**МОНГОЛ УЛСЫН ИХ ХУРЛЫН 2020** **ОНЫ ХАВРЫН ЭЭЛЖИТ**

**ЧУУЛГАНЫ 2020 ОНЫ 05 ДУГААР САРЫН 14-НИЙ ӨДРИЙН**

**ХУРАЛДААНЫ** **ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга***  | ***Хуудасны дугаар*** |
| **1.** | **Хуралдааны товч тэмдэглэл** | 1-19 |
| **2.** | **Хуралдааны дэлгэрэнгүй тэмдэглэл:**  | 20-85 |
| 1.“Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төсөл/Засгийн газар 2020.05.12-ны өдөр өргөн мэдүүлсэн, анхны хэлэлцүүлэг/ | 24-26 |
| 2.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээрийг соёрхон батлах тухай хуулийн төсөл/Улаанбаатар хотын дулаан хангамжийн үр ашгийг нэмэгдүүлэх төсөл, Засгийн газар 2020.05.12-ны өдөр өргөн мэдүүлсэн, соёрхон батлах/ | 26-33 |
| 3.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээр соёрхон батлах тухай хуулийн төсөл/Тогтвортой амьжиргаа-З төслийн нэмэлт санхүүжилт,Засгийн газар 2020.05.12-ны өдөр өргөн мэдүүлсэн, соёрхон батлах/  | 33-39 |
| 4.Үндсэн хуулийн цэцийн 2020 оны 03 дугаар дүгнэлт | 39-44 |
| 5.Үндсэн хуулийн цэцийн 2020 оны 04 дүгээр дүгнэлт | 44-50 |
|  | 6.“Хот байгуулах тухай” Улсын Их Хурлын тогтоолын төсөл/Засгийн газар 2020.01.31-ний өдөр өргөн мэдүүлсэн, эцсийн хэлэлцүүлэг/ | 50-54 |
|  | 7.Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж, үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл/Засгийн газар 2020.04.07-ны өдөр өргөн мэдүүлсэн, анхны хэлэлцүүлэг/ | 54-68 |
|  | 8.Монгол Улсын Засгийн газар болон Бүгд Найрамдах Франц улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төсөл/Засгийн газар 2020.05.13-ны өдөр өргөн мэдүүлсэн, соёрхон батлах/ | 68-70 |
|  | 9.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүд/Засгийн газар 2020.05.05-ны өдөр өргөн мэдүүлсэн, эцсийн хэлэлцүүлэг/  | 70-77 |
|  | 10.Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд/Улсын Их Хурлын гишүүн Ж.Энхбаяр 2020.04.21-ний өдөр өргөн мэдүүлсэн, эцсийн хэлэлцүүлэг/ | 77-81 |
|  | 11.Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төсөл/Аюулгүй байдал, гадаад бодлогын байнгын хороо боловсруулсан, анхны хэлэлцүүлэг/ | 81-83 |
|  | 12.Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл/Засгийн газар 2020.04.01-ний өдөр өргөн мэдүүлсэн, эцсийн хэлэлцүүлэг/ | 83-85 |

***Монгол Улсын Их Хурлын 2020 оны хаврын ээлжит чуулганы***

***5 дугаар сарын 14-ний өдөр /Пүрэв гараг/-ийн***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

            *Хуралдаанд ирвэл зохих 74 гишүүнээс 38 гишүүн ирж, 51,4 хувийн ирцтэйгээр хуралдаан 10 цаг 20 минутад Төрийн ордны “Их хуралдай”, “Их эзэн Чингис хаан”, “Жанжин Д.Сүхбаатар”, “Үндсэн хууль”, “Их засаг” танхимуудад нэгэн зэрэг эхлэв.*

        *Чөлөөтэй: Б.Бат-Эрдэнэ, С.Батболд, Д.Ганболд, Ц.Мөнх-Оргил, Д.Мурат, Х.Нямбаатар, Д.Оюунхорол, Ш.Раднаасэд, Г.Солтан, Д.Тэрбишдагва, Н.Учрал, Д.Хаянхярваа, Н.Цэрэнбат, Б.Энх-Амгалан, Ж.Эрдэнэбат;*

            *Эмнэлгийн чөлөөтэй: О.Содбилэг;*

           *Тасалсан: Б.Наранхүү;*

 *Хоцорсон: Г.Мөнхцэцэг-2 цаг, С.Эрдэнэ-1 цаг 50 минут.*

 Хэлэлцэх асуудалтай холбогдуулан Улсын Их Хурлын гишүүн Д.Эрдэнэбат, Д.Лүндээжанцан, Л.Энх-Амгалан нар үг хэлэв.

 *Улсын Их Хурлын дарга Г.Занданшатар энэ долоо хоногт төрсөн өдөр нь тохиож байгаа Улсын Их Хурлын гишүүн Ж.Батзандан, Л.Болд, З.Нарантуяа нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.*

 ***Нэг.“Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төсөл****/Засгийн газар 2020.05.12-ны өдөр өргөн мэдүүлсэн,* ***анхны хэлэлцүүлэг****/*

 Хэлэлцэж буй асуудалтай холбогдуулан Улсын Их Хурлын гишүүн, Гадаад харилцааны сайд Д.Цогтбаатар, Улсын Их Хурлын гишүүн, Барилга, хот байгуулалтын сайд Х.Баделхан, Гадаад харилцааны яамны Төрийн захиргааны удирдлагын газрын захирал Н.Анхбаяр, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Б.Гүнболд, Газар зохион байгуулалт, геодези, зураг зүйн газрын Газар зохион байгуулалтын хэлтсийн дарга Ж.Батсайхан нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, референт Б.Гандиймаа нар байлцав.

 Төслийг анхны хэлэлцүүлэгт бэлтгэсэн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Ц.Цогзолмаа “Их засаг” танхимаас танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**: Байнгын хорооноос гаргасан тогтоолын төслийг анхны хэлэлцүүлгээр батлах гэсэн горимын саналыг дэмжье гэсэн санал хураалт явуулъя.

 Зөвшөөрсөн: 35

 Татгалзсан: 3

 Бүгд: 38

 92.1 хувийн саналаар горимын санал дэмжигдлээ.

 **Г.Занданшатар**:“Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 3

 Бүгд: 40

 92.5 хувийн саналаар тогтоол батлагдлаа.

 *Уг асуудлыг 10 цаг 49 минутад хэлэлцэж дуусав.*

 ***Хоёр.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээрийг соёрхон батлах тухай хуулийн төсөл****/Улаанбаатар хотын дулаан хангамжийн үр ашгийг нэмэгдүүлэх төсөл, Засгийн газар 2020.05.12-ны өдөр өргөн мэдүүлсэн,* ***соёрхон батлах***/

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Зээл, тусламжийн бодлогын хэлтсийн зөвлөх Д.Амаржаргал, Эрчим хүчний яамны Бодлого, төлөвлөлтийн газрын Хөрөнгө оруулалтын хэлтсийн дарга Б.Ерэн-Өлзий нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, референт Б.Гандиймаа нар байлцав.

 Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Т.Аюурсайхан нар “Их хуралдай” танхимаас тус тус танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн О.Баасанхүү, М.Оюунчимэг, Д.Эрдэнэбат нарын тавьсан асуултад Сангийн сайд Ч.Хүрэлбаатар, Эрчим хүчний яамны Бодлого, төлөвлөлтийн газрын Хөрөнгө оруулалтын хэлтсийн дарга Б.Ерэн-Өлзий нар хариулж, тайлбар хийв. */Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**: Байнгын хорооны саналаар Санхүүжилтийн хэлэлцээр соёрхон батлах тухай хуулийн төслийг баталъя гэсэн санал хураалт явуулъя.

 Зөвшөөрсөн: 39

 Татгалзсан: 3

 Бүгд: 42

 92.8 хувийн саналаар хууль батлагдлаа.

           Улсын Их Хурлын дарга Г.Занданшатар Санхүүжилтийн хэлэлцээр соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./11:14/

             *Уг асуудлыг 11 цаг 15* *минутад хэлэлцэж дуусав.*

 ***Гурав.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээр соёрхон батлах тухай хуулийн төсөл/****Тогтвортой амьжиргаа-З төслийн нэмэлт санхүүжилт,Засгийн газар 2020.05.12-ны өдөр өргөн мэдүүлсэн,* ***соёрхон батлах/***

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Зээл, тусламжийн бодлогын хэлтсийн зөвлөх Д.Амаржаргал, Тогтвортой амьжиргаа төслийн Техникийн ахлах мэргэжилтэн М.Энхбат нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, референт Б.Гандиймаа нар байлцав.

 Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Л.Болд нар “Их хуралдай” танхимаас тус тус танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн О.Баасанхүү, Д.Эрдэнэбат нарын тавьсан асуултад Сангийн сайд Ч.Хүрэлбаатар хариулж, тайлбар хийв.*/Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**: Байнгын хорооны саналаар Санхүүжилтийн хэлэлцээр соёрхон батлах тухай хуулийн төслийг баталъя гэсэн санал хураалт явуулъя.

 Зөвшөөрсөн: 34

 Татгалзсан: 15

 Бүгд: 49

 69.4 хувийн саналаар хууль батлагдлаа.

           Улсын Их Хурлын дарга Г.Занданшатар Санхүүжилтийн хэлэлцээр соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./11:29/

             *Уг асуудлыг 11 цаг 31* *минутад хэлэлцэж дуусав.*

 ***Дөрөв.Үндсэн хуулийн цэцийн 2020 оны 03 дугаар дүгнэлт***

 Хэлэлцэж буй асуудалтай холбогдуулан Үндсэн хуулийн цэцийн гишүүн Г.Буяндэлгэр оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Төрийн байгуулалтын байнгын хорооны ажлын албаны зөвлөх Б.Хатантуул нар байлцав.

 Үндсэн хуулийн цэцийн дүгнэлтийг Цэцийн гишүүн Г.Буяндэлгэр “Их хуралдай” танхимаас танилцуулав.

 Цэцийн дүгнэлттэй холбогдуулан Улсын Их Хурлын гишүүдээс асуулт гараагүй болно.

 Улсын Их Хурлын гишүүд Үндсэн хуулийн цэцийн 2020 оны 3 дугаар дүгнэлттэй танилцав.

 *Уг асуудлыг 11 цаг 50 минутад хэлэлцэж дуусав.*

 ***Тав.Үндсэн хуулийн цэцийн 2020 оны 04 дүгээр дүгнэлт***

 Хэлэлцэж буй асуудалтай холбогдуулан Үндсэн хуулийн цэцийн гишүүн Г.Буяндэлгэр, Зам, тээврийн хөгжлийн дэд сайд Л.Халтар, Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга Б.Артур, мөн газрын ахлах шинжээч Л.Булганхүү нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Эдийн засгийн байнгын хорооны ажлын албаны ахлах зөвлөх С.Энхцэцэг, Хууль зүйн байнгын хорооны ажлын албаны ахлах зөвлөх М.Үнэнбат нар байлцав.

 Үндсэн хуулийн цэцийн дүгнэлтийг Цэцийн гишүүн Г.Буяндэлгэр, Цэцийн дүгнэлтийн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ж.Батзандан, Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Б.Ундармаа нар “Их хуралдай” танхимаас тус тус танилцуулав.

 Цэцийн дүгнэлттэй холбогдуулан Улсын Их Хурлын гишүүн Х.Болорчулуун үг хэлэв.

 *Монгол Улсын Их Хурлын чуулганы хуралдааны дэгийн тухай хуулийн* *61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**: Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна гэсэн Монгол Улсын Үндсэн хуулийн цэцийн 2020 оны 05 дугаар сарын 13-ны өдрийн 04 дүгээр дүгнэлтийг хүлээн зөвшөөрөх нь зүйтэй гэсэн Байнгын хорооны саналыг дэмжье гэсэн санал хураалт явуулъя.

 Зөвшөөрсөн: 46

 Татгалзсан: 5

 Бүгд: 51

 90.2хувийн саналаар дэмжигдлээ.

 **Г.Занданшатар:** Үндсэн хуулийн цэцийн 2020 оны 04 дүгээр дүгнэлтийн тухай Улсын Их Хурлын тогтоолын төслийг баталъя гэсэн санал хураалт явуулъя.

 Зөвшөөрсөн: 46

 Татгалзсан: 6

 Бүгд: 52

 88.5 хувийн саналаар тогтоол батлагдлаа.

           Улсын Их Хурлын дарга Г.Занданшатар Yндсэн хуулийн цэцийн 2020 оны 04 дүгээр дүгнэлтийн тухай Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./12:04/

            *Уг асуудлыг 12 цаг 05* *минутад хэлэлцэж дуусав.*

 *Зургаа.“Хот байгуулах тухай” Улсын Их Хурлын тогтоолын төсөл/Засгийн газар 2020.01.31-ний өдөр өргөн мэдүүлсэн, эцсийн хэлэлцүүлэг/*

 Хэлэлцэж буй асуудалтай холбогдуулан Барилга, хот байгуулалтын дэд сайд Б.Мөнхбаатар, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Б.Гүнболд, мөн газрын ахлах шинжээч Д.Бэлэгсайхан, Газар зохион байгуулалт, геодези, зураг зүйн газрын Хот байгуулалтын хэлтсийн дарга О.Одбаяр, “Майдар хот” төслийн удирдагч Л.Баяртуул нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Төрийн байгуулалтын байнгын хорооны ажлын албаны зөвлөх Б.Хатантуул, референт Э.Баттогтох нар байлцав.

 Төслийг эцсийн хэлэлцүүлэгт бэлтгэсэн тухай Төрийн байгуулалтын байнгын хорооноос гаргасан танилцуулгыг Улсын Их Хурлын гишүүн Ж.Батзандан “Их хуралдай” танхимаас танилцуулав.

 Байнгын хорооны танилцуулгатай холбогдуулан Улсын Их Хурлын гишүүн Б.Баттөмөр асуулт асууж, Барилга, хот байгуулалтын дэд сайд Б.Мөнхбаатар хариулж, тайлбар хийв.

 *“Хот байгуулах тухай” Улсын Их Хурлын тогтоолын төслийн талаар Төрийн байгуулалтын байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

*Монгол Улсын Их Хурлын чуулганы хуралдааны дэгийн тухай хуулийн* *61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Төрийн байгуулалтын байнгын хорооны дэмжсэн санал:**

 **Г.Занданшатар**:Тогтоолын төслийн “Аэросити” гэснийг “Шинэ Зуунмод хот” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 43

 Татгалзсан: 9

 Бүгд: 52

 82.7 хувийн саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 **Г.Занданшатар**:“Хот байгуулах тухай” Улсын Их Хурлын тогтоолын төслийг бүхэлд нь батлах санал хураалт явуулъя.

 Зөвшөөрсөн: 43

 Татгалзсан: 9

 Бүгд: 52

 82.7 хувийн саналаар тогтоол батлагдлаа.

 *Уг асуудлыг 12 цаг 15 минутад хэлэлцэж дуусав.*

 ***Долоо.Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж, үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл****/Засгийн газар 2020.04.07-ны өдөр өргөн мэдүүлсэн,* ***анхны хэлэлцүүлэг****/*

 Хэлэлцэж буй асуудалтай холбогдуулан Улсын Их Хурлын гишүүн, Эрүүл мэндийн сайд Д.Сарангэрэл, Эрүүл мэндийн яамны Бодлого, төлөвлөлтийн газрын дарга Р.Оюунханд, Эмнэлгийн анхан шатлалын тусламж, үйлчилгээний бодлого төлөвлөлт хариуцсан мэргэжилтэн Н.Болормаа, Эмнэлгийн лавлагаа шатлалын тусламж, үйлчилгээний бодлого төлөвлөлт хариуцсан мэргэжилтэн Т.Энхмаа, Анагаахын шинжлэх ухааны үндэсний их сургуулийн дэд захирал Д.Зориг, мөн сургуулийн Бүрэлдэхүүн сургуулийн захирал Р.Отгонбаяр нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Б.Төгсцэнгэл, референт А.Болортуяа нар байлцав.

 Төслийг анхны хэлэлцүүлэгт бэлтгэсэн талаар Нийгмийн бодлого, боловсрол, соёл, шинжлэх ухааны байнгын хорооноос гаргасан санал, дүгнэлтийг Улсын Их Хурлын гишүүн Ц.Цогзолмаа “Их засаг” танхимаас танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүн Г.Тэмүүлэн, М.Оюунчимэг, Н.Оюундарь нарын тавьсан асуултад Эрүүл мэндийн сайд Д.Сарангэрэл хариулж, тайлбар хийв.*/Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

Улсын Их Хурлын гишүүн Ц.Цогзолмаа үг хэлэв.

 *Улсын Их Хурлын дэд дарга Л.Энх-Амгалан 12 цаг 30 минутаас хуралдааныг даргалав.*

 *Эрүүл мэндийн тухай хуульд нэмэлт, өөрчлөлт оруулах тухай хуулийн* *төслийн талаар Нийгмийн бодлого, боловсрол, соёл, шинжлэх ухааны байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Нэг**. **Нийгмийн бодлого, боловсрол, соёл, шинжлэх ухааны байнгын хорооны дэмжсэн санал:**

 **Л.Энх-Амгалан**:1.Улсын Их Хурлын гишүүн Ц.Цогзолмаа, О.Баасанхүү, М.Билэгт, Д.Ганболд, Г.Мөнхцэцэг, Б.Саранчимэг, С.Эрдэнэ /Цаашид “Ажлын хэсэг” гэх/ нарын гаргасан, Төслийн 1 дүгээр зүйлийн 3.1.24 дэх заалт болон 2 дугаар зүйлийн 16.10 дахь хэсгийн “хүн амын” гэсний дараа “эрүүл мэндийн” гэж, 1 дүгээр зүйлийн 44.1.7 дахь заалтын “мэдээлэл өгөхийг” гэсний дараа “эрүүл мэндийн байгууллага,” гэж тус тус нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

 2.Ажлын хэсгийн гаргасан, Төслийн 1 дүгээр зүйлийн 8.1.25 дахь заалтын “өвчнийг эрт илрүүлэх үзлэгийг” гэснийг “өвчнөөс урьдчилан сэргийлэх, эрт илрүүлэх үзлэг, шинжилгээ, оношилгоонд хамруулах үйл ажиллагааг” гэж, 8.5 дахь хэсгийн “дахь хэсэгт заасан” гэснийг “,19.3.3-т заасан” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

 3.Ажлын хэсгийн гаргасан, Төслийн 1 дүгээр зүйлийн 16.19 дэх хэсгийг хасах гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

 4.Ажлын хэсгийн гаргасан, Төслийн 1 дүгээр зүйлийн “4/33 дугаар зүйлийн 33.3 дахь хэсэг”-ийг бүхэлд нь хасах гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Ц.Гарамжав үг хэлэв.

 Зөвшөөрсөн: 41

 Татгалзсан: 10

 Бүгд: 51

 80.4 хувийн саналаар дэмжигдлээ.

 5.Ажлын хэсгийн гаргасан, Төслийн 1 дүгээр зүйлийн 44.1.6 дахь заалтыг доор дурдсанаар өөрчлөн найруулах:

 “44.1.6.өөрийн байгууллагын ажилтныг энэ хуулийн 8.5-д заасан журмын дагуу өвчнөөс урьдчилан сэргийлэх, эрт илрүүлэх үзлэг, шинжилгээ, оношилгоонд товлосон хугацаанд хамруулах;” гэсэн саналыг дэмжье гэсэн санал хураалт явуулъя.

 Зөвшөөрсөн: 41

 Татгалзсан: 10

 Бүгд: 51

 80.4 хувийн саналаар дэмжигдлээ.

 6.Ажлын хэсгийн гаргасан, Төслийн 2 дугаар зүйлийн 16.4 дэх хэсгийн “хүн амын төвлөрөл,” гэсний дараа “өвчлөл,” гэж нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

 7.Ажлын хэсгийн гаргасан, Төслийн 2 дугаар зүйлийн “1/12 дугаар зүйлийн 12.2 дахь хэсэг”-ийг болон 4 дүгээр зүйлийг тус тус хасах гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

**Хоёр.Найруулгын шинжтэй санал:**

 **Л.Энх-Амгалан:**Ажлын хэсгийн гаргасан, Төслийн 1 дүгээр зүйлийн 3.1.25 дахь заалтын “хугацаанд” гэснийг “хугацаагаар” гэж, 8.7 дахь хэсгийн “боловсрол,” гэснийг “боловсролын болон” гэж, 44.1.7 дахь заалтын “хамгаалагч,” гэснийг “хамгаалагчийн болон” гэж, 2 дугаар зүйлийн “хуульд” гэснийг “хуулийн” гэж, “хэсэг, заалтыг” гэснийг “хэсгийг” гэж тус тус өөрчлөх, “2/8 дугаар зүйлийн 8.1.25 дахь заалт, 8.4-8.9 дэх хэсэг” гэснийг “2/8 дугаар зүйлийн 8.1.25 дахь заалт”, “3/8 дугаар зүйлийн 8.4-8.9 дэх хэсэг” гэж дугаарласантай холбогдуулан бусад зүйлийн дугаарыг тус тус өөрчлөх, 2/16 дугаар зүйлийн “16.4 дэх хэсэг” гэсний дараа “16.7, 16.10, 16.16 дахь хэсэг” гэснийг тус бүрд нь салгаж дугаарласантай холбогдуулан шинэчлэн дугаарлах гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар найруулгын санал дэмжигдлээ.

 *Эмнэлгийн тусламж, үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн талаар Нийгмийн бодлого, боловсрол, соёл, шинжлэх ухааны байнгын хорооноос гаргасан зарчмын зөрүүтэй саналын томьёоллоор санал хураалт явуулъя.*

 **Нийгмийн бодлого, боловсрол, соёл, шинжлэх ухааны**

**байнгын хорооны дэмжсэн санал:**

 **Л.Энх-Амгалан:**Улсын Их Хурлын гишүүн Ц.Цогзолмаа, О.Баасанхүү, М.Билэгт, Д.Ганболд, Г.Мөнхцэцэг, Б.Саранчимэг, С.Эрдэнэ /Цаашид “Ажлын хэсэг” гэх/ нарын гаргасан, Төслийн 2 дугаар зүйлийн “батлагдсан өдрөөс нь” гэснийг “Эрүүл мэндийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 42

 Татгалзсан: 9

 Бүгд: 51

 82.4 хувийн саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 *Улсын Их Хурлын дарга Г.Занданшатар 13 цаг 00 минутаас хуралдааныг даргалав.*

Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж, үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

 Улсын Их Хурлын дарга Г.Занданшатар төслийн 8.1.25 дахь заалтын дугаарыг 8.1.24 гэж өөрчлөх чиглэлийг өгөв.

 *Уг асуудлыг 13 цаг 05 минутад хэлэлцэж дуусав.*

 ***Найм.Монгол Улсын Засгийн газар болон Бүгд Найрамдах Франц улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төсөл****/Засгийн газар 2020.05.13-ны өдөр өргөн мэдүүлсэн,* ***соёрхон батлах****/*

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн дэд сайд Х.Булгантуяа, Сангийн яамны Хөгжлийн санхүүжилтийн газрын дарга И.Батхүү, мөн газрын мэргэжилтэн Ц.Мөнхдэлгэр, Нийслэлийн Засаг даргын Хөгжлийн бодлогын асуудал хариуцсан нэгдүгээр орлогч Ж.Батбаясгалан, Нийслэлийн Засаг даргын Зам, тээврийн асуудал хариуцсан төслүүдийн удирдагч Б.Отгонсүх нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Хууль санаачлагчийн илтгэлийг Сангийн сайд Ч.Хүрэлбаатар “Их хуралдай” танхимаас, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Ц.Цогзолмаа нар “Их засаг” танхимаас тус тус танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

 *Монгол Улсын Их Хурлын чуулганы хуралдааны дэгийн тухай хуулийн* *61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар:** Байнгын хорооны саналаар Санхүүгийн хэлэлцээрийг соёрхон батлах тухай хуулийн төслийг баталъя гэсэн санал хураалт явуулъя.

 Зөвшөөрсөн: 32

 Татгалзсан: 22

 Бүгд: 54

 62.7 хувийн саналаар хууль батлагдлаа.

           Улсын Их Хурлын дарга Г.Занданшатар Санхүүгийн хэлэлцээрийг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./13:09/

             *Уг асуудлыг 13 цаг 10* *минутад хэлэлцэж дуусав.*

 ***Ес.****Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүд/Засгийн газар 2020.05.05-ны өдөр өргөн мэдүүлсэн,* ***эцсийн хэлэлцүүлэг****/*

 Хэлэлцэж буй асуудалтай холбогдуулан Засгийн газрын Хэрэг эрхлэх газрын Тэргүүн дэд дарга Б.Ганбат, мөн газрын Хууль, эрх зүйн газрын дарга Н.Мягмар, Төрийн тусгай хамгаалалтын газрын дарга П.Батаа, мөн газрын Захиргаа, хүний нөөцийн хэлтсийн дарга Т.Батбилэг, ахлах ажилтан Э.Ариунаа, Тагнуулын ерөнхий газрын Захиргаа, эрх зүйн хэлтсийн дарга Б.Нармандах, мөн газрын Төрийн нууцын хэлтсийн дарга С.Сэргэлэн, хэлтсийн дарга Б.Батбаяр нар оролцов.

  Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Төслийг эцсийн хэлэлцүүлэгт бэлтгэсэн тухай Аюулгүй байдал, гадаад бодлогын байнгын хорооноос гаргасан танилцуулгыг Улсын Их Хурлын гишүүн Ц.Цогзолмаа “Их засаг” танхимаас танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт гараагүй болно.

 *Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төслийн талаар Аюулгүй байдал, гадаад бодлогын байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Аюулгүй байдал, гадаад бодлогын байнгын хорооны**

**дэмжсэн санал:**

 **Г.Занданшатар**:Төслийн З дугаар зүйлийн 4 дэх заалт буюу 18 дугаар зүйлийн 18.1 дэх хэсгийн “хангана” гэснийг “хангаж, шаардлагатай бусад дэмжлэг, туслалцаа үзүүлнэ” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 36

 Татгалзсан: 15

 Бүгд: 51

 70.6 хувийн саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 **Г.Занданшатар**:Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 14

 Бүгд: 51

 72.5 хувийн саналаар хууль батлагдлаа.

 *Хамт өргөн мэдүүлсэн:*

 **Г.Занданшатар**:1.Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 14

 Бүгд: 51

 72.5 хувийн саналаар хууль батлагдлаа.

 2.Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 14

 Бүгд: 51

 72.5 хувийн саналаар хууль батлагдлаа.

 3.Монгол Улсын Их Хурлын тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 14

 Бүгд: 51

 72.5 хувийн саналаар хууль батлагдлаа.

 4.Төрийн албаны тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 5.Гүйцэтгэх ажлын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 6.Цэргийн алба хаагчийн тэтгэвэр, тэтгэмжийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 7.Галт зэвсгийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 8.Эрдэнэсийн сангийн тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 9.Нэмэгдсэн өртгийн албан татварын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 10.Үй олноор хөнөөх зэвсэг дэлгэрүүлэх болон терроризмтой тэмцэх тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 11.Мэдээллийн ил тод байдал ба мэдээлэл авах эрхийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 12.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 13.Төрийн болон албаны нууцын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар хууль батлагдлаа.

 14.“Тогтоолын хавсралтад нэмэлт, өөрчлөлт оруулах тухай” Улсын Их Хурлын тогтоолыг төслийг бүхэлд нь батлах санал хураалт явуулъя.

 Зөвшөөрсөн: 37

 Татгалзсан: 15

 Бүгд: 52

 71.2 хувийн саналаар тогтоол батлагдлаа.

 *Уг асуудлыг 13 цаг 25 минутад хэлэлцэж дуусав*.

 ***Арав.Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд****/Улсын Их Хурлын гишүүн Ж.Энхбаяр 2020.04.21-ний өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Онцгой байдлын ерөнхий газрын дарга Т.Бадрал, Онцгой байдлын ерөнхий газрын дэд дарга Ц.Ганзориг, мөн газрын Бодлого зохицуулалт, хамтын ажиллагааны газрын Стратеги төлөвлөлтийн хэлтсийн дарга Б.Баянмөнх нар оролцов.

Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Төслийг эцсийн хэлэлцүүлэгт бэлтгэсэн тухай Аюулгүй байдал, гадаад бодлогын байнгын хорооноос гаргасан танилцуулгыг Улсын Их Хурлын гишүүн Ж.Энхбаяр “Их хуралдай” танхимаас танилцуулав.

 Байнгын хорооны танилцуулгатай холбогдуулан Улсын Их Хурлын гишүүн Н.Оюундарийн тавьсан асуултад Улсын Их Хурлын гишүүн Ж.Энхбаяр хариулж, тайлбар хийв.

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**:Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 38

 Татгалзсан: 14

 Бүгд: 52

 73.1 хувийн саналаар хууль батлагдлаа.

 *Хамт өргөн мэдүүлсэн:*

 **Г.Занданшатар**:1.Засгийн газрын тусгай сангийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар хууль батлагдлаа.

 2.Онц байдлын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар хууль батлагдлаа.

 3.Улсын тэмдэгтийн хураамжийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар хууль батлагдлаа.

 4.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар хууль батлагдлаа.

 *Уг асуудлыг 13 цаг 35 минутад хэлэлцэж дуусав.*

 ***Арван нэг.Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төсөл****/Аюулгүй байдал, гадаад бодлогын байнгын хороо боловсруулсан,* ***анхны******хэлэлцүүлэг****/*

Хэлэлцэж буй асуудалтай холбогдуулан Онцгой байдлын ерөнхий газрын дарга Т.Бадрал, Онцгой байдлын ерөнхий газрын дэд дарга Ц.Ганзориг, мөн газрын Бодлого зохицуулалт, хамтын ажиллагааны газрын Стратеги төлөвлөлтийн хэлтсийн дарга Б.Баянмөнх нар оролцов.

Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Төслийг анхны хэлэлцүүлэгт бэлтгэсэн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Ж.Энхбаяр “Их хуралдай” танхимаас танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

 *Монгол Улсын Их Хурлын чуулганы хуралдааны дэгийн тухай хуулийн 61.15-д заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

 **Г.Занданшатар**:Байнгын хорооноос гаргасан хуулийн төслийг анхны хэлэлцүүлгээр батлах гэсэн горимын саналыг дэмжье гэсэн санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар горимын санал дэмжигдлээ.

 **Г.Занданшатар:**Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар хууль батлагдлаа.

 *Уг асуудлыг 13 цаг 40 минутад хэлэлцэж дуусав.*

 ***Арван хоёр.Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл****/Засгийн газар 2020.04.01-ний өдөр өргөн мэдүүлсэн,* ***эцсийн хэлэлцүүлэг****/*

 Хэлэлцэж буй асуудалтай холбогдуулан Улсын Их Хурлын гишүүн, Батлан хамгаалахын сайд Н.Энхболд, Батлан хамгаалах яамны Стратегийн бодлого, төлөвлөлтийн газрын дарга Г.Сайханбаяр, мөн яамны Стратегийн бодлого, төлөвлөлтийн газрын Хуулийн хэлтсийн дарга Г.Энхболд, Зэвсэгт хүчний Жанжин штабын Бодлого, стратегийн төлөвлөлтийн газрын дарга Ч.Цогтжаргал, Зэвсэгт хүчний Жанжин штабын дэргэдэх Кибер аюулгүй байдлын төвийн дарга С.Ширбазар нар оролцов.

 Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Төслийг эцсийн хэлэлцүүлэгт бэлтгэсэн тухай Аюулгүй байдал, гадаад бодлогын байнгын хорооноос гаргасан танилцуулгыг Улсын Их Хурлын гишүүн Ж.Энхбаяр “Их хуралдай” танхимаас танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт гараагүй болно.

 **Г.Занданшатар**:Зэвсэгт хүчний тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Зөвшөөрсөн: 39

 Татгалзсан: 13

 Бүгд: 52

 75.0 хувийн саналаар хууль батлагдлаа.

 Улсын Их Хурлын гишүүн Ж.Энхбаяр дээрх хуулиуд батлагдсантай холбогдуулан үг хэлэв.

 Уг асуудлыг 13 цаг 45 минутад хэлэлцэж дуусав.

 Чуулганы нэгдсэн хуралдааны зохион байгуулалтыг “Их хуралдай” танхимд Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн референт Б.Туул, шинжээч М.Номиндулам, “Их эзэн Чингис хаан” танхимд Хууль, эрх зүйн хэлтсийн референт Б.Баярсайхан, Хуралдаан зохион байгуулах хэлтсийн шинжээч П.Мядагмаа, “Жанжин Д.Сүхбаатар” танхимд Парламентын судалгааны хүрээлэнгийн референт Р.Дэлгэрмаа, Хуралдаан зохион байгуулах хэлтсийн шинжээч П.Оюунгэрэл, “Үндсэн хууль” танхимд Хууль, эрх зүйн хэлтсийн Байнгын хорооны ажлын албаны нарийн бичгийн дарга Г.Нямсүрэн, С.Энхзаяа, Хуралдаан зохион байгуулах хэлтсийн шинжээч Б.Батгэрэл, “Их засаг” танхимд Хууль, эрх зүйн хэлтсийн зөвлөх М.Отгон, Хуралдаан зохион байгуулах хэлтсийн шинжээч Ц.Алтан-Од нар хариуцан ажиллав.

 *Хуралдаан 3 цаг 23 минут үргэлжилж, 74 гишүүнээс 57 гишүүн ирц, 77.1 хувийн ирцтэйгээр 13 цаг 46 минутад өндөрлөв.*

            Тэмдэглэлтэй танилцсан:

            ЕРӨНХИЙ НАРИЙН

 БИЧГИЙН ДАРГА                                                          Л.ӨЛЗИЙСАЙХАН

           Тэмдэглэл хөтөлсөн:

           ПРОТОКОЛЫН АЛБАНЫ

           ШИНЖЭЭЧ                                                                     Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 14-НИЙ ӨДӨР /ПҮРЭВ ГАРАГ/-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 Г.Занданшатар: Улсын Их Хурлын гишүүдийн өглөөний амгаланг айлтгая. Улсын Их Хурлын гишүүд Төрийн ордны “Их хуралдаа”, “Их эзэн Чингис хаан” танхим, “Жанжин Д.Сүхбаатар” танхим, “Үндсэн хууль” танхим, “Их засаг” танхимуудад хуваагдан сууж ирцээ бүрдүүлэн чуулганы нэгдсэн хуралдаанд оролцож байна.

 Эхлээд энэ 7 хоногт төрсөн өдөр нь тохиож байгаа Улсын Их Хурлын гишүүдэд мэндчилгээ дэвшүүлье.

 5 дугаар сарын 11-нд Улсын Их Хурлын гишүүн Жалбасүрэнгийн Батзандангийн төрсөн өдөр тохиож байна. 5 дугаар сарын 12-нд Улсын Их Хурлын гишүүн Болдын Жавхлан төрсөн байна. 5 дугаар сарын 16-ны өдөр Улсын Их Хурлын гишүүн Загдхүүгийн Нарантуяа төржээ. Улсын Их Хурлын гишүүдийнхээ нэрийн өмнөөс Жалбасүрэнгийн Батзандан, Болдын Жавхлан, Загдхүүгийн Нарантуяа нарын гишүүдэд төрсөн өдрийн мэнд хүргэж, эрүүл энх, аз жаргал, сайн сайхныг хүсэн ерөөе.

 Өнөөдрийн нэгдсэн хуралдаанаар хэлэлцэх асуудлыг танилцуулъя.

 Нэгдүгээрт, “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төсөл, хоёрдугаарт, Монгол Улс болон Олон улсын хөгжлийн асоциаци хоорондын санхүүжилтийн хэлэлцээр соёрхон батлах тухай хуулийн төсөл, гуравдугаарт, Монгол Улс болон Олон улсын хөгжлийн ассоциаци хоорондын санхүүжилтийн хэлэлцээр соёрхон батлах тухай хуулийн төсөл, дөрөвдүгээрт, Үндсэн хуулийн цэцийн 2020 оны 03 дугаар дүгнэлт, тавдугаарт, Үндсэн хуулийн цэцийн 2020 оны 04 дүгээр дүгнэлт, зургаадугаарт, “Хот байгуулах тухай” Улсын их хурлын тогтоолын төсөл, долоодугаарт, Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл, наймдугаарт, Монгол Улсын Засгийн газар, Бүгд Найрамдах Франц Улсын Засгийн газар хоорондын санхүүгийн хэлэлцээрийг соёрхон батлах тухай хуулийн төсөл, есдүгээрт, Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүд эцсийн хэлэлцүүлэг, аравдугаарт, Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд, Арван нэгдүгээрт, Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төсөл, Арван хоёрт, Зэвсэгт хүчний тухай хуульд нэмэлт, өөрчлөлт оруулах тухай хуулийн төслүүдийг хэлэлцэнэ.

 Хэлэлцэх асуудлуудтай холбогдуулж санал хэлэх гишүүд байна уу? Дондогдоржийн Эрдэнэбат гишүүн, Данзангийн Лүндээжанцан гишүүн байна. Дондогдоржийн Эрдэнэбат.

 **Д.Эрдэнэбат**: Би нэг горимын санал гаргах гэсэн юм. Их Хурлын дарга аа.

 Чуулган завсарлах гэж байгаатай холбогдуулан чуулганы завсарлагаанаас өмнө энэ коронавирусийн цар тахалтай холбоотой асуудлаар Монголбанк арилжааны банкны төлөөллүүд болон Засгийн газрыг нэг сонсчих нь зүйтэй байх гэсэн санал оруулах гэсэн юм. Яагаад гэхээр миний нэр дээр Сэлэнгэ аймгийн Алтанбулаг сумын хил орчим худалдаа эрхэлдэг нийт 400 гаруй иргэдийн 220 хүний гарын үсэгтэй бичиг надад дөнгөж саяхан ирсэн.Тэгээд энэ хүмүүсийн бичиж байгааг харвал хүсэлт нь энэ арилжааны банкууд болон банкууд энэ хүүгээ зээлийнхээ асуудлыг нэг мөр шийдэхгүй, одоо энэ нөхдүүд маань яаж байна вэ гэхээр нэмэлт хүүгийн дарамтад орж байгаа учраас маш хүнд байдалд орлоо гэдгээ энэ хүсэлтээр илэрхийлсэн байгаа юм.

 Тэгээд хамгийн гол нь хүүгийн хүү, нэмэгдэл хүү ингэж тооцдог хэвээрээ байна. Бодит байдал дээр орлого тэр чигээрээ тасарсан, амьдралын нөхцөл байдлаа үнэн мөнөөр нь дурдсан байгаа юм. Тэгэхээр би хоёр санал энэ асуудлаар оруулаад хэрэг маргааш нэн даруй сонсоод, нэгдүгээрт энэ арилжааны банкууд болон Монголбанк энэ зээлийн хүүгийн нөхцөлийн талаар яг ямар үйл ажиллагаа эрхэлсэн юм бэ? Энэ зөвхөн манай суманд тохиолдож байгаа асуудал биш бүх Монголоор энэ бизнес эрхлэгчид тулгарч байгаа нэг том асуудал болж хувираад байх шиг надад санагдаж байгаа юм. Тэгэхээр энэ хүмүүсүүдийн яг бодит байдал дээр ямар ажил үйл ажиллагаа хийж байгаа юм гэдгийг маргааш сонсмоор байна.

 Хэрвээ болдог бол энэ нэмэлт хүүгийн хүү авч байгаа байдлыг нь нэг эргэж хараад зогсоогоод, уг нь зогсоох ёстой шүү дээ. Энэ талаар Монголбанк чиглэл өгсөн гэж би ингэж ойлгосон. Зарим нэг зээлийг нь хөнгөлөлттэй зээлд хамруулах Ардчилсан намын гаргасан санал байгаа шүү дээ. Одоо бизнес эрхлэгчид болон аж ахуйн нэгжүүдэд хөнгөлөлттэй зээлийг олгоё оо. Энэ хүнд үед бол бүх бизнесүүд зогсож байна гэдэг анхааруулгыг өгсөөр байтал өнөөдөр ийм тодорхой шийдлийг Их Хурал ч гаргаагүй, Засгийн газар ч гаргаагүй байгаа.

 Түүнээс гадна хоёр дахь асуудал нь хүүхдийн мөнгийг бид нар 100 мянга болгоод өгч байгаа. Зарим нэгэн халамжийн шаардлагатай хүмүүсүүдэд мөн тэр хэмжээгээр гаргахаар шийдвэр гаргасан. Харин одоо иргэн бүрд мөнгөн дэмжлэг үзүүлэх тухай асуудлыг ярихгүй бол энэ иргэд маань ажилгүй болсон тул 200 мянган төгрөгийн төрийн дэмжлэгт хамааруулах боломж байна уу гэдэг хүсэлт тавьсан юм. Тэгэхээр Ардчилсан намын гаргасан санал байгаа, иргэн бүрд 1 сая 260 мянган төгрөгийг нэг удаагийн төрийн дэмжлэг болгох юмыг судалж хэрэгжүүлээч ээ гэж. Тэгэхээр үүнийг ялгаварлахгүйгээр иргэдэд мөнгөн дэмжлэг өгөх ямар санхүүгийн бололцоо байна вэ гэдгийг бид нар зайлшгүй ярилцах шаардлагатай байна би ингэж харж байгаа юм.

 Тэгэхээр Их Хурлын дарга аа, энэ талаар та өнөөдөр надад нэг хариу өгөөч. Боломжтой бол бид нар маргааш цаг гаргаад эдгээр байгууллагуудыг сонсоод, энэ олон нийтэд нэг ойлгомжтой хариултыг өгөх нь зүйтэй байх аа гэж ингэж бодож байна. Баярлалаа.

 **Г.Занданшатар:** Улсын Их Хурал, Засгийн газраас бололцооныхоо хэмжээнд Монгол Улсын төсөв санхүүгийн бололцоо, санхүүгийн орон зай, хүчин чадавхынхаа хэмжээнд шаардлагатай бүх арга хэмжээнүүдийг авч хэрэгжүүлсэн. Монгол Улс доллар хэвлэдэггүй, үйлдвэрлэгч орон биш, эдийн засгийн хувьд гадаадаас хамааралтай, энэ хүнд нөхцөл байдалд бололцоотой бүх арга хэмжээгээ авч хэрэгжүүлж, Улсын Их Хурлаас баталсан хуулийн дагуу тэвчиж болох бүх зардлуудыг тэвчиж, хөрөнгө оруулалтуудыг танаж, сая хүүхдийн мөнгийг зуун мянган төгрөгт хүргэх, хөгжлийн бэрхшээлтэй иргэдэд, тусгай хэрэгцээт иргэдэд халамжийн тэтгэмжийг зуун мянган төгрөгөөр нэмэгдүүлэх, хүнсний талон шаардлагатай авдаг олон зуун мянган иргэд бий. Энэ хүүхдэд 8 мянга байсныг 16 мянга, насанд хүрсэн иргэдийнхийг 16 мянга байсныг 32 мянган төгрөг болгож нэмэгдүүлсэн. Энэ нийтдээ 792 тэрбум төгрөгийн зардал хэмнэж, бололцоотой бүх эх үүсвэрүүдээ шавхаж, сүүлчийн зоосоо хүртэл шавхаж гаргасан Засгийн боломж ийм байгаа.

 Банкны салбарын бүтцийн өөрчлөлт зээлийн хүү банкнуудыг чадавхжиж сайжруулах асуудлаар Банкны холбоо, банк хамтраад ажиллаж байгаа. Энэ талаар сонсож болно. Ингээд одоо Данзангийн Лүндээжанцан гишүүн.

 **Д.Лүндээжанцан**: Өглөөний мэнд хүргэе. Өнөөдөр, маргааш хоёр энэ отгон чуулганы отгон хуралдаанууд эхэлж байх шиг байна гэж би ойлгож байгаа. Хэдийгээр 50-иас доошгүй хоног хуралдана гэж заасан боловч энэ 40 гаруй хоног бол маш их ачаалалтай ажиллалаа. Ер нь цаашдаа хуралдааны ирц хүрэхэд төвөгтэй болоод явчихдаг. Энэ жамаараа ингээд энэ сүүлийн отгон хуралдаа эхэлж байх шиг байна.

 Би ганц хоёр зүйл хэлье гэж бодсон юм. Энэ коронавирусийн асуудал эрхэлсэн түр хороо, хяналт тавих түр хороо өчигдөр байгуулсан. Энэ тарахаас өмнө өнөө, маргаашдаа багтаж энэ түр хороо хуралдах хэрэгтэй. Нэг хэсэг нь ингээд яваад өгдөг, тэгээд хуралдаж чадахгүй. Яаралтай үед цугладаг ийм ар талаа манаж үлдэж байгаа асуудал шүү дээ. Үүнийг хуралдуулмаар байна аа гэсэн саналыг би гаргаж байна. Тэр хүнсний талоны асуудлаар би олон удаа өмнө нь ярьж байсан. Хэмжээг нь нэмж өгсөн, үүнд талархалтай байгаа. Тэгэхдээ үүнд тавих хяналтыг дэлгүүрүүдээр сайн одоо тавих шаардлагатай байна аа гэдэг ийм санал хүсэлтүүд сонгогчдоос ирж байгаа гэдгийг хэлье. Надад хүрд эргүүлэх боломж төдийлөн гарахгүй байгаа учраас би энэ Үндсэн хуульд оруулсан нэмэлт, өөрчлөлтийг болоод бусад дагалдах хуулиуд дээр сүүлийн 2-3 жил маш зав чөлөөгүй, бүх хүч чадлаа дайчлан ажилласан ажлын хэсэг, дэд ажлын хэсгүүддээ бүгдэд нь талархал илэрхийлэхийг хүсэж байгаа юм. Тухайлбал, Ардын Их Хурлын депутат, Улсын Бага Хурлын гишүүн Ламжав багш, Ардын Их Хурлын депутат, Үндсэн хууль боловсруулах комиссын гишүүн, Бага Хурлын гишүүн Хатанбаатар, Улсын Бага Хурал, Улсын Их Хурлын гишүүн асан Товуусүрэн, гавьяат хуульч Лувсанжав гээд манай маш олон төрийн түшээ нар энэ асуудалд оролцсон. Дээр нь О.Мөнхсайхан, А.Бямбажаргал гэх мэтийн Монгол Улсын Их Сургуулийн Хуулийн зүйн их сургууль бусад салбарын эрдэмтэд, судлаачид маш олон хүн энэ ажилд оролцсон. Тэгээд энэ Улсын Их Хурлын Тамгын газар, Төрийн байгуулалтын байнгын хорооны ажлын албаныхан, Тамгын газрын нийт ажилтнуудад талархал илэрхийлж байгаагаа бас энэ боловсруулах ажлын хэсгийн ахлагч байсны хувьд, мөн Үндсэн хуульд оруулсан нэмэлт, өөрчлөлттэй нийцүүлэн хууль, тогтоомжийг боловсронгуй болгох ажил хариуцсан ажлын хэсгийн ахлагчийн хувьд би талархал илэрхийлэхийг хүсэж байна.

 Тэгэхээр дараагийн парламентад яах аргагүй шүүхийн багц хууль, засаг захиргааны шинэчлэлтэй холбоотой хуулиуд, байгалийн баялаг, баялгийн сантай холбоотой хуулиуд, Улс төрийн намын тухай хууль гэх мэтчилэнгээр шинэчлэл хүлээсэн ийм асуудлууд байгаа учраас энэ Үндсэн хуульд оруулсан нэмэлт, өөрчлөлтийн үзэл санаа, амин сүнсийг авч үлдсэн хуулиуд гаргана гэдэгт би шинэ байгуулагдах парламентад итгэж байна. Энэ дээр цөмөөрөө анхаарлаа хандуулаарай гэж бас уриалж байна.Баярлалаа.

 **Г.Занданшатар**: Лувсанцэрэнгийн Энх-Амгалан гишүүн үг хэлнэ.

 **Л.Энх-Амгалан**: Гишүүдийнхээ өглөөний амгаланг айлтгая. Ингээд үндсэндээ манай Улсын Их Хурлын чуулган отголж байгаа. Тэгээд Үндсэн хуулийн өөрчлөлт дээр хийгдэх ёстой хамгийн олон хуулиудыг бид нар бас баталлаа. Хамгийн гол хууль энэ Эрүүл мэндийн тухай хуульд нэмэлт, өөрчлөлт оруулах тухай, Эмнэлгийн тусламж үйлчилгээний тухай хуульд нэмэлт, өөрчлөлт оруулах тухай энэ хуулийн хэлэлцүүлгийг бид нар бүгдийг нь хийгээд ямар ч байсан өнөөдөр, маргаашдаа батлах зайлшгүй шаардлага байгаа юм гэдгийг хэлэхийг хүсэж байгаа юм. Тэгэхээр яагаад ийм нөхцөл байдал үүсэж байна вэ? гэхээр ерөөсөө Монгол Улсад анхан шатны тусламж үйлчилгээ гэдгийг ерөөсөө хуульдаа бид нар тодорхойлж өгөөгүй юм билээ. Өнөөдөр багийн эмч иргэдэд яг ямар, ямар тусламж үйлчилгээ үзүүлэх ёстой юм. Сумын сумын эмнэлэг маань яах яаж ажиллах ёстой юм. Сум дундын эмнэлэг, аймгийн нэгдсэн эмнэлэг хоёр дахь, гурав дахь шатны эмнэлгүүдийн хоорондын уялдаа холбоо ямар байх ёстой вэ гэдэг тулгамдсан их асуудлууд байгаа юм.

 Тэгэхээр өнөөдөр ядуурлын хамгийн гол шалтгаан бол ерөөсөө энэ эрүүл мэндийн зардал, эрүүл мэндийн үйлчилгээний төлбөрүүд өндөр байгаагаас хүмүүс ядууралд өртөж байгаа ийм шалтгаан байна гэж энэ Дэлхийн банк, Азийн хөгжлийн банкнаас ийм судалгаанууд хийсэн юм байна. Ер нь үнэн л дээ, амьдрал дээр гэнэтийн хавдар болдог. Урьдчилсан эмчилгээ, оношилгоондоо хамрагдаж чадахгүй байж байгаад гэнэтхэн хавдар болдог. Ингээд энэ хавдрын мэс заслууд чинь маш хэдэн зуун сая төгрөгийн өндөр өртөгтэй байдаг учраас бол үүнээсээ болоод хөөрхий хэдэн малаа, хашаа байшингаа, орон сууцаа барьцаанд тавиад л, хэдэн ах дүү нараараа хоосроод дуусдаг ийм л амьдрал бид нарын дунд байгаа шүү дээ. Энэ хавдрын өвчлөлөөрөө бид нар дэлхийд дэлхийд тэргүүлж байгаа.

 Тэгэхээр энэ асуудлыг Эрүүл мэндийн тухай хууль, Эмнэлгийн тусламж үйлчилгээний тухай хуулийг цаг алдалгүйгээр бид нар батлах ийм нийгмийн шаардлага өнөөдөр байгаа. Цаашдаа дэлхийн чиг хандлага энэ цар тахлын үед бас хэдийгээр эрсдэл, хямрал дагуулж байгаа ч гэсэн бас нөгөө талаасаа боломж дагуулж байна гэж харж байгаа. Тэгээд Монгол Улсад энэ цахим эрүүл мэндийн үйлчилгээ өнөөдөр бодитой ийм эрүүл мэндийн үйлчилгээ болчихсон. Харамсалтай нь үүний стандартыг батлах, энэ хуулиар нэг мөр болгох ийм зайлшгүй шаардлага байна. Амьдрал дээр нэг эмнэлэг дээр очоод сити, томограф, эход мөнгө төлөөд л харуулдаг. Гэтэл нөгөө эмнэлэг нь түүнийгээ хүлээн зөвшөөрдөггүй. Дахиад сити, томографид дахиж харуулж, иргэд маань давхар мөнгө төлдөг нэг ийм нөхцөл байдал байгаад байгаа юм. Тэгэхээр энэ хууль маань өнөөдөр батлагдаж гарвал тэр суман дээрээ өгсөн лабораторийн шинжилгээ, аймаг дээрээ өгсөн тэр лабораторийн шинжилгээ, эхо, рентгений зургуудыг нь тухайн 2-3 дахь шатны эмнэлгүүд хүлээж аваад тэр хүнээ оношлоод хариуг нь өгдөг. Заавал ч үгүй хөдөө орон нутгаас дуудах шаардлагагүйгээр, ингээд тэр хийсэн үйлчилгээнийх нь төлбөрүүд нь эрүүл мэндийн даатгалаас суутган тооцоод ингээд явдаг ийм онлайн буюу энэ цахим эрүүл мэндийн үйлчилгээг үзүүлэх зохицуулалт нь энэ хуулиар орж ирж байгаа юм. Энэ хуулиар орж ирж байгаа юм. Тийм учраас энэ хуулийг одоо бид нар цаг алдалгүй ийм батлах ийм шаардлага байна. Их Хурлын дарга аа. Үүнийг өнөөдөр эцсийн хэлэлцүүлгийг хийж, Байнгын хороо хуралдаад, маргааш батлах ийм хэрэгцээ шаардлага нь байгаа юм шүү, нэгдүгээрт.

 Хоёрдугаарт, Эмнэлгийн тусламж үйлчилгээний тухай хууль гэдэг бол эрүүл мэндийн салбарт нэлээн шинэчлэл хийх ийм хууль. Тэгээд үүний хэрэгжих хугацааг жаахан хойшлуулчихсан юм. Гол нь эмнэлгийн даргыг хамт олон сонгодог ийм зохицуулалтууд байгаа байхгүй юм. Хэнийг эмнэлгийн даргаар сонгох вэ гэдэг нь, хэн нэгэн Засаг дарга, хэн нэгэн сайд биш. Тэр хамт олон нь хуралдаад энэ удирдлагаа шийддэг. Тэгээд энэ эмнэлгийн даргаар ажилладаг. эмнэлгийн дарга нь хэдэн хүнтэй ажиллах вэ гэдэг. Өнөөдөр сувилагчид 600 мянган төгрөгийн цалинтай 100 сувилагчтай байх уу, эсвэл 2 сая төгрөгийн чадварлаг 50 сувилагчтай байх уу гэдгийг байгууллага хамт олон нь өөрөө хийдэг. Тэр эмийн худалдан авалт, тоног төхөөрөмжийн худалдан авалтаа өөрсдөө хийж . . ./хугацаа дуусав/.

 **Г.Занданшатар**: Гишүүд үг хэлж дууслаа.

 Хэлэлцэх асуудлыг үүгээр баталлаа. эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж үйлчилгээн тухай хуулийг дагаж мөрдөх журмын тухай хуульд өөрчлөлт оруулах тухай асуудал долоодугаар асуудал байгаа. Өнөөдөр шуурхай, цэгцтэй, дэгтэй хэлэлцээд, энэ 12 асуудлыг хэлэлцэж дуусгаж байж, маргааш чуулган завсарлах нөхцөл бүрдэнэ.

 Ингээд Улсын Их Хурлын 2020 оны хаврын ээлжит чуулганы 5 дугаар сарын 14-ний нэгдсэн хуралдаан нээснийг мэдэгдье. Ингээд хэлэлцэх асуудалдаа оръё.

 ***Нэг. “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийн анхны хэлэлцүүлгийг явуулна.***

 Төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Цэдэнбалын Цогзолмаа “Их засаг” танхимаас танилцуулна. Цогзолмаа гишүүнийг урьж байна.

 **Ц.Цогзолмаа**: Улсын Их Хурлын дарга, эрхэм гишүүд ээ,

 Монгол Улсын Засгийн газраас 2020 оны 5 дугаар сарын 12-ны өдөр Улсын Их Хуралд өргөн мэдүүлсэн “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийн хэлэлцэх эсэх асуудлыг Улсын Их Хурал 2020 оны 5 дугаар сарын 13-ны өдрийн нэгдсэн хуралдаанаар хийж, төслийг анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ.

 Аюулгүй байдал гадаад бодлогын байнгын хороо 2020 оны 5 дугаар сарын 13-ны өдрийн хуралдаанаараа “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийн анхны хэлэлцүүлгийг хийлээ. Тогтоолын төслийн анхны хэлэлцүүлгийг хийх үед төслийн талаар зарчмын зөрүүтэй санал гараагүй тул Улсын Их Хурлын гишүүн Баделхан Монгол Улсын Их Хурлын чуулганы хуралдааны дэгийн тухай хуулийн 16 дугаар зүйлийн 16.3-т заасны дагуу тогтоолын төслийг анхны хэлэлцүүлгээр нь батлах горимын санал гаргасныг Байнгын хорооны хуралдаанд оролцсон гишүүдийн олонх нь дэмжсэн болно.

 “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийн анхны хэлэлцүүлгийг явуулсан талаарх Байнгын хорооны санал, дүгнэлтийг та бүхэнд тараасан болно.

 Улсын Их Хурлын эрхэм гишүүд ээ,

 “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг тогтоолын төслийг баталж өгөхийг та бүхнээс хүсье.

 Анхаарал тавьсан явдалд баярлалаа.

 **Г.Занданшатар**: Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Алга байна.

 Байнгын хороо “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийг анхны хэлэлцүүлгээр нь батлах горимын санал гаргасныг дэмжье гэсэн саналын томьёоллоор санал хураалт явуулна.

 Гишүүд санал хураалтад бэлтгээрэй.

 Үлгэр жишээ “Үндсэн хууль” танхимаас эхэлнэ.

 Байнгын хороо “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийг анхны хэлэлцүүлгээр нь батлах горимын санал гаргасныг дэмжье гэсэн саналын томьёоллоор санал хураалт явуулна.

 Санал хураалтыг гар өргөж явуулна. Танхим тус бүрээс ирсэн санал хураалтын дүнг нэгтгэж танилцуулна.

 “Үндсэн хууль” танхимаас Улсын Их Хурлын гишүүн Ж.Бат-Эрдэнэ: 6-6

 “Их засаг” танхимаас Улсын Их Хурлын гишүүн Ц.Цогзолмаа: 5-5

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 6-6

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 9-9 гишүүн дэмжлээ.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9 гишүүн дэмжсэн байна.

 Санал хураалтад 38 гишүүн оролцож, 35 гишүүн дэмжиж, 92.1 хувийн саналаар анхны хэлэлцүүлгээр батлах Байнгын хорооны горимын санал дэмжигдлээ.

 “Газрыг улсын тусгай хэрэгцээнд авах, тусгай хэрэгцээнээс гаргах тухай” Улсын Их Хурлын тогтоолын төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9 гишүүн дэмжсэн байна

 “Үндсэн хууль” танхимаас Улсын Их Хурлын гишүүн Ж.Бат-Эрдэнэ: 6-6

 “Их засаг” танхимаас Улсын Их Хурлын гишүүн Ц.Цогзолмаа: 6-6

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 6-6

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 10-10 гишүүн дэмжлээ.

 Санал хураалтад 40 гишүүн оролцож, 37 гишүүн дэмжиж, 92.5 хувийн саналаар тогтоол батлагдлаа.

 Гишүүд, ажлын хэсэгт баярлалаа.

 Дараагийн асуудалд орно.

 ***Хоёр.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээр соёрхон батлах тухай хуулийн төсөл /****Улаанбаатар хотын дулаан хангамжийн үр ашгийг нэмэгдүүлэх төсөл. Засгийн газар өргөн мэдүүлсэн,* ***соёрхон батлах/***

 Хууль санаачлагчийн илтгэлийг Сангийн сайд Чимидийн Хүрэлбаатар танилцуулна. Хүрэлбаатар сайдыг индэрт урьж байна.

 **Ч.Хүрэлбаатар**: Улсын Их Хурлын дарга,

 Улсын Их Хурлын эрхэм гишүүд ээ,

 Улаанбаатар хотын төвлөрсөн дулаан хангамжийн дулаан цахилгаан хослон үйлдвэрлэдэг хоёр, гурав, дөрөвдүгээр цахилгаан станцуудын болон Амгалангийн дулаан станцад үйлдвэрлэсэн дулааныг дулааны эрчим хүчээр хангаж байна. Хотын дулааны эрчим хүчний эрэлт жилд 5-8 хувиар тогтмол нэмэгдэж байгаатай холбогдуулан одоо байгаа шугам сүлжээний нэвтрүүлэх чадвар хүрэлцэхгүй болж байгаа. Түүнчлэн нийт шугам тоноглолын 40 хувийнх нь ашиглалтын хугацаа 20-30 жилээр хэтэрсэн байгаа нь дулаан хангамжийн тасралтгүй, найдвартай байдлыг алдагдуулж байна.

 Иймд гуравдугаар цахилгаан станцаас үйлдвэрлэсэн дулааны эрчим хүчийг хотын сүлжээнд дамжуулдаг үндсэн гол шугам болох тавын “а”, гурвын “г” магистралыг өргөтгөн шинэчлэх, гэр хорооллын дахин төлөвлөлтийн байршлууд руу дулааны шугамыг шинээр татах, Сүхбаатар дүүргийн 9, 10, 11, 12 дугаар хороо, орон сууцны 7 дугаар хороолол, Баянгол дүүргийн 11 дүгээр хороо, Гандантэгчилэн хийд, Чингэлтэй дүүргийн 7, 8, 9, 10, 11 дүгээр хороо, Дэнжийн мянга, Баянгол дүүргийн 11 дүгээр хороо буюу Монголын үндэсний олон нийтийн радио телевизийн орчмын хэсэгчилсэн төлөвлөгөө, ерөнхий төлөвлөгөөний дагуу баригдах 20 мянган айлын орон сууц, З мянган хүүхдийн сургууль, 7 мянган хүүхдийн цэцэрлэг, 10 мянган ажлын байрыг дулааны эрчим хүчээр хангах зэрэг ажлуудыг хийх, Улаанбаатар хотын дулаан хангамжийн үр ашгийг нэмэгдүүлэх төслийг Дэлхийн банкны 41 сая ам долларын хөнгөлөлттэй зээлийн санхүүжилтээр хэрэгжүүлэхээр тохирч, санхүүжилтийн хэлэлцээрийг 2020 оны 4 дүгээр сарын 27-ны өдөр байгуулаад байна.

 Энэхүү хэлэлцээр нь Олон улсын гэрээний тухай хуулийн 8 дугаар зүйлийн 8.1.2-т заасны дагуу Улсын Их Хурлаар заавал соёрхон батлуулах шаардлагатай тул Санхүүжилтийн хэлэлцээрийг соёрхон батлах тухай хуулийн төслийг хэлэлцэн шийдвэрлэж өгөхийг хүсье. Баярлалаа.

 **Г.Занданшатар:**Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Аюулгүй байдал, гадаад бодлогын байнгын хорооны дарга, Улсын Их Хурлын гишүүн Төмөрбаатарын Аюурсайхан танилцуулна.

 **Т.Аюурсайхан**: Улсын Их Хурлын дарга, эрхэм гишүүд ээ,

 Улсын Их Хурлын Төсвийн байнгын хороо, Эдийн засгийн байнгын хорооны 2020 оны 4 дүгээр сарын 7-ны өдрийн хуралдаанаар Аюулгүй байдал, гадаад бодлогын байнгын хорооны 2020 оны 4 дүгээр сарын 8-ны өдрийн хуралдаанаар урьдчилан зөвшилцсөн Монгол Улс болон олон улсын хөгжлийн ассоциаци хоорондын Санхүүжилтийн хэлэлцээр Улаанбаатар хотын дулаан хангамжийн үр ашгийг нэмэгдүүлэх төслийг соёрхон батлах тухай хуулийн төслийг Монгол Улсын Засгийн газраас 2020 оны 5 дугаар сарын 12-ны өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2020 оны 5 дугаар сарын 12-ны өдрийн хуралдаанаараа хэлэлцлээ.

 Байнгын хорооны хуралдаанаар хуулийн төслийг хэлэлцэх үед асуулт асуух, үг хэлэх гишүүд гараагүй болно.

 Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзсэн болно.

 Улсын Их Хурлын эрхэм гишүүд ээ,

 Монгол Улс болон Олон улсын хөгжлийн ассиоцаци хоорондын Санхүүжилтийн хэлэлцээр Улаанбаатар хотын дулаан хангамжийн үр ашгийг нэмэгдүүлэх төслийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, хуулийн төслийг баталж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар**: Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Дондогдоржийн Эрдэнэбат гишүүнээр тасаллаа.

 Ажлын хэсгийг танилцуулъя. Батхүү Сангийн яамны Хөгжлийн санхүүжилтийн газрын дарга, Амаржаргал Сангийн яамны Хөгжлийн санхүүжилтийн газрын Зээл тусламжийн бодлогын газрын зөвлөх, Эрчим хүчний яамны Бодлого төлөвлөлтийн газрын Хөрөнгө оруулалтын хэлтсийн дарга Ерэн-Өлзий нар байна.

 Одоо Октябрийн Баасанхүү гишүүн асуулт асууна.

 **О.Баасанхүү:** Баярлалаа. Энэ төслийн утга агуулга нь бол их зүгээр юм аа. Гэр хорооллыг утаагүйжүүлье, нэг ёсондоо орон сууцжуулъя, дээрээс нь олон айл өрхийг ирээдүйдээ барилга байшинтай болгох, тэр нөхцөл боломжийг хангах чиглэлд их зөв зүйтэй юм байна гэж харж байна. Гэхдээ одоо бид нар чинь өртэй шүү дээ. 2020 оноос, та бүхэн минь магадгүй сонгуулийн дараа зарим нь орж ирээд, зарим нь болих байх. Гэхдээ жишээ нь, энэ өрийн асуудлыг Сангийн сайд юу гэж үзэж байгаа вэ? Энэ дэлхийн банкны зээл авлаа гэхэд энэ өрийн дарамт болохгүй юу? Өмнөх парламентад чинь өрийн босгыг тэд байя, эд байя гэсэн одоо өр мянга хүрэхээр тоохоо байдаг гэгчээр, одоо өр нь хязгааргүй болчихсон болохоор тэгээд аваад байя, аваад байя гэсэн хандлагаар яваад байгаа юм биш үү гэж санаа зовж байна.

 Тэгээд Дэлхийн банк үүнийг өгөх юм уу? бид чинь одоо хар жагсаалтад орчихсон шүү дээ. Сүүлийн үед хар жагсаалт байхгүй гээд яриад байх юм. Англиараа түүнийг чинь бас хар жагсаалт гээд яриад байна. Тэгэхээр би үүнийг юу гэж хэлээд байгаа вэ гэхээр, тэр европын холбооны хар жагсаалт чинь энэ ФАТФ гэж байгууллагын 90 хувь түүнийг үндэслэж, өөрсдийнхөө хар жагсаалтыг гаргадаг. Зөвхөн Америк болон Өмнөд Арабын нэгдсэн Эмират улс болон зарим нэгэн тийм хөгжингүй орнууд л тэр жагсаалтаас нь амиа аварч гарч, үлдэж байсан тохиолдол байдаг. Түүнээс биш холбоонд нь орсон бол тэгээд л цаашаагаа явчихдаг гээд байгаа байхгүй юм. Тэгээд та одоо Сангийн сайдын хувьд энэ хар жагсаалтын талаар юу хийж, одоо яах вэ? Өнөөдөр коронатай учраас манайхан гадаад руу виз авахгүй л байгаа болохоос биш хар жагсаалтад орлоо гээд европ руу одоо визний асуудал төвөгтэй боллоо, хөрөнгө оруулалтын асуудал байхгүй боллоо. Одоо миний дуулснаар европын холбоо ялангуяа Германы Засгийн газрын зүгээс бидэнд өгөх тусламж болон зарим нэгэн зээлээ болих алхам хийж байна гэж би дуулсан.

 Тэгэхээр би Сангийн сайдыг нэгэнт энд ирээд зээл, тусламж юм ярьж байгаа юм чинь одоо энэ хар жагсаалттай холбоотой энэ европын улс орнуудаас ирж байгаа тусламж, хөнгөлөлттэй зээл гацах аюул нүүрлэж байгаа юу? Одоо энэ коронагийн дараа гэж нэрлэж болно, өвчин юм чинь тэгээд нэг өдөр арилаад, тэгээд улс орон юм чинь цаашаа алхаад явах байх. Тэгэхээр энэ үед өнөөдөр ямар төлөвлөгөө, төсөл боловсруулаад явж байгаа вэ? Одоо хүмүүс чинь нөгөө яриад байдаг, та бүхэн хэлж байхдаа энэ коронагийн үед тав аравны их наяд энээ тэрээ гээд л ард түмэндээ гоё гоё юм өгнө л гээд байсан. Амьдрал дээр ерөөсөө хүрэхгүй байна шүү дээ. Банкны хүү зээл авах, царцаах барих, энэ тэр юу ч одоо болохгүй байна гээд бухимдсан л хүмүүс байна. Нөгөө ямааны 20 мянга ч байхгүй байна. Тэгэхээр би Дэлхийн банкны мөнгийг нь одоо бид авах нь зөв үү?

 **Г.Занданшатар**: Хэлэлцэж байгаа асуудалтай холбогдуулж асууж байгаа. Ажлын хэсэг, Хүрэлбаатар сайд асуултад хариулна.

 **Ч.Хүрэлбаатар**: Баасанхүү гишүүн ээ, энэ зээл Дэлхийн банктай гэрээ хэлцэл хийгээд, одоо соёрхон батлуулахаар оруулж ирж байгаа юм. Бас энэ төслийг бэлтгэхэд тодорхой хугацаа ордог. Тэгээд энд бол мөнгө нь орж ирнэ, хэрэгжинэ ийм байгаа. Европын холбооны тодорхой жагсаалт таны хэлдгээр албан бусаар хар гэж нэрлэгддэг, тэр жагсаалтад Монголыг одоо оруулахаар төлөвлөөд байж байгаа гэдэг мэдээлэл бидэнд байгаа. Сангийн сайдын хувьд бол албан ёсоор надад албан бичгээр ирсэн мэдээлэл байхгүй байгаа.

 Тэгээд өчигдөр би энэ Европын сэргээн босголтын хөгжлийн банкны дэд ерөнхийлөгчтэй тус банкны Төв Ази Монголыг хариуцсан захиралтай, тэгээд Монгол дахь суурин төлөөлөгчтэй хэвлэлийн бага хурал хийсэн. Ингэхэд бол энэ саяны хэлэгдэж байгаа жагсаалт гэнэтийн зүйл байсан. Гэхдээ бид нарын хувьд бол Монголд хэрэгжүүлж байгаа бүх төсөл хөтөлбөрөө хэвийн үргэлжлүүлнэ. Хувийн хэвшилд олгож байгаа зээл тусламж, мөн ялгаагүй хэвийн үргэлжилнэ гэдгээ албан ёсоор бидэнд мэдэгдсэн байгаа. Тухайлбал, Европын сэргээн босголтын банкнаас Улаанбаатар Дарханы замыг өргөжүүлээд, дахиад дээр нь одоо хийгдэж байгаа зам дээр хоёр эгнээг нэмж байгаа. Дээр нь Чойр Сайншандын цахилгаан дамжуулах шугамыг шинэчлэх, таны сонгогдсон тойрог болох Эрдэнэтээс гамшигт тэсвэртэй байдлыг сайжруулах Улаанбаатар хотын дулааны шугам сүлжээг өргөтгөх зэрэг энэ төслүүд одоо хэвийн үргэлжилнэ гэдгийг албан ёсоор мэдэгдсэн байгаа гэдгийг би нэгдүгээрт нь хэлмээр байна.

 Ер нь Монгол Улс энэ ФАТФ-ын зүгээс саарал жагсаалтад оруулсантай холбоотойгоор хоёр ч удаа ажлын хэсэг тэр ФАТФ-ын хамтарсан бүлэгтэй хэвлэлийн хурлууд хийсэн байгаа, видео хурлууд хийсэн. Хамгийн сүүлчийн хурлыг энэ долоо хоногийн нэг дэх өдөр буюу гурав хоногийн өмнө бид нар хийсэн. Монголын төрийн байгууллагууд, энэ чиглэлээр ажиллаж байгаа манай ажлын хэсгүүд бүрэн бүрэлдэхүүнээрээ оролцож энэ тайлангаа тавьсан. Одоо З асуудал үлдчихээд байж байгаа. Үүнээс бүгдийг нь бид нар хамгаалж тайлбараа хийсэн. Тэгээд хариу нь одоо удахгүй гарчих байх бид нар хүлээлттэйгээр, одоо хүлээгээд байж байгаа гэдгээ хэлнэ. Хэдийгээр коронавирус байна, энэ дэлхийн эдийн засагт маш сөрөг нөлөө үзүүлж байгаа. Дээр нь дэлхий нийтээрээ гарч байгаа энэ дэлхийн эдийн засгийн агшилт байна. Дээр нь саяны таны хэлдэг энэ жагсаалтууд бол Монголын эдийн засагт сөрөг нөлөө үзүүлэх ийм эрсдэлтэй учраас бид нар энэ чиглэлээр хурдан түргэн шуурхай ажиллагаа хийж байгаа гэдгийг хэлмээр байна. Энэ төсөл хэрэгжинэ Баасанхүү гишүүн ээ.

 **Г.Занданшатар**: Октябрын Баасангийн гишүүн 1 минут тодруулна, яг хэлж байгаа асуултаа холбогдуулж асууна шүү.

 **О.Баасанхүү**: Дэлхийн банкны зээлийг авснаар өрийн босго нэмэгдэх үү? зээл л юм чинь өр байлгүй дээ. Тэгэхээр энэ өр төлөх асуудал дээр тусгайлсан хуваарь байна уу. Одоо бид нар энэ короногоос болоод байдал хүндэрчихлээ шүү дээ. Ялангуяа ингээд хар, саарал гээд янз бүрийн жагсаалтад орсноос болоод донор орнууд чинь найдваргүй түлшинд биднийг аваад байна аа. Тэгээд ийм үед өнөөдөр гарах гарц гэдэг юм уу, тийм төлөвлөсөн юм байна уу? Бид мэдээж Дэлхийн банкны хэрэгжүүлэх гэж байгаа энэ үйл ажиллагаа нь буруу биш ээ. Бид хэрэгтэй юманд зарах гэж байна гэж ойлгоод, улс орондоо хэрэгтэй, Орхон аймагт хэрэгтэй гэж дэмжмээр байгаа ч гэсэн хэзээ төлөх юм, яаж төлөх юм. Энэ нь эргээд өрийн одоо дарамт болох юм биш үү? дээрээс нь жилийн хугацаатай гээд Францын дүүжин зам гээд бас дахиад өр нэхсэн юм яриад яваад байна.

 **Г.Занданшатар**: Хүрэлбаатар сайд асуултад хариулна.

 **Ч.Хүрэлбаатар**: Баасахүү гишүүн ээ, өрийн хэмжээ бол ийм шүү дээ. 2016 онд буюу 2016 оны Улсын Их Хурлын сонгуулийн дараа өрийн хэмжээ өнөөгийн үнэ цэнээр ДНБ-ний 79 хувьтай тэнцүү байсан. Энэ нь өнөөдөр 2019 оны төсвийн гүйцэтгэлээр, эдийн засгийн гүйцэтгэлээр аваад үзэх юм бол 55.6 хувь. Үндсэндээ 24 пунктээр энэ өнгөрсөн 4 жилийн хугацаанд өрийг буулгасан юм. 8.5 ихнаяд төгрөгийн өр төлсөн. Тэгэхээр одоо энэ өрийн дарамт бол 4 жилийнхтэй харьцуулбал 24 пунктээр буурчихсан, хамаагүй уртхан шиг амьсгаа аваад, одоо эдийн засаг дээр энэ цар тахлын үед авч байгаа арга хэмжээнүүдийг бид нар нэг ч төгрөгний зээл, арилжааны нөхцөлтэй зээл авахгүйгээр хэрэгжүүлээд яваад байгаа шүү дээ, өнөөдрийг хүртэл, бүх арга хэмжээнүүдийг. Энэ чинь юу гэсэн үг вэ гэхээр өнгөрсөн 4 жилийн хугацаад Хүрэлсүхийн Засгийн газар . . ./хугацаа дуусав/.

 **Г.Занданшатар:** Мөнхөөгийн Оюунчимэг гишүүн асуулт асууна.

 **М.Оюунчимэг:** Ингээд санаа тавьж яг анхаарал хандуулж байсан асуудал орж ирж байгаад үнэхээр баяртай байна. Яагаад гэвэл энэ төслийн хүрээнд, Чингэлтэй дүүргийн 7, 8, 9, 10, 11, Дэнжийн мянга, тэгээд Үндэсний олон нийтийн радио телевиз орчмын дулааны шугам сүлжээг эхний ээлжинд сайжруулах энэ асуудал орж ирж байна. Өнгөрсөн 4 жилийн хугацаанд бид нар бас энэ яг эдгээр чиглэл рүү татах Чингэлтэй дүүргийн магистрал шугамыг бол 90 хувьтай оруулсан. Энэ нь Экзим банкны хөнгөлөлттэй зээлээр шуурхай хурдан явж байгаа. Өмнө нь санхүүжилтгүйгээс болоод гацчихсан байсныг бид бол өнгөрсөн 4 жилийн хугацаанд Сангийн яам, Эрчим хүчний яам, Монгол Улсын Засгийн газар, Барилга, хот байгуулалтын яам, бидний зүгээс үнэхээр шахаж хамтарч ажилласны үр дүнд энэ магистрал шугам буюу дэд бүтэц Чингэлтэй дүүргийн гэр хороолол руу татах асуудал ерэн хувьтай явж байгаа. Одоо харин энэ дулааны шугам татах асуудал бас эхлээд Чингэлтэй дүүргийн 7, 8, 9, 10, 11, Дэнжийн мянга, Үндэсний олон нийтийн радио телевиз орчим руу орж ирж байна.

 Тэгэхээр би Сангийн сайдаас асуух гэж байгаа нь энэ маань одоо эхний ээлжид орно гэж байна. Бид нар яг энэ асуудлыг оруулахын тулд бас сүүлийн жилүүдэд тантай хамтарч ажиллаж байсан. Одоо ингээд орж ирж байна. Тэгэхээр санхүүжилт маань хэзээ орж ирээд, энэ асуудал маань яг үйл ажиллагаагаа хэзээнээс эхлэх бол. Яагаад гэвэл гэрээ бол хийгдчихэж байгаа. Тэгээд Их Хурлаар батлагдаад яг аль газар вэ гэдэг байршил тодорхой болчихсон учраас энэ ажил урагшлах нь бас тодорхой харагдаж байна. Манай иргэдийн хамгийн их хүсэн хүлээж байгаа зүйл маань бол энэ дулааны шугам сүлжээ. Тэгээд гэр хорооллын энэ байршлуудыг инженерийн шугам сүлжээ нь ороод ирвэл барилга байшин барих, газраа чөлөөлөх, энэ асуудлууд шуурхай явчих бүрэн бололцоо бүрдчихсэн байж байгаа. Хамгийн их хүлээлт үүсгэх гэж байгаа зүй бол энэ байгаа. 2012-2016 онд тухайн үеийн Хотын дарга Бат-Үүл байхдаа цаасан дээр сайхан үзүүлэлттэй хэрнээ ямар ч үйл ажиллагаа явуулах чадваргүй баахан компаниуд ороод, тэгээд дахин төлөвлөлтийн газрыг нь эзэмшчихсэн, иргэдийг баахан хулхидаад, одоо өнөөдрийг хүртэл нэг ч газар шороо хөдөлгөөгүй ихэнх компаниуд байгаад байдаг. Иргэд энэ дахин төлөвлөлт, орон сууцаа барих асуудал хэзээ явах юм бэ, газар чөлөөлөлт хэзээ эхлэх вэ гэсэн хүлээлттэй байдаг. Хувийн хэвшлийн компаниудын зүгээс дэд бүтцийг нь төр татаад өгчихвөл бид нар шуурхай оръё оо гэж ярьж байсан. Өнөөдөр энэ 2016-2020 оны хувьд ямар ч байсан магистрал шугам, дулааны шугам, инженерийн шугам сүлжээг энэ Чингэлтэй дүүргийн гэр хороолол руу татах ажил бол үнэхээр шуурхай явагдлаа.

 Тэгээд одоо энэ асуудлыг Сангийн сайд хэзээнээс эхлүүлээд, хяналт хаанаа тавиад явах вэ гэдэг дээр та товч мэдээлэл өгөөч. Би дараа нь бас тодотгох асуулт байна. Баярлалаа.

 **Г.Занданшатар**: Хүрэлбаатар сайд асуултад хариулна.

 **Ч.Хүрэлбаатар**: Оюунчимэг гишүүний асуултад хариулъя. Энэ бол одоо яг өнөөдөр соёрхон батлуулж байгаа. Соёрхон батална гэдэг нь үндсэндээ ингээд хэрэгжих бүрэн боломж бүрдэж байгаа. Энэ 41 сая долларын, тэгээд 30 хугацаанд эргэж төлөгдөх нөхцөлтэй энэ төслийг хэрэгжүүлэх байгууллага нь бол Эрчим хүчний яам юм байгаа. Эрчим хүчний яам бүх худалдан авалтыг зохион байгуулна, ажлыг нь зохион байгуулна, мөн хяналтыг нь зохион байгуулж хариуцаж хийхээр ингэж тохиролцсон байгаа гэдгийг хэлмээр байна.

 Тэгээд төрийн байгууллагууд, яамдууд маань нэлээд хурдтай сайн ажиллана аа гэдэгт би итгэж байгаа.

 **Г.Занданшатар**: Дондогдоржийн Эрдэнэбат гишүүн асуулт асууна.

 **Д.Эрдэнэбат**: Баярлалаа. Энэ нэмэлт санхүүжилтийн гэрээг зарчмын хувьд нэмэлтийг нь дэмжиж байгаа. Яах аргагүй хотод хэрэгтэй зүйл мөн. Жаахан яаруу сандруу орж ирж байна. Би энд шүүмжлэлтэй хандаж байгаа нэг зүйл байгаа юм. Эхний санхүүжилт нь 2012 онд аваад 15 сая долларын хүрээнд үндсэндээ бичиг баримтыг нь боловсруулах хэмжээнд нэлээн их мөнгө үрсэн юм байна. Дандаа ТЭЗҮ хийсэн гээд явчхаж. Одоогийн санхүүжилт дээр нэг анхаарал татаж байгаа хэдэн зүйл байна. Би асууя. Яг бодитойгоор хийгдэх ажил энэ мөнгөний хүрээнд бол Нийслэлийн өмчит халаалтын орон сууцуудыг буулган, төвлөрсөн дулаан хангамжид холбох ажил байна. Сонгогдсон байршлын гэр хорооллын 200 айлын өрхийн дэд бүтцийг хийх, төвийг хийх асуудал байна. Энэ бол болж байгаа зүйл, санал нэг байна. Харин энэ дээр нэг ийм зүйл байх юм. Бас яг энэ хэмжээнд 5.6 сая доллар зарцуулна гэж байна. Энэ дээр яг адилхан бас 5.6 сая буюу түүний 50 хувь нь шөнийн дулаан хуримтлуур бүхий халаагуурын хэрэгслийг 5 мянган өрхөд худалдаж авч өгнө гэж байгаа юм. Ингээд л төр бизнест нь ордгоороо буруутаад байгаа юм. Үүнийг өөрчилж болоогүй юм уу. Өөрөөр хэлбэл дахиад 5.6-аар бид нар 200 айлыг хийж чадаж байгаа бол үүнийг шууд 400 айлын гэр хорооллыг одоо энэ дахин төлөвлөлтийн хэмжээнд нь авч үзээд хийж болоогүй юм уу гэдэг асуулт байна. Энэ дээр та нар надад тодорхой хариулт надад өгөөч.

 Ер нь төр энэ элдэв янзын сэлбэг, хэрэгсэл, энэ халаагуур шахдаг юмыг бол аль болох болимоор байгаа юм. Тэгээд одоо энэ нийт мөнгөний чинь 50 хувь нь энэ рүү явах нь ээ. Энэ дээр би ний нуугүй гэхэд санал нийлэхгүй байна. Оюунчимэг гишүүн сая Бат-Үүл гишүүний тухай ярилаа. Бат-Үүл гишүүн гэр хорооллын төлөвлөлтийн, дахин төлөвлөлтийг үнэхээр эхлүүлсэн шүү. Дуусаагүй ажлууд байгаа нь үнэн. Тэгэхдээ бидний хэн ч үл хамаараад ирээдүйд зорих асуудал нь энэ яах аргагүй мөн. Утааг одоо бүрэн утгаар нь, хот төлөвлөлтийг жинхнээр нь хийнэ гэвэл Бат-Үүлийн эхэлсэн ажлыг бид нар хүссэн, хүсээгүй дуусгах ёстой ажил би ингэж хардгийг бас энэ дашрамд хэлчихмээр байна.

 Бас нэг асуулт байна, Хүрэлбаатар сайдаас. 4 жилд одоо олон улсын энэ байгууллагуудаас авсан хөнгөлөлттэй зээл маань хэд болж байна вэ? Яг 4 жилийн хугацаанд. Үүний эцсийн үр дүн гарсан яг ямар, ямар ажил байна вэ гэдгийг надад хэлээд өгвөл их зүгээр байна.

 Би санал хэлэхдээ хар жагсаалтын тухай өөрийнхөө саналыг бас дуулгачихъя аа гэж ингэж бодож байна. Баярлалаа.

 **Г.Занданшатар**: 83 дугаар микрофон. Эрчим хүчний яам.

 **Б.Ерэн-Өлзий**: Эрдэнэбат гишүүний асуултад хариулъя. Тэр шөнийн дулаан хуримтлууртай халаагуурын төсөл бол энэ зээлтэй бол хамаагүй. Тусдаа Улаанбаатар хотод хэрэгжиж байгаа агаарын бохирдлыг бууруулах хүрээнд хэрэгжиж байгаа төсөлд хамаараад явж байгаа. Энэ төслийн хүрээнд зөвхөн Улаанбаатар хотын дулаан хангамжийг сайжруулах, үндсэн магистрал шугамуудаа шинэчлэх, гэр хорооллын дахин төлөвлөлт рүү шинээр шугам татах ажлын агуулгууд орж байгаа.

 **Г.Занданшатар**: Гишүүд асуулт асууж, хариулт авч дууслаа. Одоо Байнгын хорооны саналаар Санхүүжилтийн хэлэлцээр соёрхон батлах тухай хуулийн төслийг батлах санал хураалт явуулъя.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 9-6

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 10-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг: 6-6

 “Их засаг” танхимаас Улсын Их Хурлын гишүүн Ц.Цогзолмаа: 6-6

 “Их хуралдай” танхимаас Улсын Их Хурлын гишүүн Д.Тогтохсүрэн: 14-11 гишүүн дэмжсэн байна

 Санал хураалтад 42 гишүүн оролцож, 39 гишүүн дэмжиж, 92.8 хувийн саналаар хууль батлагдлаа.

 Хуулийн төсөл батлагдлаа. Гишүүд, ажлын хэсэгт баярлалаа.

 Хуулийн эцсийн найруулгыг уншиж танилцуулъя.

 Санхүүжилтийн хэлэлцээр соёрхон батлах тухай

 1 дүгээр зүйл. Монгол Улс болон Олон улсын хөгжлийн ассоциаци хооронд 2020 оны 4 дүгээр сарын 27-ны өдөр байгуулсан Улаанбаатар хотын дулаан хангамжийн үр ашгийг нэмэгдүүлэх төслийн Санхүүжилтийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

 Хуулийн эцсийн найруулга дээр саналтай гишүүн байна уу?

 Алга байна. Эцсийн найруулгыг сонссонд тооцлоо.

 Дараагийн асуудалд орно.

 ***Гурав.Монгол Улс болон Олон улсын хөгжлийн ассоциаци хоорондын санхүүжилтийн хэлэлцээр соёрхон батлах тухай хуулийн төслийг хэлэлцэнэ.***

 Хууль санаачлагчийн илтгэлийг Сангийн сайд Чимидийн Хүрэлбаатар танилцуулна.

 **Ч.Хүрэлбаатар**: Улсын Их Хурлын дарга, Улсын Их Хурлын эрхэм гишүүд ээ, Тогтвортой амьжиргаа-З төслийг төслийн нэг, хоёрдугаар шатны хүрээнд орон нутгийн иргэдийн амьжиргааг дээшлүүлэх, нийгмийн суурь үйлчилгээний чанарыг сайжруулах чиглэлээр нийтдээ нэг 65.7 сая ам долларын төслүүдийг хэрэгжүүлсэн. Тогтвортой амьжиргаа-З төслийн хүрээнд орон нутгийн хөгжлийн сангийн үйл ажиллагааны журам, холбогдох хууль эрх зүйн өөрчлөлтүүдийг сайжруулан боловсруулан батлуулж, мөрдүүлэх, орон нутгийн иргэдийн идэвхтэй оролцоотойгоор орон нутгийн хөгжлийн сангийн үйл ажиллагааг үр дүнтэй удирдан, зохион байгуулахад аймаг, сумын төрийн албан хаагчдын чадавхыг бэхжүүлэх, төслийн хүрээнд хийгдэж буй жилийн гүйцэтгэлийн үнэлгээний үр дүнгээр сумдад гүйцэтгэлд суурилсан урамшууллыг нэмж санхүүжүүлэх үйл ажиллагааг дэмжин ажиллаж байна.

 Төслийн үр дүнд орон нутгийн хөгжлийн сангийн удирдлага зохион байгуулалт сайжирч байгаа бөгөөд орон нутгийн хөгжлийн санг ийнхүү дэмжсэнээр Монгол Улсад орон нутгийн хөгжлийг дэмжих, төсвийн төвлөрлийг бууруулах, Монгол орны бүс нутгийн хөгжлийг тогтворжуулахад үр дүнтэй байгаа тул Тогтвортой амьжиргаа-З төслийн нөлөөллийг цаашид институтчилах, тогтвортой байлгахыг дэмжих зорилгоор 2020 оны 10 дугаар сарын 31-ний өдөр дуусах байсан Тогтвортой амьжиргаа-З төслийн хугацааг 2022 оны 10 дугаар сарын 31-ний өдрийг хүртэл 2 жилийн хугацаагаар сунгаж, 12 сая ам долларын нэмэлт санхүүжилтийг олгохоор Дэлхийн банкнаас тохиролцож санхүүжилтийн хэлэлцээрийг 2020 оны 4 дүгээр сарын 27-ны өдөр байгуулаад байна.

 Энэхүү хэлэлцээр нь Олон улсын гэрээний тухай хуулийн 8 дугаар зүйлийн 8.1.2-т заасны дагуу Улсын Их Хурлаар заавал соёрхон батлуулах шаардлагатай тул Санхүүжилтийн хэлэлцээрийг соёрхон батлах тухай хуулийн төслийг хэлэлцэн шийдвэрлэж хүсье. Баярлалаа.

 **Г.Занданшатар**: Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Лувсанвандангийн Болд индрээс танилцуулна. Болд гишүүнийг индэрт урьж байна.

 **Л.Болд**: Улсын Их Хурлын дарга, эрхэм гишүүд ээ,

 Монгол Улс Олон улсын хөгжлийн ассоциаци хоорондын Тогтвортой амьжиргаа-З төслийн нэмэлт санхүүжилтийн хэлэлцээрийг соёрхон батлах тухай хуулийн төслийг Монгол Улсын Засгийн газраас 2020 оны 5 дугаар сарын 12-ны өдөр Улсын Их Хуралд өргөн мэдүүлсэн билээ. Энэхүү асуудлыг Аюулгүй байдал, гадаад бодлогын байнгын хороо 2020 оны 5 дугаар сарын 12-ны өдрийн хуралдаанаараа хэлэлцлээ.

 Хуулийн төслийг хэлэлцэх үед Улсын Их Хурлын гишүүд асуулт асууж, үг хэлээгүй болно. Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзлээ.

 Улсын Их Хурлын дарга, эрхэм гишүүд ээ

 Монгол Улс Олон улсын хөгжлийн хасагдаад хоорондын Тогтвортой амьжиргаа-З төслийн нэмэлт санхүүжилтийн хэлэлцээр соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн уг хуулийн төслийг баталж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар**: Баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу? Эрдэнэбат гишүүнээр тасаллаа. Октябрийн Баасанхүү гишүүн.

 **О.Баасанхүү**: Баярлалаа. Тогтвортой амьжиргаа энэ төслийг хэрэгжсэний ачаар тогтвортой амьжиргаатай болсон байх гэж бодоод байдаг. Гэтэл нөгөө ядуурал маань 25 хувь өсчихөөд байна. 100 мянган хүнтэй манай Орхон аймагт гэхэд 25 мянган хүн ядуу, 1990 оны картын бараа чинь хэвээрээ байгаад байх юм. Тэгээд энэ төслийн үр дүн яаж хэрэгжээд байгаа юм бэ? Төрийн албан хаагчдыг сургалтад хамруулна барина гээд нэлээн үр дүнгүй явчхаад байдаг. Одоо тэгээд бид нар үүнийг ингээд цаашаа үргэлжлүүлэх юм уу, яах юм. Тогтвортой амьжиргаа гэдгийг би ойлгохдоо бол тухайн хүний амьдрал яг тогтвортойгоор амьдрал нь сайжраад дээшээ өсөлттэйгөөр явна гэж би ойлгоод байгаа шүү дээ. Гэтэл өнөөдөр бүх байдал нь уруудаад байна шүү дээ. Ядуурал дээд цэгтээ хүрчихсэн, картын бараа одоог хүртэл байна гэдэг чинь ямар аймшигтай юм бэ? Энэ картын бараа гэж одоо бид нар ярьдаг гурил, тос, сүү, мах ч гэдэг юм уу, үүнийг бид нар ядуу учраас тэжээхийн тулд нийт хүн амын одоо гэж хэлж болох 25 хувьд нь, хэрвээ 3 саяар үржүүлэх юм бол энэ тоо чинь аймаар тоо гарна л даа. 25 хувь гэвэл. Тэгэхээр ийм ядуурал байхад энэ тогтвортой амьжиргаа гэдэг төсөлд хэдэн төгрөг зарцуулсан бэ? 65 сая америк доллар гэж дуулдах юм. 65 сая америк долларыг хэрвээ бодвол, энэ чинь 120 хэдэн тэрбум. Үүнийгээ сайхан ЖДҮ болгоод өгчихсөн бол өөрөө өөрсдийгөө тэжээгээд% өөрөө өөрсдийгөө аваад явж болох байсан. Харамсалтай нь манай ЖДҮ-чид, 49 маань нөгөөдөхийг нь аваад тогтвортой амьжиргаанаас нь хулгайлчихсан. Тэгээд одоо яах вэ, одоо бүгдээрээ.

 Хэдийгээр парламент дуусах гэж байгаа ч гэсэн юмаа дүгнэмээр байна. Энэ дүгнэлтийг хэлээд өгөөч Сангийн сайд аа. Энэ төслийн үр дүн нь юу юм бэ? Энэ мөнгөний хэдэн хувийг захиргааны зардалд зарцуулсан гэхэд, хэдэн хувь нь яг тэр амьжиргааг нь тогтвортой болгож чадсан юм. Хэчнээн хэмжээний хүмүүсийг тогтвортой байдалд амьдралыг нь одоо тэгшитгэж өгсөн бэ? Энэ дээр яг тодорхой, ард түмэн чинь юу хүсээд байгаа вэ гэхээр үр дүн шаардаад байна шүү дээ. Тийм учраас энэ дээр тайлбар авъя.

 **Г.Занданшатар**: Хүрэлбаатар сайд асуултад хариулна.

 **Ч.Хүрэлбаатар:** Харин тийм ээ, Баасанхүү гишүүн таны хэлж байгаатай би зарчмын хувьд нэг байгаа. Энэ эдийн засгийн бодлого буруу явахаар л ард иргэдийн амьдрал уначхаад байгаа юм. 2012 онд Монгол Улсад ядуурлын хувь хэмжээ 20 хувь байсан юм. Тэгээд 2016 онды 4 жилийн дараа аваад үзсэн чинь 29.6 гээд үндсэндээ 10 пунктээр нэмэгдчихсэн. Энэ нь юу гэсэн үг вэ гэхээр дунд нь7.3 ихнаяд төгрөг мөнгө хэвлэдэг, үнэ тогтворжуулах хөтөлбөр нэрээр цөөн тооны аж ахуйн нэгжүүдэд ихээхэн хэмжээний зээл олгодог, нөгөө хулгайлсан хамаг хөрөнгөө ил тодын хууль нэрээр хийж, улс орныг нөгөө саарал жагсаалтад оруулдаг зэрэг эсвэл ханшийг хиймлээр барих гэж улсын валютын нөөцөө гөвдөг зэрэг ийм буруу бодлогууд чинь яг явсаар байгаад тэр ард иргэдийн амьдралыг энэ 2012-16 оны хооронд 10 пунктээр унагаасан байгаа юм. Сая сүүлийн 2018 оны байдлаар дүнгээр аваад үзэхээр ядуурал 1 пунктээр буусан, ядуурлын хэмжээ. Өөрөөр хэлбэл тэр өнгөрсөн эхний 16-аас хойших хугацаанд юу байсан бэ? гэхээр тэр унасан байсан зүйлийг сэргээхэд ихээхэн хэмжээний хүч хөдөлмөр орж байгаа. Тэгээд сэргээгээд эерэг үр дүн гарч байна, үр дүнд нь харин тэр одоо ядуурлын хэмжээ нэг пунктээр буусан юм. Тэгэхээр мэдээж сонгууль дөхчихсөн байгаа бид нар ойлгож байгаа шүү дээ. Гэхдээ үүнийг хэдүүлээ бодитойгоор салгаж ярихгүй бол одоо сонгууль дөхчихсөн байгаа юм чинь эрх баригчдыг юу ч хэлж байсан, буруу маягаар ингэж бас яримгүй байгаа юм.

 ЖДҮ-гийн хувьд ч гэсэн ялгаа байхгүй Сангийн яам шалгасан шүү дээ. Ингэхэд тэр ер нь энэ ЖДҮ-г олгож байсан бүх түүхэн хугацаанд энэ дандаа завхрал, алдаа дутагдлууд хангалттай л гарч байсан. Тэгэхээр 2012-16 онд ч ялгаагүй, ер нь энэ бүгдэд нь байж байгаа ийм зүйл байгаа юм. Тэгээд үүнийг засах чиглэлээр Засгийн газар ажиллаж байгаа гэдгийг хэлмээр байна.

 Орон нутгийн хөгжлийн сангаар гэж хэлэгдээд хэрэгжиж байгаа энэ тогтвортой амьжиргаа төслийн нэг давуу тал нь Баасанхүү гишүүн ээ, ийм юм байгаа. Ямар төсөл хэрэгжих вэ гэдгийг тэнд ард, иргэд өөрсдөө саналаа гаргадаг юм. Өөрсдөө төслүүдээ гаргаад эрэмбэлж байгаад санал хураадаг. Тэгээд хамгийн өндөр санал авсан төслүүд нь хэрэгжиж явдаг. Хэрэгжилт дээр алдаа байхыг бол би үгүйсгэхгүй, энд, тэнд. Гэхдээ дийлэнх газар бол энэ ард иргэд нь саналаа гаргаад, ард иргэдийнхээ хүсэлтээр саналаар энэ төслүүдийг эрэмбэлж явдаг. Энэ нь эргээд ард иргэдийн өөрсдийнх нь хүсэж байгаа тэр зүйлүүдийг санхүүжүүлж явдаг ийм төсөл байгаа юм. Одоо хэн нэгэн хүний хэлснээр биш. Харин тухайн орон нутагт амьдарч байгаа иргэдийн өөрсдийнх нь саналаар төслийг эрэмбэлж, түүнийг нь санхүүжүүлэх ийм зарчимтай төсөл учраас үүнийг дэмжээд байгаа юм гэдгийг би хэлье.

 **Г.Занданшатар**: Баасанхүү гишүүн 1 минут.

 **О.Баасанхүү:** 2012-16 оны эдийн засгийн байдал, төсөв, нөхцөл байдал хүнд байсныг Сангийн сайд мэдэж байгаа л даа. Одоо 2016-2020 оны хооронд тансаглалын байдалтай байгаа шүү дээ, уг нь бол. Энэ ковид л гараагүй байсан бол зэсийн үнэ гээд, тэр байгаа юм чинь 10-20 дахин үнэ өссөн. Хамгийн гол нь ганцхан хувь бууруулсныгаа өнөөдөр гавьяа байгуулсан юм шиг ярьж болохгүй л дээ. 4 жил, бүх салбартаа 90 хувь ялчхаад, 4 жилийн дараа 1 хувь бууруулсан гэдгээ ярьдаг, энэ жаахан шившигтэй юм аа. Тэгээд миний асуух гээд байгаа зүйл нь тэр 65 сая доллар гэдэг чинь өчнөөн тэрбум. Хэчнээн хүний амьдралыг өөрчилж чадсан бэ гэдэг тоон үзүүлэлтийг надад хэлээд өгөөч ээ. Тэгж байж өнөөдөр өрөө авъя, өрөө төлье.

 Тэгэхгүй бол өнөөдөр 2012 оноор л амьдраад байх юм. Одоо бүгдээрээ 2016-2020 оноор амьдаръя л даа. Та нар аваад л чадна, болно.

 **Г.Занданшатар**: Хүрэлбаатар сайд асуултад хариулна.

 **Ч.Хүрэлбаатар**: Баасанхүү гишүүн ээ, одоо тансаглал гээд та одоо ингэж хэлж болохгүй шүү дээ. 8.5 их наяд төгрөгийн өрийг төлөхийг тансаглал гэж хэлж болохгүй шүү дээ. Тэгвэл одоо хүмүүсүүд чинь тансаглаж байна гээд өр тавиад байх нь байна шүү дээ. Өр аваад байх нь байна шүү дээ. Тэгээд өр дарахыг тансаглал гэж хэлж болохгүй. Үнэндээ энэ өр төлнө гэдэг бол үнэхээр зүрх зүсэм юм байдаг шүү дээ. Сангийн яаман дээр бид нар нэг өдөр тоолж байсан. Нэг өдөр 84 гүйлгээгээр бид нар 2012-16 онд авсан зээлийн хүү төлж байсан. Зөвхөн хүүг нь. 84 удаагийн төлбөрийн даалгавраар. Тэгээд үүнийг бол тансаглал гэж хэлж арай л болохгүй л дээ.

 Тэгээд саяын үр дүнгээ бид нар бол хэлсэн. Ьэгэхээр та бүгд минь бас энэ дээр тансаглал гэж хэлж болохгүй. Бид нар чадахаараа эдийн засгийн бодлогыг зөв явуулж, өр дарахын зэрэгцээгээр улс орон даяар бүтээн байгуулалтыг өрнүүлж чадсан гэж үзэж байгаа юм.

 **Г.Занданшатар**: Өр тавихыг хүнд байсан гээд, өр дархыг тансаглал гэж яг тэгж хэлсэн. Тэгээд энэ тогтвортой амьжиргаа төсөл чинь ер нь яг сумын Засаг даргад хэрэг болдог төсөл байдаг шүү дээ.

 Дондогдоржийн Эрдэнэбат гишүүн микрофондоо асуулт асууж, үг хэлье.

 **Д.Эрдэнэбат**: Баярлалаа. Энэ хурлын дарга, Хүрлээ сайд хоёр хавсайдаж байгаад улс төржиж байна. Болиорой, одоо зүгээр. Би ярья гэвэл ярина шүү. Та нар 4 жил урд талын амьдралаар амьдарч, урд талыг буруутгасаар байгаад 4 жилийг өнгөрөөж байгаа шүү. Та нарын тэр тавьсан өр гээд байгаа чинь бүгдээрээ зам, үйлдвэр, бүтээн байгуулалт болсон, хийгдсэн ажил шүү. Та нартай адилхан байгаа юмаа нураачхаад, юмаа хийж чадахгүй, баахан өр, зээл нэмж тавьсан асуудал биш шүү, яг үнэндээ хэлэхэд. 2012-16 онд Монголын эдийн засаг ямар байсан гэдгийг хүн болгон мэдэж байгаа шүү дээ. Та нарын үед Монголын эдийн засаг яаж сэргэсэн, ямар сайхан байсан гэдгийг хүн болгон мэдэж байгаа шүү дээ. Тэгэхдээ иргэдийн амьдрал өсөөгүй нь үнэн шүү дээ. Нэг үйлдвэр баригдаагүй үнэн шүү дээ. Барина гэж яриад л байгаа болохоос. Асар том ялгаатай шүү, наадах чинь.

 Тийм учраас энэ балай яриагаа одоо дуусга. Энэ чинь сонгууль болох гэж байна. Чуулган маргааш дуусах гэж байна. Та нарын хийсэн ажлыг ард түмэн дүгнэдгээ дүгнэчихсэн. Ардчилсан намыг 4 жил та нар шарж идлээ шүү дээ. Одоо болоо юм биш үү.

 Тогтвортой амьжиргаа төслийн 3 дугаарт, нэг ийм зүйл байна. Нийтдээ 8.8 сая долларыг авах юм байна. Түүний 5 сая нь орон нутгийн хөгжлийн санхүүжилтэд очих юм аа гэж ингэж ойлголоо. 3 сая нь одоо энэ бараа үйлчилгээ, зөвлөх үйлчилгээ, сургалт гээд явах юм байна. Заавал үүнийг ингэж тусгах зайлшгүй шаардлагатай байдаг юм уу? Ер нь ихэнх төслүүдийн бараг тал хувь нь энэ төсөл арга, хэмжээний сургалт, зөвлөх гээд мөнгө нь явчихдаг л даа. Тэгэхээр энэ дээр одоо заавал үүнийг оруулах шаардлагагүйгээр бид нар, Баасанхүү гишүүний хэлдэг зөв шүү дээ. Бүх мөнгөө тэр нэг орон нутгийнх нь хөгжилд, ажил хийхэд нь нэмүү өртөг шингэсэн юманд нь хийхэд нь хийж болдоггүй юм уу гэж би ингэж асуух гээд байгаа юм. Заавал яах гэж ингэж тал хувийг цавчаа, сургалт маягаар, төсөл маягаар, цаас сэлт маягаар оруулдаг юм бэ гэж. Хариултаа авъя.

 **Г.Занданшатар**: Хүрэлбаатар сайд асуултад хариулна.

 **Ч.Хүрэлбаатар**: Бас энэ чадавхыг бий болгох чиглэлээр Эрдэнэбат гишүүн ээ, энэ дээр бас тодорхой зарцуулах хэрэгтэй. Энэ Монголын нийгмийг соён гэгээрүүлэх чиглэлээр, төрийн байгууллагууд, орон нутгийн иргэдийг тэр тодорхой хэмжээний чадавхыг бий болгох чиглэлийн ажлуудыг бид нар хийх ёстой. Үүнийг дандаа ингээд цавчаа гээд л өөрсөдтэйгөө адилхан юм бодоод байхаа одоо боль л доо, ямар хэцүү юм бэ? Нээрээ. Энэ чинь ний нуугүй хэлэхэд, энэ төслийг хэрэгжүүлэхэд чинь олон талаасаа урьд, өмнө гарч байсан нь алдаа дутагдлаа хараад цэгцлээд яаж зөв болгох вэ гэдгээ бодоод, хийж байгаа шүү дээ. Тэгэхээр үүнийг заавал ингэж хардаж мушгиж ярьж байх шаардлага байхгүй шүү дээ.

 Дээр нь асуултаа яг л тэгж тавьсан учраас л бид нар хариулсан шүү. Түүнээс биш тэгж улс төржүүлээд байх шаардлага ерөөсөө байхгүй. Одоо 4 жил гайгүй байж байгаад. төгсгөл дээр нь эргээд янз бүрийн юм ярихаа одоо боливол яасан юм бэ? Эрдэнэбат гишүүн ээ гэж хэлье.

 **Г.Занданшатар**: Гишүүд асуулт асууж, хариулт авч дууслаа.

 Байнгын хорооны саналаар Санхүүжилтийн хэлэлцээр соёрхон батлах тухай хуулийн төслийг батлах санал хураалт явуулъя.

 Санал хураалтыг гар өргөж явуулна. Танхим тус бүрээс ирсэн санал хураалтын дүнг нэгтгэж танилцуулна.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 10-6

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 10-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг: 6-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 “Их хуралдай” танхимаас Улсын Их Хурлын гишүүн Д.Тогтохсүрэн: 16-7 гишүүн дэмжсэн байна

 Санал хураалтад 49 гишүүн оролцож, 34 гишүүн дэмжиж, 69.4 хувийн саналаар хууль батлагдлаа.

 Хуулийн төсөл батлагдлаа. Гишүүд, ажлын хэсэгт баярлалаа.

 Хуулийн эцсийн найруулгыг уншиж сонсгоё.

 Монгол Улсын хууль. Санхүүжилтийн хэлэлцээр соёрхон батлах тухай

 1 дүгээр зүйл.Монгол Улс болон Олон улсын хөгжлийн ассоциаци хооронд 2020 оны 4 дүгээр сарын 27-ны өдөр байгуулсан Тогтвортой амьжиргаа-3 төслийн нэмэлт санхүүжилтийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

 Эцсийн найруулга дээр саналтай гишүүн байна уу? Алга байна.

 Эцсийн найруулгыг сонссонд тооцлоо.

 Дараагийн асуудалд орно.

 ***Дөрөв.Үндсэн хуулийн цэцийн 2020 оны 03 дугаар дүгнэлтийн талаар хэлэлцэнэ.***

 Үндсэн хуулийн цэцийн дүгнэлтийг Үндсэн хуулийн цэцийн гишүүн Буяндэлгэр танилцуулна.

 **Г**.**Буяндэлгэр:** Монгол Улсын Их Хурлын дарга, эрхэм гишүүд ээ.

 Та бүхэнд Монгол Улсын Үндсэн хуулийн цэцийн 2020 оны 5 дугаар сарын 6-ны өдрийн 3 тоот дүгнэлтийг сонсгоё. Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсэг, 32 дугаар зүйлийн 32.9, 32 дугаар зүйлийн 33.11 дэх заалт Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай

 Монгол Улсын Үндсэн хуулийн цэцийн дунд суудлын хуралдааныг Үндсэн хуулийн цэцийн гишүүн Буяндэлгэр даргалж, гишүүн Дамдинсүрэнгийн Солонго илтгэгч, Туулхүү, Нанзаддорж, Баясгалан нарын бүрэлдэхүүнтэй хуралдааны нарийн бичгийн даргаар Мөнхгэрэлийг оролцуулан Үндсэн хуулийн цэцийн хуралдааны танхимд нээлттэй хийлээ.

 Үндсэн хуулийн цэцийн дунд суудлын хуралдаанд иргэн Г.Давааням, Л.Мөнхсайхан, Т.Баярхүү, С.Номынбаясгалан, Н.Чадраабал, Ё.Бямбатогтох, Ц.Шаравдорж болон Монгол Улсын Их Хурлын итгэмжлэгдсэн төлөөлөгч, Улсын Их Хурлын гишүүн Т.Аюурсайхан нар оролцов.

 Энэхүү хуралдаанаар Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсэг нь Монгол Улсын Үндсэн хуулийн Нэгдүгээр зүйлийн 2, Гуравдугаар зүйлийн 1, Арван дөрөвдүгээр зүйлийн 1, 2 дахь хэсэг, Арван зургадугаар зүйлийн 9, 10 дахь заалт, Арван есдүгээр зүйлийн 1, Хорин нэгдүгээр зүйлийн 3 дахь хэсгийн холбогдох заалтыг; мөн хуулийн 32 дугаар зүйлийн 32.2.9, 32.3.11 дэх заалт нь Монгол Улсын Үндсэн хуулийн Арван зургадугаар зүйлийн 9 дэх заалт, Хорин нэгдүгээр зүйлийн 3 дахь хэсгийн холбогдох заалтыг зөрчсөн эсэх тухай маргааныг хянан хэлэлцэв.

ҮНДЭСЛЭЛ:

 1.Монгол Улсын Үндсэн хуулийн Гуравдугаар зүйлийн 1 дэх хэсэгт “... Монголын ард түмэн төрийн үйл хэрэгт шууд оролцож, мөн сонгож байгуулсан төрийн эрх барих төлөөлөгчдийн байгууллагаараа уламжлан энэхүү эрхээ эдэлнэ.”, Арван зургадугаар зүйлийн 9 дэх заалтад Монгол Улсын иргэн “шууд буюу төлөөлөгчийн байгууллагаараа уламжлан төрийг удирдах хэрэгт оролцох эрхтэй. Төрийн байгууллагад сонгох, сонгогдох эрхтэй. Сонгох эрхийг арван найман наснаас эдэлнэ. Сонгогдох насыг төрийн зохих байгууллага, албан тушаалд тавих шаардлагыг харгалзан хуулиар тогтооно;” хэмээн хуульчилсан билээ.

 Мөн тус хуулийн Хорин нэгдүгээр зүйлийн 4 дэх хэсэгт “Улсын Их Хурлын сонгуулийн журмыг хуулиар тогтооно.” хэмээн заажээ.

 Үндсэн хуулиар баталгаажсан сонгох, сонгогдох эрх нь улс төрийн эрхийн үндсэн бүрэлдэхүүн бөгөөд сонгох эрхийг Монгол Улсын эрх зүйн чадамжтай, сонгуулийн эрх бүхий иргэн нийтээрээ эдлэхээр, харин сонгогдох эрхээ хэрэгжүүлэхэд тухайн албан тушаалын онцлогийг харгалзан тусгайлсан болзол, шалгуурыг хуулиар тогтоож болдог. Энэ нь үндсэн хуулийн болон сонгуулийн эрх зүйд нийтээр хүлээн зөвшөөрөгдсөн хязгаарлалт бөгөөд Монгол Улсын Үндсэн хуулийн зохицуулалтын хүрээнд ч үүнийг хүлээн зөвшөөрсөн гэж үзэхээр байна.

 Сонгогдох эрх нь туйлын эрх биш тул сонгуульд нэр дэвшигчид буюу сонгогдох эрхээ хэрэгжүүлэгч иргэнд шалгуур, болзол, нөхцөл тогтоох нь сонгох эрхийг баталгаажуулахад чиглэгддэг бөгөөд ийнхүү тогтоохдоо Үндсэн хуульт, ардчилсан ёсыг хамгаалах хууль ёсны зорилгод нийцсэн, Үндсэн хуулийн эрх зүйн “хэмжээ хэтрэхгүй” байх зарчмын дагуу Монгол Улсын Үндсэн хуулийн Арван есдүгээр зүйлийн хүрээнд хуулиар тодорхойлох боломжтой байна.

 2. Нэгдсэн Үндэстний Байгууллагын Ерөнхий Ассамблейн 2003 оны 58/4 тоот тогтоолоор баталсан Авилгалын эсрэг Нэгдсэн Үндэстний Байгууллагын Конвенцид Монгол Улс 2005 оны 10 дугаар сарын 27-ны өдөр нэгдэн орж, Улсын Их Хурлаас соёрхон баталсан байна. Улмаар авлигатай тэмцэх зорилго бүхий Авлигын эсрэг хууль, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хууль болон Монгол Улсын Их Хурлын 2016 оны 51 дүгээр тогтоолоор Авлигатай тэмцэх үндэсний хөтөлбөрийг баталсан байх бөгөөд хэрэгжилтийг хангах хүрээнд нийтийн албан тушаалтныг сонгох, томилох, огцруулах, халах талаарх эрх зүйн орчинг тодорхой болгож, холбогдох шаардлагыг тухайн харилцааг нарийвчлан зохицуулсан хуулиудад тусгах зэргээр шат дараатай арга хэмжээг авч хэрэгжүүлсэн байна.

 Авлигын эсрэг хуулийн 4 дүгээр зүйлд “нийтийн албан тушаалтан”-д төрийн улс төрийн албан тушаалтан, Улсын Их Хурал, бүх шатны иргэдийн Төлөөлөгчдийн Хурлын сонгуульд нэр дэвшигчийг хамааруулан хуульчилжээ. Мөн нийтийн албан тушаалтан нь Монгол Улсын Үндсэн хууль, бусад хуулиар олгогдсон бүрэн эрхээ хувийн ашиг сонирхлоосоо ангид тэгш, шударга, хариуцлагатайгаар хэрэгжүүлж, олон нийтийн итгэл даах байдлыг ханган ажиллахыг Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд тусгажээ.

 Үүнээс үзэхэд, Монгол Улсын Үндсэн хуулийн заалт болон Монгол Улсын нэгдэн орсон олон улсын гэрээ, түүгээр хүлээсэн үүрэг, холбогдох хуулийн зохицуулалт, авлигаас ангид байж хууль дээдлэх ёсыг хангах бодлогын хүрээнд Монгол Улсын Их Хурал 2019 оны 12 дугаар сарын 20-ны өдөр баталсан Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсэгт авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглохоор аливаа ялгаварлалгүйгээр хуульчилсан гэж үзэхээр байна.

 3.Дэлхийн 123 улсын эрх зүйн зохицуулалтад сонгуулийн эрхийг хэрэгжүүлэхэд тавигдах шалгуурыг хэрхэн тусгасан талаарх судалгаанаас харахад шалгуур тогтоосон байдлаар нь ерөнхийд нь чөлөөт, энгийн, сонгодог гэсэн 3 загварт хувааж үзсэн байна. Уг судалгаагаар Монгол Улс нь 54 орны хамт сонгодог загварт багтсан байх ба тус загварт болон энгийн загварт хамаарах нийт 113 оронд гэмт хэрэгт холбогдсон эсэхийг шалгуур болгон сонгуулийн эрхэнд хязгаарлалт тогтоосон хуулийн зохицуулалт үйлчилдэг байна.

 Мөн Европын Холбооны Венецийн комиссоос Европын орнууд болон бусад хэд хэдэн орны хууль тогтоомжийн хүрээнд 2015 онд хийсэн гэмт хэрэг үйлдсэн нь тогтоогдсон этгээдийн парламентад нэр дэвших эрхийг хязгаарлах талаарх судалгааны тайлан болон гадаадын зарим улсын сонгуулийн тухай хуулиас үзэхэд нийтийн албан тушаалтан гэмт хэрэг, ялангуяа авлига, албан тушаалын гэмт хэрэг үйлдэж эрүүгийн хариуцлага хүлээсэн бол хууль тогтоох байгууллагын сонгуульд нэр дэвших эрхийг хуулиар хасах, хязгаарлах зохицуулалт нийтлэг хэрэглэгдэж байна. Дээр дурдсан тайланд нийтийн ашиг сонирхлын эсрэг, эсхүл ноцтой гэмт хэрэг үйлдсэн хүнээр улс төрийн шийдвэр гаргуулахгүй байх нь олон нийтийн ашиг сонирхолд нийцэх бөгөөд энэ нь иргэдийн хууль ёсны итгэлийг хамгаалах нийтийн эрх зүйн зарчимд үндэслэгдэнэ гэжээ.

 4.Нэгдсэн Үндэстний Байгууллагын Хүний эрхийн түгээмэл тунхаглалын 21, 29 дүгээр зүйл болон Иргэний болон улс төрийн эрхийн тухай олон улсын Пактын 25 дугаар зүйлийн зохицуулалтаас үзэхэд сонгууль явуулах суурь зарчмуудыг тодорхойлон баталгаажуулсан байна. Харин уг зохицуулалтуудын талаарх Нэгдсэн Үндэстний Байгууллагын бүтцийн байгууллага болон хүний эрхийг хамгаалах чиглэлээр үйл ажиллагаа явуулдаг олон улсын байгууллагаас гаргасан ерөнхий тодотгол, тайлбар зэрэгт сонгуулийн зарчмын ойлголт, агуулгыг нийтлэг байдлаар тунхагласан бөгөөд тэдгээрийн агуулгыг нээн дэлгэрүүлэх, баяжуулах боломжийг улс орон бүрийн бүрэн эрхэд үлдээсэн байдаг.

 5. Монгол Улсын Үндсэн хуулийн цэц 2008 оны 5 дугаар сарын 14-ний өдөр Улсын Их Хурлаас 2005 онд баталсан Монгол Улсын Их Хурлын сонгуулийн тухай хуулийн 27 дугаар зүйлийн 27.4.3 дахь заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлээд 06 дугаар дүгнэлт гаргасан байна.

 Уг дүгнэлтийн “Үндэслэл” хэсэгт:

 “1.Монгол Улсын Их Хурлын сонгуулийн тухай хуульд буй “Ялгүй байх” гэсэн ойлголт нь ... өмнө нь огт ял шийтгүүлж байгаагүй гэсэн агуулгыг илэрхийлж байна.

 2. Хууль тогтоогч Монгол Улсын Их Хурлын сонгуулийн тухай хуульд нэр дэвшигчид тавих шаардлагад “Ялгүй байх” гэсэн заалтыг оруулснаараа ялгүйд тооцох гэсэн ойлголтоос агуулгын хувьд өөрчлөгдөж Эрүүгийн хуулийн тусгай ангид заасан гэмт хэрэгт ял шийтгүүлсэн этгээдийн улс төрийн эрх буюу Улсын Их Хурлын гишүүнээр сонгогдох эрхийг ял шийтгүүлсний дараа бүх насаар нь хязгаарлаж байгаагаараа Үндсэн хуулийн зөрчлийн шинжийг агуулсан байна.” гэжээ. Тодруулбал, дээрх хуулийн заалтаар нэр дэвшигчид огт ял шийтгүүлж байгаагүй гэх шалгуур тавьж, аливаа гэмт хэргийг буюу санаатай, эсхүл болгоомжгүй, түүнчлэн санаатай үйлдэл, эс үйлдэхүйн улмаас болгоомжгүйгээр хохирол, хор уршигт хүргэсэн гэм буруугүйн холимог хэлбэрийг өргөн хүрээнд хамааруулж тус ойлголтыг хуульчилсан нь Үндсэн хуулийн холбогдох заалтыг зөрчсөн хэмээн дүгнэлт гаргах үндэслэл болсон гэж үзэхээр байна.

 Харин Монгол Улсын Их Хурлаас 2019 оны 12 дугаар сарын 20-ны өдөр баталсан Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсгийн “Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.” гэсэн заалт нь тодорхой төрлийн гэмт хэргийг нэрлэн зааж хязгаарлалт тогтоон хуульчилсан зохицуулалт байх бөгөөд Үндсэн хуулийн цэцийн 2008 оны 5 дугаар сарын 14-ний өдрийн дунд суудлын хуралдаанаар хэлэлцсэн 2005 оны Монгол Улсын Их Хурлын сонгуулийн тухай хуулийн холбогдох заалтаас агуулга, зарчмын хувьд өөр байна.

 6.Монгол Улсад шинэ Үндсэн хууль батлагдсанаас хойш явагдсан Монгол Улсын Их Хурлын 7 удаагийн сонгууль нь 1992, 2005, 2011, 2015 онд батлагдсан хуулиудын дагуу зохион байгуулагдсан бөгөөд Монгол Улсын Их Хурлаас 2019 оны 12 дугаар сарын 20-ны өдөр баталсан Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсгийн зохицуулалт нь өнөөгийн нийгэм, эдийн засгийн нөхцөл байдал, төрийн бодлогын хүрээнд хуульчлагдсан хязгаарлалт гэж үзэхээр байх тул иргэний сонгогдох эрхийг бүх насаар нь хязгаарласан хэмээн шууд дүгнэх үндэслэлгүй байна.

 7.Монгол Улсын Их Хурлын сонгуулийн тухай хуулийн 29 дүгээр зүйлийн 29.8 дахь хэсэгт “Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.” гэж хуульчилж авлига, албан тушаалын гэмт хэрэг үйлдсэн нь шүүхээр тогтоогдсон эсэхийг Улсын Их Хурлын сонгуульд нэр дэвшигчид тавих шалгуур болгож, Монгол Улсын төрийн дотоод, гадаад бодлогын үндсийг тодорхойлох онцгой бүрэн эрхийг хэрэгжүүлдэг төрийн эрх барих дээд байгууллага болох Улсын Их Хуралд сонгогдож нийт иргэн, улсын ашиг сонирхлыг эрхэмлэн баримталж Үндсэн хууль болон холбогдох хуулийн хүрээнд чиг үүргээ хэрэгжүүлдэг Улсын Их Хурлын гишүүний албан тушаалын онцлогийг харгалзан ардчилсан нийгмийн ёс суртахууны шударга шаардлагыг хангахад чиглэгдсэн тусгай шалгуурыг нэр дэвшигчид хуулиар тогтоосон нь хууль тогтоогчийн онцгой бүрэн эрхэд хамаарч байна.

 8. Монгол Улсын Их Хурлын сонгуульд авлига, албан тушаалын гэмт хэрэг үйлдсэн нь шүүхээр тогтоогдсон хүнийг нэр дэвшигчээр бүртгэхээс татгалзахаар тусгаж, Эрүүгийн хуулийн тусгай ангид заасан тодорхой гэмт хэрэг үйлдэж гэм буруутай болох нь шүүхээр тогтоогдсон иргэний сонгогдох эрхийг хязгаарлах нь давхардуулан ял оногдуулж байгаа эрүүгийн хариуцлага бус харин бусад салбар эрх зүйн хариуцлагын үндсэн дээр үүсдэг Үндсэн хуулийн эрх зүйн хариуцлагын нэг төрөл, нийтийн засгийг авлигаас ангид байлгах урьдчилан сэргийлэх ерөнхий арга хэмжээ, иргэний сонгох эрхийг баталгаажуулах арга гэдгийг тэмдэглэх нь зүйтэй юм.

 Монгол Улсын Үндсэн хуулийн Жаран дөрөвдүгээр зүйлийн 1, Жаран зургадугаар зүйлийн 1 дэх хэсэг, мөн зүйлийн 2 дахь хэсгийн 1 дэх заалт, Үндсэн хуулийн цэцэд маргаан хянан шийдвэрлэх ажиллагааны тухай хуулийн 31, 32 дугаар зүйлийг тус тус удирдлага болгон

МОНГОЛ УЛСЫН ҮНДСЭН ХУУЛИЙН НЭРИЙН ӨМНӨӨС ДҮГНЭЛТ ГАРГАХ нь:

 1.Монгол Улсын Их Хурлаас 2019 оны 12 дугаар сарын 20-ны өдөр баталсан Монгол Улсын Их Хурлын сонгуулийн тухай хуулийн 29 дүгээр зүйлийн 29.9 дэх хэсэгт “Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.” гэж заасан нь Монгол Улсын Үндсэн хуулийн Нэгдүгээр зүйлийн 2 дахь хэсгийн “... шударга ёс, ... тэгш байдал ... хууль дээдлэх нь төрийн үйл ажиллагааны үндсэн зарчим мөн.”, Гуравдугаар зүйлийн 1 дэх хэсгийн “Монгол Улсад засгийн бүх эрх ард түмний мэдэлд байна. Монголын ард түмэн төрийн үйл хэрэгт шууд оролцож, мөн сонгож байгуулсан төрийн эрх барих төлөөлөгчдийн байгууллагаараа уламжлан энэхүү эрхээ эдэлнэ.”, Арван дөрөвдүгээр зүйлийн 1 дэх хэсгийн “Монгол Улсад хууль ёсоор оршин суугаа хүн бүр хууль, шүүхийн өмнө эрх тэгш байна.”, мөн зүйлийн 2 дахь хэсгийн “Хүнийг ... эрхэлсэн ажил, албан тушаал, ... үзэл бодол ...-оор нь ялгаварлан гадуурхаж үл болно.”, Арван зургадугаар зүйлийн 9 дэх заалтын “шууд буюу төлөөлөгчдийн байгууллагаараа уламжлан төрийг удирдах хэрэгт оролцох эрхтэй. Төрийн байгууллагад сонгох, сонгогдох эрхтэй. ...”, мөн зүйлийн 10 дахь заалтын “... Аль нэгэн нам, олон нийтийн бусад байгууллагад эвлэлдэн нэгдсэний төлөө болон гишүүний нь хувьд хүнийг ялгаварлан гадуурхах, хэлмэгдүүлэхийг хориглоно. ...”, Арван есдүгээр зүйлийн 1 дэх хэсгийн “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна.”, Хорин нэгдүгээр зүйлийн 3 дахь хэсгийн “Улсын Их Хурлын гишүүнээр Монгол Улсын хорин таван нас хүрсэн, сонгуулийн эрх бүхий иргэнийг сонгоно.” гэж заасныг тус тус зөрчөөгүй байна.

 2.Монгол Улсын Их Хурлын сонгуулийн тухай хуулийн 32 дугаар зүйлийн 32.2.9 дэх заалтад “авлига, албан тушаалын гэмт хэрэг үйлдсэн гэм буруутайд тооцож байсан эсэх талаарх холбогдох байгууллагын лавлагаа.”, мөн зүйлийн 32.3.11 дэх заалтад “авлига, албан тушаалын гэмт хэрэг үйлдсэн гэм буруутайд тооцож байсан эсэх талаарх холбогдох байгууллагын лавлагаа.” гэсэн нь Монгол Улсын Үндсэн хуулийн Арван зургадугаар зүйлийн 9 дэх заалтын “... Төрийн байгууллагад сонгох, сонгогдох эрхтэй. ...”, Хорин нэгдүгээр зүйлийн 3 дахь хэсгийн “Улсын Их Хурлын гишүүнээр Монгол Улсын хорин таван нас хүрсэн, сонгуулийн эрх бүхий иргэнийг сонгоно.” гэж заасныг тус тус зөрчөөгүй байна.

 3.Энэхүү дүгнэлтийг Үндсэн хуулийн цэцэд маргаан хянан шийдвэрлэх ажиллагааны тухай хуулийн 36 дугаар зүйлийн 2 дахь хэсэгт заасны дагуу хүлээн авснаас хойш 15 хоногийн дотор хэлэлцэж, хариу ирүүлэхийг Улсын Их Хуралд уламжилсугай.

 Даргалагч Буяндэлгэр, гишүүдэд, Дамдинсүрэнгийн Солонго, Туулхүү, Нанзаддорж, Баясгалан.

 Анхаарал хандуулсанд баярлалаа.

 **Г.Занданшатар**: Буяндэлгэр Цэцийн гишүүнд баярлалаа.

 Цэцийн дүгнэлттэй холбогдуулж асуулт асуух Улсын Их Хурлын гишүүд байна уу? Алга байна.

 Үндсэн хуулийн цэцийн 2020 оны 3 дугаар дүгнэлттэй танилцлаа. Баярлалаа.

 Цэцийн гишүүн Буяндэлгэрт баярлалаа.

 Дараагийн асуудалд орно.

 ***Тав.Үндсэн хуулийн цэцийн 2020 оны 04 дүгээр дүгнэлтийг хэлэлцэнэ.***

 Үндсэн хуулийн цэцийн 04 дүгээр дүгнэлтийг Үндсэн хуулийн цэцийн гишүүн Буяндэлгэр танилцуулна.

 Буяндэлгэр таныг индэрт урьж байна.

 **Г.Буяндэлгэр**: Үндсэн хуулийн цэцийн 2020 оны 5 дугаар сарын 13-ны өдрийн 04 дүгээр дүгнэлт.

 Монгол Улсын Их Хурлын 2014 оны 64 дүгээр тогтоолыг батлахдаа Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай

 Монгол Улсын Үндсэн хуулийн цэцийн дунд суудлын хуралдааныг Үндсэн хуулийн цэцийн гишүүн Д.Одбаяр даргалж, Үндсэн хуулийн цэцийн гишүүн Д.Солонго, Г.Туулхүү, Ц.Нанзаддорж /илтгэгч/, Г.Баясгалан нарын бүрэлдэхүүнтэй, хуралдааны нарийн бичгийн даргаар Б.Мөнхгэрэлийг оролцуулан Үндсэн хуулийн цэцийн хуралдааны танхимд хаалттай хийв.

 Үндсэн хуулийн цэцийн дунд суудлын хуралдаанд мэдээлэл гаргагч, иргэн Н.Удаанжаргал, Монгол Улсын Их Хурлын итгэмжлэгдсэн төлөөлөгч, Улсын Их Хурлын гишүүн Я.Содбаатар нар оролцов.

 Үндсэн хуулийн цэцийн дунд суудлын хуралдаанаар Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсгийг зөрчсөн эсэх тухай маргааныг хянан хэлэлцэв.

ҮНДЭСЛЭЛ:

 1.Монгол Улсын Үндэсний аюулгүй байдлын үзэл баримтлалд зааснаар эдийн засгийн аюулгүй байдлын хүрээнд эдийн засгийн олон тулгуурт, оновчтой бүтцийг бий болгох, хөрөнгө оруулалтын тэнцвэртэй бодлого явуулах, санхүүгийн салбарын аюулгүй байдлыг баталгаажуулах, эрчим хүч, эрдэс баялгийн болон гадаад худалдаа, интеграцийн асуудлаар оновчтой бодлого баримтлахаар зааж тус баримт бичгийн 3.2.1.4-т “Дэд бүтцийн салбарын хөгжлийг үндэсний аюулгүй байдлын шаардлагад нийцүүлж, хөрөнгө оруулалтад эдийн засгийн үр ашгийг шалгуур болгоно. Төмөр замын сүлжээг байгуулахдаа Монгол Улсын үндэсний ашиг сонирхлыг эрхэмлэнэ.” хэмээн тусгасан байна.

 2.“Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” тогтоолын төслийг Монгол Улсын Засгийн газар өргөн мэдүүлж, Монгол Улсын Их Хурал хэлэлцэн батлахдаа холбогдох хууль тогтоомжийн заалтыг баримтлаагүй нь Монгол Улсын Их Хурлын Тамгын газраас 2020 оны 15/438, Н/12 дугаар албан бичгээр ирүүлсэн уг тогтоолын төсөл, үзэл баримтлал, танилцуулга, төслийг хэлэлцсэн Улсын Их Хурлын чуулганы нэгдсэн болон холбогдох Байнгын хорооны хуралдааны тэмдэглэл зэрэг баримтуудаар нотлогдож байна.

 Монгол Улсын Үндсэн хуулийн цэцийн дунд суудлын хуралдааны явцад Улсын Их Хурлын итгэмжлэгдсэн төлөөлөгч, Улсын Их Хурлын гишүүн Я.Содбаатар дээрх зөрчлийг хүлээн зөвшөөрч, холбогдох тайлбар гаргасан болно.

 Үүнээс үзэхэд үндэсний аюулгүй байдал, нийгэм эдийн засгийн чухал ач холбогдол бүхий асуудлыг шийдвэрлэх Төрөөс төмөр замын тээврийн талаар баримтлах бодлогын хэрэгжилтийг хангах арга хэмжээний тухай тогтоолын төслийг Засгийн газар өргөн мэдүүлж, Улсын Их Хурал батлахдаа холбогдох хууль тогтоомжийн заалтыг баримтлаагүй, мөн Засгийн газрын танхимын зарчмыг алдагдуулсан нь Үндсэн хуулийн зөрчлийн шинжийг агуулсан байна.

 Монгол Улсын Үндсэн хуулийн Жаран дөрөвдүгээр зүйл, Жаран зургадугаар зүйлийн 1 дэх хэсэг, мөн зүйлийн 2 дахь хэсгийн 1 дэх заалт, Үндсэн хуулийн цэцэд маргаан хянан шийдвэрлэх ажиллагааны тухай хуулийн 31, 32 дугаар зүйлийг тус тус удирдлага болгон

МОНГОЛ УЛСЫН ҮНДСЭН ХУУЛИЙН НЭРИЙН ӨМНӨӨС

ДҮГНЭЛТ ГАРГАХ нь:

 1.Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна.

 2.Монгол Улсын Их Хурлын 2014 оны 10 дугаар сарын 24-ний өдрийн “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг Үндсэн хуулийн цэцэд маргаан хянан шийдвэрлэх ажиллагааны тухай хуулийн 32 дугаар зүйлийн 4 дэх хэсэгт заасны дагуу 2020 оны 5 дугаар сарын 13-ны өдрөөс эхлэн түдгэлзүүлсүгэй.

 3.Энэхүү дүгнэлтийг Үндсэн хуулийн цэцэд маргаан хянан шийдвэрлэх ажиллагааны тухай хуулийн 36 дугаар зүйлийн 2 дахь хэсэгт заасны дагуу хүлээн авснаас хойш 15 хоногийн дотор хэлэлцэж, хариу ирүүлэхийг Улсын Их Хуралд уламжилсугай.

 Даргалагч: Одбаяр, гишүүдэд: Солонго, Туулхүү, Нанзаддорж, Баясгалан.

 Анхаарал хандуулсанд баярлалаа.

 **Г.Занданшатар**: Буяндэлгэр Цэцийн гишүүнд баярлалаа.

 Одоо Цэцийн дүгнэлтийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн Жалбасүрэнгийн Батзандан танилцуулна. Батзандан гишүүнийг индэрт урьж байна. Дараа нь Эдийн засгийн байнгын хорооны санал, дүгнэлтийг Ундармаа гишүүн танилцуулна.

 **Ж.Батзандан**: Улсын Их Хурлын дарга, эрхэм гишүүд ээ.

 Монгол Улсын Их Хурлаас 2014 оны 10 дугаар сарын 24-ний өдөр Төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоолыг батлахдаа Монгол Улсын Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020 оны 4 дүгээр дүгнэлтийг Хууль зүйн байнгын хороо 2020 оны 5 дугаар сарын 13-ны өдрийн хуралдаанаараа хэлэлцлээ.

 Цэцийн дүгнэлтийг Улсын Их Хурлын итгэмжлэгдсэн төлөөлөгч, Улсын Их Хурлын гишүүн Я.Содбаатар танилцуулсан бөгөөд дүгнэлттэй холбогдуулан Улсын Их Хурлын гишүүн Ц.Мөнх-Оргил Улсын Их Хурлаас 2010 онд баталсан Төмөр замын тээврийн талаар баримтлах бодлогын хүрээнд тодорхой зохицуулсан асуудлыг процедурын алдаа гаргаж тогтоолыг баталсан гэснээр халхавчлан экспортын гол нэр бүхий бүтээгдэхүүн болох нүүрсийг өргөн цагаригаар зөөж хил дээр нарийн цариг руу шилжүүлэх эдийн засгийн тооцоололгүй, ашиг орлого алдах эрсдэлтэй шийдвэрийг Засгийн газар хүлээн зөвшөөрч байгаа эсэх талаар, Улсын Их Хурлын гишүүн Ц.Гарамжав төмөр замын бодлогын асуудал олон жил маргаан дагуулсан хэдий ч тодорхой хэмжээнд ахиц дэвшилтэй байгаа тул Цэцийн дүгнэлт уг асуудлыг хөндөх эсэх, Улсын Их Хурлын гишүүн Ж.Батзандан Монгол Улс цаашид төмөр замын бодлогодоо өргөн, нарийн царигийн алийг нь сонгож байгаа талаар асуулт асууж, хариулт авсан бол Улсын Их Хурлын гишүүн Д.Ганболд Цэцийн дүгнэлттэй холбогдуулан санал хэлсэн болно.

 Улсын Их Хурлаас 2014 оны 10 дугаар сарын 24-ний өдөр Төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоолыг батлахдаа Монгол Улсын Үндсэн хуулийн нэгдүгээр зүйлийн 2 дахь хэсэгт, ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн гэж заасныг зөрчсөн байна гэсэн Үндсэн хуулийн цэцийн 2020 оны 4 дүгээр дүгнэлтийг Байнгын хорооны хуралдаанд оролцсон гишүүдийн олонх хүлээн зөвшөөрөх нь зүйтэй гэж үзсэн болно.

 Улсын Их Хурлын эрхэм гишүүд ээ,

 Үндсэн хуулийн цэцийн 2020 оны 5 дугаар сарын 13-ны өдрийн 04 дүгээр дүгнэлтийг хэлэлцсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар:** Цэцийн дүгнэлтийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Батбаярын Ундармаа танилцуулна.

 **Б.Ундармаа**: Улсын Их Хурлын дарга, эрхэм гишүүд ээ,

 Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын 2014 оны 64 дүгээр тогтоолыг батлахдаа Монгол Улсын Үндсэн хуулийн нэгдүгээр зүйлийн 2 дахь хэсгийг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020 оны 04 дүгээр дүгнэлтийг Улсын Их Хуралд 2020 оны 5 дугаар сарын 13-ны өдөр хүргүүлсэн.

 Эдийн засгийн байнгын хорооны 2020 оны 5 дугаар сарын 13-ны өдрийн хуралдаанаараа дээрх асуудлыг Монгол Улсын Их Хурлын чуулганы хуралдааны дэгийн тухай хуулийн 32 дугаар зүйлд заасан журмын дагуу хэлэлцэж Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын 2014 оны 64 дүгээр тогтоолыг батлахдаа Үндсэн хуулийн нэгдүгээр зүйлийн 2 дахь хэсгийг зөрчсөн байна гэсэн Үндсэн хуулийн цэцийн 2020 оны 04 дүгээр дүгнэлтийг Байнгын хорооны хуралдаанд оролцсон гишүүдийн олонх хүлээн зөвшөөрөх нь зүйтэй гэж үзсэн болно.

 Улсын Их Хурлын эрхэм гишүүд ээ,

 Үндсэн хуулийн цэцийн 2020 оны 04 дүгээр дүгнэлтийн талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар**: Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Болорчулуун гишүүнээр тасаллаа.

 **Х.Болорчулуун**: Асуулт, санал хоёр зэрэгцүүлээд хэлчихье. Цэцийн дүгнэлт гарлаа. Үндсэндээ Монгол улс нэг улс, нэг цариг гэдэг ийм бодлого хэрэгжих нь ээ. Ер нь бид нар 10-аад жил нарийн төмөр, өргөн төмөр зам энэ царигийн асуудлаар бишгүй улс төржсөн, талцсан ийм явдал болсон. Явж, явж эцсийн дүнд 10 жилийн өмнөх Төрөөс төмөр замын талаар баримтлах бодлогын баримт бичиг өргөн байна гэж гарсан. Тэр бодлогоо хэрэгжүүлэх Монгол төрийн бодлого хэрэгжиж байгаад бас баяртай байнай. Энэ байдлыг бол дэмжиж байгаа. Ер нь төмөр замын бүтээн байгуулалт Таван толгойгоос Зүүнбаян руу явж байгаа, цаашдаа Зүүнбаянгаас Сүхбаатар аймаг, Чойбалсан хүртэл явна. Ер нь төмөр зам дээр Их Хурал анхаарч ажиллаж байгаа шүү. Нууцын зэрэглэлтэй гээд шийдвэр гаргасан. Аливаа тэр ажил үйлчилгээ бүх юм нь нууцын зэргэлдээ гэсэн нэрийн дор явж байгаа. Гэхдээ тэр нууцынхаа цаана шударга сайн ажиллах ёстой шүү гэдгийг бас төмөр замынханд, батлан хамгаалахынханд захиж хэлмээр байна.

 Чанартай зам тавигдах ёстой. Говийн нөхцөлд хүнд нөхцөл төмөр зам тавьж байгаа. Тавьсны дараа тэр төмөр зам маань тодорхой олон жил болохгүй эвдэрч сүйдэх вий. Энэ талд хэн хүнгүй санаа зовж байгаа гэдгийг сануулж хэлмээр байна. Анх удаа Монгол Улс өөрөө ийм өргөн, урт төмөр замыг зэвсэгт хүчний болон төмөр замынхаа хүчээр дотоодын нийт боломжийг ашиглаж ингэж тавьж байгаа. Тийм учраас энэ дээр ажилд нь бас анхаарууштай зүйл байгаа шүү гэдгийг бас хэлмээр байна аа. Ингээд нийт ажилд нь амжилт хүсье. Баярлалаа.

 **Г.Занданшатар**: Болорчулуун гишүүн бол үг хэллээ.

 Ажлын хэсэгт: Зам, тээврийн хөгжлийн дэд сайд Л.Халтар, Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга Б.Артур, мөн яамны мөн газрын ахлах шинжээч Л.Булганхүү нар байна.

 Гишүүд асуулт асууж, хариулт авч дууслаа.

 Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна” гэсэн Монгол Улсын Үндсэн хуулийн цэцийн 2020 оны 05 дугаар сарын 13-ны өдрийн 04 дүгээр дүгнэлтийг хүлээн зөвшөөрсүгэй гэсэн Байнгын хорооны саналыг дэмжье гэсэн саналаар санал хураалт явуулъя.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 11-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг: 6-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 “Их хуралдай” танхимаас Улсын Их Хурлын гишүүн Б.Чойжилсүрэн: 14-13 гишүүн дэмжсэн байна

 Санал хураалтад 51 гишүүн оролцож, 36 гишүүн дэмжиж, 90.2 хувийн саналаар санал дэмжигдэж, Цэцийн дүгнэлтийг хүлээж авлаа.

 Үндсэн хуулийн цэцийн 2020 оны 04 дүгээр дүгнэлтийн тухай Улсын Их Хурлын тогтоолын төслийг батлах санал хураалт явуулъя.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 11-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг:7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 “Их хуралдай” танхимаас Улсын Их Хурлын гишүүн Б.Чойжилсүрэн: 14-12 гишүүн дэмжсэн байна

 Санал хураалтад 52 гишүүн оролцож, 46 гишүүн дэмжиж, 88.5 хувийн саналаар санал дэмжигдлээ.

 Тогтоол батлагдлаа. Тогтоолын төслийг уншиж танилцуулъя.

 Монгол Улсын Их Хурлын тогтоол.

 Үндсэн хуулийн цэцийн 2020 оны 04 дүгээр дүгнэлтийн тухай

 Монгол Улсын Их Хурлын чуулганы хуралданы дэгийн тухай хуулийн 32 дугаар зүйлийн 32.3.3 дахь заалтыг үндэслэн Монгол Улсын Их Хурлаас ТОГТООХ нь:

 Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна” гэсэн Монгол Улсын Үндсэн хуулийн цэцийн 2020 оны 05 дугаар сарын 13-ны өдрийн 04 дүгээр дүгнэлтийг хүлээн зөвшөөрсүгэй.

 Тогтоолын эцсийн найруулга дээр саналтай гишүүн байна уу? Алга байна.

 Эцсийн найруулгыг сонссонд тооцлоо.

 Ажлын хэсэг, Цэцийн гишүүнд баярлалаа.

 Дараагийн асуудалд орно.

 ***Зургаа.“Хот байгуулах тухай” Улсын Их Хурлын тогтоолын төслийн эцсийн хэлэлцүүлгийг явуулна.***

 Төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн Жалбасүрэнгийн Батзандан танилцуулна. Батзандан гишүүнийг индэрт урьж байна.

 **Ж.Батзандан**: Улсын Их Хурлын дарга, эрхэм гишүүд ээ.

 Монгол Улсын Засгийн газраас 2020 оны 1 дүгээр сарын 31-ний өдөр Улсын Их Хуралд өргөн мэдүүлсэн “Хот байгуулах тухай” Улсын Их Хурлын тогтоолын төслийн анхны хэлэлцүүлгийг Улсын Их Хурал 2020 оны 5 дугаар сарын 13-ны өдрийн чуулганы нэгдсэн хуралдаанаараа хийж эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн болно.

 Тус Байнгын хороо 2020 оны 5 дугаар сарын 13-ны өдрийн хуралдаанаараа нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, хэсэг, заалтад нэмж тусган, төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж эцсийн хувилбарт бэлтгэсэн тогтоолын төсөл болон зарчмын зөрүүтэй саналын томьёоллыг та бүхэнд тараасан болно.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2.1 дэх хэсэгт заасны дагуу нэгдсэн хуралдаанаар анхны хэлэлцүүлэг явуулах үед төслийн зарим зүйл, заалтыг хуралдаан даргалагчаас гүйцээн боловсруулах чиглэл өгсөн. Монгол Улсын Үндсэн хуулийн Тавин долоодугаар зүйлийн 3 дахь хэсэг Монгол Улсын Засаг захиргаа, нутаг дэвсгэрийн нэгж түүний удирдлагын тухай хуулийн 4 дүгээр зүйлд тус тус заасны дагуу Төв аймгийн иргэдийн Төлөөлөгчдийн Хурлаас Төв аймгийн Сэргэлэн сум дахь Олон улсын нисэх онгоцны буудлыг түшиглэн шинээр байгуулагдах хотыг “Шинэ Зуунмод” хот гэж нэрлэх саналыг Барилга, хот байгуулалтын яаманд ирүүлснийг үндэслэн Төрийн байгуулалтын байнгын хороо эцсийн хэлэлцүүлгийн үед санал хураалгаж шийдвэрлүүллээ.

 Улсын Их Хурлын эрхэм гишүүд ээ,

 “Хот байгуулах тухай” Улсын Их Хурлын тогтоолын төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж, тогтоолын төслийг баталж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар**: Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу? Баагаагийн Баттөмөр гишүүн “Жанжин Д.Сүхбаатар” танхимаас асуулт асууна.

 **Б.Баттөмөр:** Энэ “Хот байгуулах тухай” тогтоолын төслийг дэмжиж байгаа. Ер нь 21 дүгээр зууны хөгжил маань хотжих үйл явц хүчтэй өрнөж байгаа. 2018 оны жилийн эцсийн байдлаар Монгол Улсын 3.2 сая хүний үндсэндээ 67 орчим хувийн төв газар амьдарч байна. Ялангуяа энэ нийслэлд 1.4-1.5 сая нь амьдарч байгаа. Нийт хүн амын 45 хувийг эзэлж байна гэсэн ийм статистик байна.

 Энэ төвлөрөл явагдаж байгаатай уялдуулаад ажиллах хүчний 40-өөд хувь нь нийслэлд төвлөрсөн гэсэн статистик байна. Тэгэхээр энэ хоёр хотыг ингэж байгуулна.Майдар, аэро сити гээд. Энэ хоёр хот байгуулагдах асуудал шийдэгдээд явна. Ер нь цаашдаа Монгол Улс хот байгуулах чиглэлээр ямар бодлого явуулах вэ? Тэнд төрийн бодлого ямар бодлого байна. Хотоо байгуулдаг тэнд нь үйлдвэр, аж ахуйн газруудыг байгуулдаг. Орон сууцыг нь барьдаг, зам тээврийг нь шийддэг. Тэр байтугай шинээр байгуулсан хотууддаа татварын хөнгөлөлт үзүүлдэг ийм одоо зүйлүүд байна. Тэгэхээр манайх үхрийн баас шиг цувуулаад 2 хот байгуулаад, магадгүй энэ намар дахиад 1, 2 хот гэж ингэж явах юм уу? Ер нь Монгол төрийн нэгдсэн бодлого гэж одоо ямар байх вэ? Энэ бодлоготойгоор хотуудыг байгуулсан асуудал байна шүү дээ. Одоо Сөүл хоттой холбоотой асуудал, Инчон гээд байна, онгоцны буудлаа түшиглээд байгуулсан хот байна. Дубай хот байна. Энд тэгээд Монголын төрийн бодлого ямар байх вэ? Урьд нь бол Монголд байсан. Одоо Найрамдлын Дархан хотыг одоо тухайн үеийн СЭВ-ийн орнууд Болгар, Польш, Унгар, Чех, ОХУ-ын хүч хөрөнгөөр зохион байгуулалттай байгуулсан.

 Өнөөдөр Монголын хоёр дахь хот болоод, тэнд 110 мянган хүн амьдраад, Ингээд тодорхой хэмжээний дэд бүтцүүд нь шийдэгдээд, зам харилцаа нь бий болоод ингэж амьдарч байгаа юм. Тэгээд үүнээс хойш энэ бодлоготойгоор хийгддэг энэ ажил маань байхгүй болчихлоо. Тэгэхээр миний нэг дэх асуудал бол энэ хот төлөвлөлтийн асуудал, дагуул хотуудыг байгуулах асуудал ямар бодлого байна вэ? Тэр “АЛСЫН ХАРАА 2050”-д яаж тусгасан бэ, ямар бодлого явах вэ нэг дэх асуудал ийм байна.

 Хоёр дахь асуулт, 2016 онд шиг санаж байна. Монгол Улс Оросын Холбооны Улс, БНХАУ-ын Ерөнхийлөгч нар Ташкент хотноо цуглаад эдийн засгийн коридор гэдэг юманд гарын үсэг зурцгаасан. Энэ коридорт миний санаж байгаагаар Ярант, Цагаан нуур баруун талдаа, Алтанбулаг, Замын-Үүд төвөөрөө, зүүн талдаа болохоороо Эрээнцав, Бичигт гээд ингээд хамруулахаар тохирсон. Тэгэхээр яг үүнийгээ түшиглээд, өөрөөр хэлбэл энэ эдийн засгийн коридороо түшиглээд Монгол Улсын хот төлөвлөлтийн асуудлууд дээр ямар бодлого байна, энэ бичиг баримтын хувь заяа ямар байдалтай байдаг юм бэ? Тэгэхээр энэ хоёр асуултад хариулт өгөөч.

 **Г.Занданшатар**: 87 дугаар микрофон, ажлын хэсэг асуултад хариулна.

 **Б.Мөнхбаатар:** Баттөмөр гишүүний асуултад хариулъя. Монгол улс 30 гаруй хот, тосгодуудыг Ардын хувьсгал ялсан үеэс хойш үе шаттайгаар байгуулж ирсэн. 60-70, 70-80 он гээд тухайн үед шийдвэрүүдийг гаргаж байгуулж байсан. Одоо өнөөдрийн бид нарын гаргаж байгаа шинээр хот байгуулах шийдвэр сүүлийн 40 гаруй жилд гараагүй шийдвэрийг Их Хурал гаргаж байгаа. Одоо 3.3 сая Монголчууд энэ өргөн уудам нутаг дэвсгэртээ тараад байрласан байршил бол хот төлөвлөлтийн хувьд хамгийн чухал нь ажлын байртай бид нар уялдуулж бодож байгаа.

 Улаанбаатар хотын хэт төлөвлөлт, ажлын байрыг л хайж хүмүүс их цугларч байгаа юм. Тэгэхээр ирэх 20 жилд Монгол Улсын хүн ам тооцоогоор механик өсөлтөөр явбал 5 сая болох юм байна. Энэ хүн амын төвлөрөл ажлын байрууд дээр хаанаа хуваагдах вэ гэдэг дээр бид нар бас нэлээн судалгаа хийж үзэж байгаа юм. Тэгэхээр ирэх 20 жилд аж үйлдвэртэй холбоотой, уул уурхайн төлөвлөлтүүдээ холбоотой, бүс энэ хотуудын төвлөрлүүд, бүтээн байгуулагдаж байгаа нүүрс болон зэс, нефтьтэй холбоотой аж үйлдвэр тэр хавь руугаа дэд бүтэц рүү нэлээн төвлөрнө.

 Хоёрдугаарт, хотуудыг эдийн засгийн хувьд төрөлжүүлэх нь хамгийн чухал байгаа. Энэ шинээр баригдахаар төлөвлөгдөж байгаа Аэросити, “Шинэ Зуунмод”, Майдар сити зэрэг энэ хотууд эдийн засгийн хувьд бол тээвэр ложистик, аялал жуулчлал, соёл шинжлэх ухаан гээд Улаанбаатар хотын хэт төвлөрлийг бууруулахаас гадна бас шинэ ажлын байрыг бий болгож, энд төвлөрнө гэж бид ойлгож байгаа. Дархан хот маань ч гэсэн цаашдаа малын түүхий эдийг төрөлжүүлсэн, үйлдвэрлэсэн болох уу гээд хотуудын төвлөрөл ялгарлыг бид нар бий болгож төлөвлөж байгаа гэж ойлгож байгаа. Тийм учраас бол ирэх 20 жилд бол хүн ам 2 саяар нэмэгдэхэд, ажлын байрууд саяын хэлэгдсэн аж үйлдвэрийн байрлалуудаа дагаж бид нар хөгжинө гэж бол ойлгож байгаа.

 Хоёрдугаарт, таны хэлдэг зайлшгүй хэчнээн уул уурхайн баялаг байлаа гээд дэд бүтэц, ложистик байхгүй бас хөгжихөд хүндрэлтэй гэж харагддаг. Тэр утгаараа энэ гол эдийн засгийн коридор болсон Алтанбулаг, Замын-Үүдийн дагасан төвлөрлүүдийг, цаашдаа төмөр зам, бүс нутгийн төвлөрлүүдийг төлөвлөж, хот суурингуудыг шинэчлэх, өргөтгөх, төвлөрүүлэх асуудлуудыг хүн амын өсөлт болон ажлын байртай уяж, харж судалж явж байгаа. Энэ бодлогууд “АЛСЫН ХАРАА 2050”-д тусгагдсан.

 **Г.Занданшатар**: Гишүүд асуулт асууж, хариулт авч дууслаа.

 Байнгын хорооноос гаргасан зарчмын зөрүүтэй саналын томьёоллоор санал хураана.

 Зарчмын зөрүүтэй нэг санал байгаа. Зарчмын зөрүүтэй саналыг дэмжсэн болон дэмжээгүй үг хэлж болно.

 “Хот байгуулах тухай” Улсын Их Хурлын тогтоолын төслийн талаарх Төрийн байгуулалтын байнгын хорооноос эцсийн хэлэлцүүлэгт гаргасан зарчмын зөрүүтэй саналын томьёоллоор санал хураалт явуулъя.

 **Нэг.Төрийн байгуулалтын байнгын хорооноос дэмжсэн санал**:

 1.Тогтоолын төслийн “Аэросити” гэснийг “Шинэ Зуунмод” гэж өөрчлөх. Санал гаргасан: Төрийн байгуулалтын байнгын хороо.

 Санал хураалт явуулна. Санал хураалтыг гар өргөж явуулна. Танхим тусбүрээс өгсөн саналыг нэгтгэж, саналыг танилцуулна.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 11-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг:7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 “Их хуралдай” танхимаас Улсын Их Хурлын гишүүн Б.Чойжилсүрэн: 14-10 гишүүн дэмжсэн байна

 Санал хураалтад 52 гишүүн оролцож, 43 гишүүн дэмжиж, 82.7 хувийн саналаар энэ зарчмын зөрүүтэй санал дэмжигдлээ.

 Зарчмын зөрүүтэй саналаар санал хурааж дууслаа.

 Байнгын хорооны саналаар, “Хот байгуулах тухай” Улсын Их Хурлын тогтоолын төслийг батлах санал хураалт явуулъя.

 Санал хураалтыг гар өргөж явуулна. Танхим тусбүрээс өгсөн саналыг нэгтгэж, саналыг танилцуулна.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 11-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Ё.Баатарбилэг:7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 “Их хуралдай” танхимаас Улсын Их Хурлын гишүүн Б.Чойжилсүрэн: 14-10 гишүүн дэмжсэн байна

 Санал хураалтад 52 гишүүн оролцож, 43 гишүүн дэмжиж, 82.6 хувийн саналаар тогтоол батлагдлаа.

 Гишүүд, ажлын хэсэгт баярлалаа.

 Мөнхбаатар дарга Ипотекийн зээл, эмч, багш нарын зээлийн асуудлаа яаралтай танилцуулна шүү.

 Дараагийн асуудалд орно.

 ***Долоо. Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2020.04.07-ны өдөр өргөн мэдүүлсэн,* ***анхны хэлэлцүүлэг****/*

 Төслийн анхны хэлэлцүүлгийг явуулсан талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Цэдэнбалын Цогзолмаа “Их засаг” танхимаас танилцуулна.

 **Ц.Цогзолмаа**: Улсын Их Хурлын дарга, эрхэм гишүүд ээ,

 Монгол Улсын Засгийн газраас 2020 оны 4 дүгээр сарын 7-ны өдөр Улсын Их Хуралд өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай болон хамт өргөн мэдүүлсэн Эмнэлгийн тусламж үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн хэлэлцэх эсэх асуудлыг Улсын Их Хурлын 2020 оны 4 дүгээр сарын 16-ны өдрийн нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Нийгмийн бодлого, боловсрол, соёл шинжлэх ухааны байнгын хороонд шилжүүлсэн билээ.

 Дээрх хуулийн төслийн анхны хэлэлцүүлгийг тус Байнгын хороо 2020 оны 5 дугаар сарын 12-ны өдрийн хуралдаанаараа хэлэлцлээ. Тус Байнгын хорооны 2020 оны 4 дүгээр сарын 15-ны өдрийн 01 дүгээр тогтоолоор хуулийн төслийг Байнгын хорооны болон нэгдсэн хуралдааны хэлэлцүүлэгт бэлтгэх үүрэг бүхий ажлын хэсгийг Улсын Их Хурлын гишүүн Цогзолмаагаар ахлуулан байгуулж, бүрэлдэхүүнд нь Улсын Их Хурлын гишүүн Баасанхүү, Билэгт, Ганболд, Мөнхцэцэг, Саранчимэг, Эрдэнэ нар орж ажилласан болно.

 Байнгын хорооны хуралдаанаар хуулийн төслийн анхны хэлэлцүүлгийг явуулах үед Улсын Их Хурлын гишүүн Л.Энх-Амгалан энэ хуулийн төсөл нь эрүүл мэндийн салбарт зарчмын өөрчлөлт хийж байгаа чухал асуудлуудыг оруулж ирсэн болохыг онцлоод, эрүүл мэндийн салбарт цахим засаглалыг хөгжүүлэх, алсын зайн оношилгоог хэрхэн хийх, цахим бүртгэл, цахим мэдээллийн сангийн талаар ажлын хэсгээс асуулт асууж, үг хэллээ.

 Байнгын хорооны хуралдаанаар ажлын хэсэг болон Улсын Их Хурлын гишүүн Чинзориг, Цогзолмаа нарын гаргасан зарчмын зөрүүтэй саналын томьёолол тус бүрээр санал хураалт явуулсан бөгөөд саналын томьёоллуудыг хуралдаанд оролцсон Улсын Их Хурлын гишүүдийн олонх нь дэмжсэн болно.

 Хуулийн төслийн анхны хэлэлцүүлгийг явуулсан талаарх тус Байнгын хорооны санал, дүгнэлт болон зарчмын зөрүүтэй саналын томьёоллыг та бүхэнд тараасан болно.

 Улсын Их Хурлын эрхэм гишүүд ээ,

 Эрүүл мэндийн тухай хуульд нэмэлт, өөрчлөлт оруулах тухай болон хамт өргөн мэдүүлсэн Эмнэлгийн тусламж үйлчилгээний тухай хуулийг дагаж мөрдөх мөрдөх журмын тухай хуульд өөрчлөлт оруулах тухай хуулийн төслийн анхны хэлэлцүүлгийг явуулсан талаарх Нийгмийн бодлого, боловсрол, соёл шинжлэх ухааны байнгын хорооны санал дүгнэлт зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье.

 Анхаарал тавьсан явдалд баярлалаа.

 **Г.Занданшатар:** Баярлалаа. Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Тэмүүлэн гишүүнээ тасаллаа.

 Ажлын хэсгийн гишүүдийг танилцуулъя. Эрүүл мэндийн яамны Бодлого, төлөвлөлтийн газрын дарга Р.Оюунханд, Эмнэлгийн анхан шатлалын тусламж, үйлчилгээний бодлого төлөвлөлт хариуцсан мэргэжилтэн Н.Болормаа, Эмнэлгийн лавлагаа шатлалын тусламж, үйлчилгээний бодлого төлөвлөлт хариуцсан мэргэжилтэн Т.Энхмаа нар оролцож байна.

 Тэмүүлэн гишүүн “Их эзэн Чингис хаан” танхимаас асуулт асууна.

 **Г.Тэмүүлэн**: Баярлалаа. Тэгэхээр Эрүүл мэндийн тухай хуульд нэмэлт, өөрчлөлт оруулах болон энэ Эмнэлгийн тусламж үйлчилгээний тухай хуулийн дагаж мөрдөх журмын тухай хуульд өөрчлөлт оруулах асуудлыг зарчмын хувьд дэмжиж байгаа.

 Тэгэхээр бид нарын хувьд цаашдаа бодлогын түвшинд анхаарах ёстой том асуудал маань энэ нэгдүгээр шатлал буюу анхан шатанд илүү их хөрөнгө оруулалтыг хийх, тэр дундаа хөдөө орон нутагт чиглэсэн тодорхой эрүүл мэндийн салбарт хийх бодлогын өөрчлөлтийг хийх асуудал маань энэ Засгийн газрын үед ч тэр, одоо энэ удаагийн Улсын Их Хурлын хувьд ч тэр, гол чиглэж ажилласан бодлого байгаа.

 Тэгээд цаашдаа бид нар анхан шатанд хийх хөрөнгө оруулалт, цаашид хийх бодлогын асуудлуудыг илүү үе шаттайгаар шийдвэрлэх шаардлага байна гэж харж байгаа. Өмнө нь хийсэн ажлуудаа илүү тусгайлж, үе шаттайгаар хэрэгжүүлэх шаардлага байна. Бид нарын хувьд нэг гол том анхаарах асуудал маань Монгол Улсын эрүүл мэндийн салбарт хийх том бодлогын өөрчлөлт маань юу вэ гэхээр, илүү урьдчилан сэргийлэх, иргэдэд мэдлэг боловсрол олгох, нийтийн эрүүл мэндийг хамгаалах чиглэлээр нийтийн боловсрол олгох асуудлыг төрийн бодлогын түвшинд хийх зайлшгүй шаардлага байна.

 Тэр дундаа анхан шатан дээр байгаа, баг дээр байгаа, суман дээр байгаа эмч нар маань энэ тал дээр илүү мэдлэг түгээх тал дээр ажилладаг. Илүү өвдсөн хойно нь тухайн хүнд одоо эм тариа залгуулах эсвэл тухайн эмчилгээ үзүүлэх, эрүүл мэндийн тусламж үйлчилгээг хүргэх гэхээсээ илүүтэй, илүү тухайн хүнийг эрүүл байсных нь төлөө шагнаж урамшуулдаг, тухайн тэр мэдлэг боловсролыг нь олгодог, илүү биеийн тамир спортоор хичээллэдэг гэдэг юм уу? Эсвэл тухайн болзошгүй элдэв эрүүл мэндийн өвчлөлөөс урьдчилан сэргийлэх тэр нөхцөл байдалд мэдлэг түгээдэг энэ шаардлага байна бид нар харж байгаа. Үүний бодит нэг жишээ нь энэ хорт хавдрын асуудал байдаг. Бид нар тухайн тэр хүнийг өвдсөн хойно нь эмчлэхэд, тухайн эрүүл мэндийн салбараас ямар их хэмжээний хөрөнгө оруулалт зарцуулдаг билээ. Тэгэхээр урьдчилж мэдлэг олгох асуудлыг боловсролын түвшинд анхан шатнаас нь, сургууль соёлынх нь, цэцэрлэгээс нь авахуулж мэдлэг олгох ажлыг хийх шаардлага байна. Тэгээд энэ дээр манай Эрүүл мэндийн яамны зүгээс ямар бодлого баримталж байгаа бол? Энэ дээр та бүхэн өнгөрсөн 4 жилийн хугацаанд хийсэн ажлаараа тодорхой мэдээлэл өгөөч гэж хэлэх байна.

 Энэ дээр бид нар цааш цаашдаа сая өнгөрсөн хугацаанд хийсэн ажлуудаа үргэлжлүүлэх хийх шаардлага байна гэж харж байна.

 Дэлхийн эрүүл мэндийн нийт чиг хандлагын хувьд аваад үзэхэд эрүүл мэндийн салбарт зарцуулж байгаа нийт хөрөнгө оруулалтынхаа 50-60 хувийг мэдлэг түгээх, нийтийн эрүүл мэндийн боловсрол олгох чиглэлээр хийдэг. Бид нарын хувьд энэ талд учир дутагдал байгаа. Гэхдээ өөрчлөлтийн хандлага гарч байгаа. Үүнийгээ цааш нь илүү улам баталгаажуулж, магадгүй 10 жилийн хугацаанд өнөөдрийн байгаа энэ 90 хувиасаа бууруулж, 50-60 хувийнхаа хөрөнгө оруулалтыг урьдчилан сэргийлэх, мэдлэг олгох, боловсрол олгох энэ салбарт зарцуулах нь зөв байна харж байгаа. Тэгээд үүнийгээ тодорхой татварын болоод урамшууллын системээр хангаж ажиллавал, ирээдүйдээ бид нар хүн амаа эрүүл байлгах энэ боломж бололцоо илүү ихээр бүрдэж, зардлыг бууруулах боломж бололцоо бүрдэнэ гэж харж байгаа.

 Нэг асуух асуулт бол анхан шатан дээр бид нар урьдчилан сэргийлэх, энэ үзлэг оношилгоог хийх шаардлагууд их байдаг. Үүнтэй холбогдуулж өнөөдөр Монгол Улсын 330 сумаас нийт хэчнээн сумдад тухайн мобайл технологи буюу оношилгооны аппарат төхөөрөмжүүдээр хангагдсан байгаад байгаа юм. Цаашид ирэх 4 жилийн хугацаанд бид нар хэдэн сумдыг хангах энэ хөрөнгө оруулалтыг шийдэх шаардлага байна вэ? үүнийг та бүхэн тоон үзүүлэлтээр нь хэлж өгөөч гэсэн асуулт байгаа юм.

 **Г.Занданшатар**: Сарангэрэл сайд асуултад хариулна.

 **Д.Сарангэрэл:** Баярлалаа. Тэмүүлэн гишүүн маань маш олон асуудлыг нэгэн зэрэг хөндөж байна. Үнэхээр мобайл технологийг нэвтрүүлээд 5 жил болсон байна. Энэ хугацаанд 154 нэгжид мобайл технологи нэвтрүүлсэн. Үүний үр дүн нь бол Дэлхийн эрүүл мэндийн байгууллагаас өгч байгаа зөвлөмж хүн бүрийг эрүүл мэндийн хамралтын гадна үлдээхгүй байх, бүх нийтийн эрүүл мэндийн хамралтын зарчмыг хэрэгжүүлэхэд чухал ач холбогдолтой байгаа.

 Ер нь ирэх 4 жилд үндсэндээ бүх сумдаа мобайл технологид хамруулах ийм зорилтыг Монгол Улсын Эрүүл мэндийн яам тавьсан байгаа юм. Энэ нь бол өмнө нь нэг чагнууртай, ганц тариатай очдог байсан бол айлын гэрт, гэр бүлд бүхэлд нь 8 төрлийн шинжилгээг гэрт нь хийх, зүрхний бичлэг хийх, эход харах гэх мэтчилэнгээр гэрт нь эмнэлгийн тусламж үйлчилгээ үзүүлэх ийм боломжийг бүрдүүлэх ач холбогдолтой. Ер нь анхан шатны тусламж үйлчилгээ гэж бид олон жил ярьсан боловч яг анхан шатны тусламж үйлчилгээний хууль эрх зүйн нэр томьёог одоо хүртэл хуульд оруулаагүй байсан бол одоо анхан шатны тусламж үйлчилгээ гэж юу хэлэх вэ? Анхан шатны тусламж үйлчилгээ бол саяын Тэмүүлэн гишүүний хэлдэг урьдчилан сэргийлэх чиглэлд нэн түрүүнд анхаарах ийм үйл ажиллагаа явуулах учиртай.

 Ингэхдээ иргэд, аж ахуйн нэгжтэйгээ хамтарч ажиллах, өөрөөр хэлбэл аж ахуйн нэгжүүд маань иргэдээ заавал жилд нэг удаа урьдчилан сэргийлэх үзлэгт хамруулдаг байх. Тэгээд үүнийг хуульчилж өгч байгаа юм. Ер нь урьдчилан сэргийлэх үзлэгийг Эрүүл мэндийн яам 2018 оны 1 дүгээр сарын 1-нээс эхлэн ач холбогдол өгч ажилласан. Ингээд 10 сарын 1-нд бүх тогтолцоог нь бүрдүүлснийхээ дараа орон даяар урьдчилан сэргийлэх үзлэгийг зохион байгуулсан. Үүний үр дүнд бол 1884 хорт хавдартай хүнийг эрт илрүүлж, оношилж, эмчилсэн ийм одоо том үр дүн байгаа. Та бүхэн маань мэдэж байгаа 18-34, 35-45, 46-64, 65-аас дээш насныханд, насны эрсдэл нас хүйсэнд суурилсан ийм эрүүл мэндийн урьдчилан сэргийлэх үзлэгийн тогтолцоог бид олон улсын жишигт нийцүүлэн анх удаа бүрдүүлсэн. Үүний үр дүнд иргэд маань урьдчилан сэргийлэх үзлэгт одоо хамрагдаж байгаа.

 Урьдчилан сэргийлэх үзлэгийг зөвхөн эмнэлгийн өдөр тутмын тусламж үйлчилгээтэй холихгүйгээр урьдчилан сэргийлэх үзлэгт бие хүн болон байгууллагаар орох энэ боломжийг бүрдүүлж өгч байгаа юм. Хамгийн сүүлд Улсын хоёрдугаар төв эмнэлэг маань эрүүл мэндийг дэмжих урьдчилан сэргийлэх төвийг анх удаа эрүүл мэндийн байгууллагуудынхаа дунд нээчихлээ. Тэнд өдөр тутамд өвдсөн хүнтэй холилдохгүйгээр зөвхөн өөрийнхөө эрүүл эсэхийг чеклүүлэх ийм боломжийг ингэж бүрдүүлж байгаа юм. Ер нь анхан шатны тусламж үйлчилгээ тэр дундаа өрхийн эрүүл мэндийн төвүүдээ дэмжих шаардлагатай, бэхжүүлэх шаардлагатай гэдэг нь өөрөө дэлхийн эрүүл мэндийн байгууллагын зөвлөмж, олон улсын жишиг юм байгаа юм. Тийм ч учраас та бүхэн маань мэдэж байгаа нэг хүнд оногдох тарифыг бид нар 10 жилийн дараа 15200 байсныг 30 мянга болгож Улсын Их Хурал маань улсын төсвөөр баталж өгсөн.

 Түүнээс гадна өрхийн эрүүл мэндийн төвүүдэд өнөөдөр сургууль төгссөн туршлагагүй оюутан биш олон жил эрүүл мэндийн салбартаа ажилласан туршлагатай хүмүүс ажиллаж байгаа. Энэ хүмүүсийнхээ хөдөлмөрийг нь бодитоор үнэлдэг ийм боломжийг бүрдүүлэх ёстой. Тийм учраас эрүүл мэндийн даатгалын сангаас өрхийн эрүүл мэндийн төвүүд маань санхүүжих энэ боломжийг үүсгэж өгсөн гэдгийг би өнгөрсөн хурал дээр ч гэсэн та бүхэндээ хэлж байсан. Өдрийн эмчилгээ, гэрээр эмчлэх, оношилгооныхоо багцыг нэмэгдүүлэх зэрэг дөрвөн чиглэлийн үйл ажиллагаа явуулах юм бол төсвөөс гадна эрүүл мэндийн даатгалын сангаасаа өрхийн эрүүл мэндийн төвүүд маань санхүүжих улмаар энд туршлагатай эмч нар маань тогтвор суурьшилтай ажиллах ийм одоо боломжийг бид бас бүрдүүлж өгч байгаа.

 Өрхийн эрүүл мэндийн төвүүд, анхан шатны эмнэлгийн тусламж үйлчилгээ өөрөө илүү бэхэжсэн, ард иргэдээ илүү ойрхон байна гэдэг маань монгол хүний амьдралын чанарыг сайжруулах, дөнгөж өвдсөн үед нь яаралтай тусламж үйлчилгээ үзүүлээд . . ./хугацаа дуусав/.

 **Л.Энх-Амгалан**: Одоо “Их хуралдай” танхимаас Оюунчимэг гишүүн.

 **М.Оюунчимэг:** Дэмжиж байгаа, их чухал заалтууд орж байгаа. Сая Эрүүл мэндийн сайдын ярьж байгаагаар жишээлбэл өрхийн энэ эрүүл мэндийн төвүүд бол яг анхан шатанд иргэддээ хамгийн түрүүнд тулж очиж ажилладаг, ачаалал ихтэй ийм эрүүл мэндийн өрхийн эмнэлгүүд байдаг. Тэгээд үүнийг зөвхөн төсвөөс гадна бас эрүүл мэндийн даатгалын сангаас санхүүжих тэр боломжийг бас энэ хуулийн өөрчлөлтөөр нээж өгч байгаа нь маш чухал юм. Тэгээд Эрүүл мэндийн сайдад бас нэг анхаарах нь, өнгөрсөн 4 жилийн хугацаанд, жишээлбэл хамгийн их яригдаж байсан нь асрагч, сувилагч нарын цалин хөлсийг нэмэх асуудал дээр үнэхээр хувьсгал хийж чадлаа. Энэ дээр би бас баяр хүргэе гэж бодож байна. Сувилагчдын цалин бол бараг хоёр дахин орчим нэмэгдсэн байх. Та тэгэхээр энэ дээр бас нэг тодорхой хариулт өгөөч. Яг одоогийн байдлаар цалин нь хэд болчихсон байгаа юм. Хэд байж байгаад хэд нэмэгдэв. Тэгээд энэ маань өөрөө одоо олгогдоод эхэлсэн байгаа юу? энэ өөрөө их асуудал анхаарал татаж байгаа.

 Дээрээс нь энэ өрхийн эрүүл мэндийн төвүүдэд ажиллаж байгаа эмч, сувилагч тэнд байгаа ажилтнуудыг мэргэжил дээшлүүлэх, тэднийг бас яг эмнэлгүүд шиг анхааралдаа авч, тулж ажиллах асуудлуудыг цаашдаа бас анхаарах нь хэрэгтэй байна гэж бодож байгаа. Ер нь урьдчилан сэргийлэх анхан шатны 8 төрлийн шинжилгээг гэрт нь хийх өрхийн эмнэлгүүд тийм боломжийг нээж өгч, ийм урьдчилан сэргийлэх арга хэмжээн дээр түлхүү анхаарах хуулийн өөрчлөлтүүд орж байгаа нь өнөөдөр хамгийн чухал. Ер нь дэлхийн улс орнуудыг хараад байхад эрүүл мэндийн салбар, боловсролын салбар хоёртоо л үнэхээр тулж ажиллаж, эндээ хөрөнгө мөнгөө хаяж дотоодын нийт бүтээгдэхүүнд эзлэх хувь хэмжээ нь дорвитой байж, байж улс орон хөгждөгийг, хүмүүс нь эрүүл байдгийг бид бол харж байна.

 Энэ ковид ч гэсэн эрүүл мэндийн салбарт бид маш сайн санхүүжилтийг нэмж анхаарах ёстой юм байна гэдгийг сая харуулсан. Ямар ч байсан өнөөгийн нөхцөл байдал дээрээ эрүүл мэндийн салбар маань Эрүүл мэндийн яам маань үнэхээр бас эмч нар маань сайн ажилласан гэдгийг хэлье. Үүнтэй холбоотой нэг асуудлууд бас гараад байгаа. Энэ цөөн ортой эмнэлгүүдийг хаах гэдэг юм уу, энэ хуулийн зохицуулалтаар тэд нарыг нэг хязгаарлаж байгаа заалт орж байна гэсэн болгоомжлолыг бас бид нараас асуугаад байна. Тэгэхээр ийм зүйл байгаа юм уу, үнэхээр тийм цөөн ортой эмнэлгүүдийг энэ хуулийн зохицуулалтаар хязгаарлаж байгаа юм уу, өөрчилж байгаа зүйлүүд байгаа юм уу, энд нэг тодорхой хариулт өгөөч. Энэ бас олон хүний анхаарал татсан асуудал байна. Тэгээд дараа нь тодруулъя гэж бодож байна.

 **Л.Энх-Амгалан**: Сарангэрэл сайд.

 **Д.Сарангэрэл**: Оюунчимэг гишүүний асуултад хариулъя. Өрхийн эрүүл мэндийн төвийн ажилтнуудын цалин мөнгөний асуудлыг манай Улсын Их Хурлын гишүүд анхаарч байгаа. Хуулиар тухайлбал нэг хүнд оногдох тарифыг батлуулахад манай Оюунчимэг гишүүн болон бусад гишүүд маань үнэхээр идэвхтэй оролцсон. Энэ маш чухал. Хэрэв бид нар өрхийн эрүүл мэндийн төв төвийнхөө эмнэлгийн тусламж үйлчилгээг сайжруулах тэр боломжийг бүрдүүлэхгүй байх юм бол иргэн хүн маань өвчин нь хүндэрсэн хойно нь хоёр дахь, гурав дахь шатлалд очих ийм нөхцөл байдал үүснэ. Энэ үед зардал улам бүр нэмэгдэх, улмаар лавлагаа шатны эмнэлгүүдийн ачаалал ихсэх ийм нөхцөл байдлыг засах, засаж залруулахад манай парламент их үүрэг гүйцэтгэсэн гэж ингэж үзэж байгаа.

 Цалин мөнгөний тухайд саяны нэг хүнд оногдох тарифыг нэмэгдүүлснээс гадна даатгалаас санхүүжих боломжийг бүрдүүлсэн байгаа юм. Оюунчимэг гишүүний хэлж байгаа эрүүл мэндийн салбар, анхан шатны эмнэлгийн тусламж үйлчилгээгээ бэхжүүлэх, тэнд ажиллаж байгаа хүмүүсийн цалин мөнгийг, урамшууллыг нэмэгдүүлэхэд нэг гаргаж байгаа санал бол өрхийн эрүүл мэндийн төвүүдийн урсгал зардлын асуудлыг орон нутаг нь шийдвэрлэдэг болчихвол илүүтэй эмнэлгийн тусламж үйлчилгээнд санхүүжилт үүсэх түүнээс гадна тэнд ажиллаж байгаа эрүүл мэндийн ажилтнууд маань цалин мөнгө урамшууллаа нэмэгдүүлэх улмаар нийгмийн асуудлаа шийдвэрлэх, эмнэлгийнхээ тоног төхөөрөмжийг бусад нөхцөл байдлыг сайжруулах ийм өргөн боломж бүрдэх юм.

 Тийм учраас та бүхэн маань ч хувь нэмрээ оруулсан. Цаашдаа ч орон нутгийн түвшинд мөн анхаарах шаардлагатай гэдгийг би бас давхар хэлэхийг хүсэж байна. Цөөн ортой эмнэлгийн тухай асуудал бий. Үнэхээр төр засгаас анхаарч эрүүл мэндийн байгууллагын нөхцөл байдал чадавх улам бүр бэхжиж байгаа, үүнийг бол одоо үгүйсгэх арга байхгүй. Ялангуяа ковид-19-ийн үед Засгийн газар нөөц хөрөнгөөс удаа дараа санхүүжилт хийлээ. Олон улсын одоо байгууллагуудын дэмжлэг байна, дээр нь эрүүл мэндийн салбарын чиглэлээр хэрэгжиж байгаа төсөл, хөтөлбөрүүдэд дахин төлөвлөлт хийж, эмнэлгийн тусламж үйлчилгээний бэлэн байдлыг хангах бэхжүүлэх, энэ чиглэлд бол онцгойлон анхаарч байгаа. Үүнд бидний ачааг таталцах нь бол манай хувийн хэвшлийн эрүүл мэндийн байгууллагууд.

 Би Эрүүл мэндийн сайдын хувьд бол энэ өөрийнхөө эзэмшсэн мэргэжлээр хувийн хэвшлийн эрүүл мэндийн байгууллага байгуулаад ажиллаж байгаа, төрийн өмчийн эрүүл мэндийн байгууллагынхаа ачааллыг хуваалцаж байгаа энэ хувийн хэвшлийнхнийг бүрэн дүүрэн дэмжих ёстой гэж үздэг. Өнөөдөр ч гэсэн бас ор хүрэлцэхгүй байгаа, эмнэлгийн ачаалал их байгаа нь бодит үнэн. Үүнийг хуваалцаж байгаа хувийн хэвшлийнхнийг дэмжих ёстой. Тийм учраас орны тоогоор хязгаарлаж үйл ажиллагаа явуулах эрхийг нь хязгаарлах ёсгүй.

 Тийм учраас өнөөдөр манай энд эмнэлгийн тусламжийнхан маань бодлогынхоо маань сууж байна. Бид журмаар цөөн ортой эмнэлгүүдээ бие даасан үйл ажиллагаа явуулах, эрүүл мэндийн салбарын ачааг таталцах тэр боломжийг нь нээгээд өгчихсөн байгаа Оюунчимэг гишүүн. Тийм учраас энэ дээр цаашдаа асуудал гарахгүй.

 **Л.Энх-Амгалан**: Оюунчимэг гишүүн тодруулъя.

 **М.Оюунчимэг**: Сарангэрэл сайдад баярлалаа. Үнэхээр энэ 4 жилд боловсролын салбар, эрүүл мэндийн салбар хоёрт сүүлийн бараг 10 жилд хийгдээгүй хөрөнгө оруулалтууд хийгдлээ. Энэ сайн менежерийн хувьд бол салбарын сайд үнэхээр сайн ажиллаж байна. Тиймээс баяр хүргэе гэж бодож байна. Өнгөрсөн хурлын үеэр ярьсан энэ 2020 онд жишээлбэл, Нийслэл Улаанбаатар хотын хэмжээнд л 40 шинэ эмнэлэг барих санхүүжилтийн асуудлыг шийдэгдсэн. Энэ дотор Чингэлтэй дүүрэг орсон гэж та мэдээлж байсан. Тэгэхээр энэ эмнэлгүүд барих ажлууд маань эхэлсэн болов уу? Г газар чөлөөлөлт гээд тулгарч байгаа асуудал байгаа юу? эсвэл одоо санхүүжилт нь шийдэгдсэн юм чинь цаг хугацаандаа энэ эмнэлгүүдээ бариад ашиглалтад оруулах тал дээр хэр анхаарч ажиллаж байгаа вэ? Энэ бол бас иргэдийн хүсэн хүлээж байгаа их чухал ажил болж байгаа. Тэгэхээр энэ дээр бас нэг товч хариулт авчихъя гэж бодож байна.

 **Л.Энх-Амгалан**: Сарангэрэл сайд.

 **Д.Сарангэрэл: 2020** онд эрүүл мэндийн салбарын хөрөнгө оруулалтын санхүүжилт хоёр дахин нэмэгдсэн. 2016-19 онд нийтдээ 55 эмнэлэг ашиглалтад орсон бол бид нар 2020 онд дахин 44 эмнэлэг ашиглалтад оруулах гээд ажиллаж байна. Энэ бол төр засгаас эрүүл мэндийн салбарыг тэргүүлэх ач холбогдолтой салбар гэж үзэж, энэ санхүүжилтийн чиглэлд нь онцгойлон анхаарч байгаагийн илрэл. 2016 онтой харьцуулахад 2020 онд эрүүл мэндийн салбарын санхүүжилт 40 хувиар нэмэгдсэн. Тэгээд ийм том амжилттай байгаа.

 Түүнээс гадна гадаадын төсөл хөтөлбөрүүдийн хүрээнд эрүүл мэндийн салбараа төр засаг маань дэмжиж байгаа. Азийн хөгжлийн банкны 6 төслөөр Хан-Уул, Чингэлтэй дүүрэгт Сонгинохайрхан дүүрэгт баригдаж байгаа эмнэлэг шиг жишиг эмнэлэг ашиглалтад орно. 2020, 2021 онд суурийг нь тавиад . . /хугацаа дуусав/.

 **Л.Энх-Амгалан**: Одоо “Их засаг” танхимаас Цогзолмаа гишүүн асуулт асууна.

 **Ц.Цогзолмаа**: Асуулт бол байхгүй. Санал хэлэх гэж байгаа, Их Хурлын дэд даргад. Одоо Байнгын хороо хуралдаад эцсийн хэлэлцүүлэгт асуудлаа оруулж ирэхэд энэ 8.1.24-ийг 8.1.25 гэсэн заалтуудын дугаарыг өөрчлөх редакцын засвар байгаа. Тэгээд хурал удирдаж байгаа дэд даргаас энэ чиглэлийг өгч, эцсийн хэлэлцүүлэгт бэлтгүүлэх саналыг хүргүүлж байна. Дугаарын өөрчлөлт хийх зайлшгүй шаардлагатай байгаа, эцсийн хэлэлцүүлэг дээр.

 **Л.Энх-Амгалан**: Зарчмын зөрүүтэй саналын саналаар санал хураалт хийчхээд. Тэгээд чиглэл өгье тэгэх үү.

 Оюундарь гишүүн “Үндсэн хууль” танхимаас.

 **Н.Оюундарь**: Энэ хуулийн төсөлд ерөнхийдөө эрүүл мэндийн анхан шатны тусламж үйлчилгээг хүн бүрд ямар нэгэн байдлаар харьяалал харгалзахгүйгээр хүртээмжтэй болгох явдлыг маш ихээр дэмжсэн байгаа. Ахмад настан нь тэр дотроо бас хөгжлийн бэрхшээлтэй иргэд, нялх нярай хүүхдүүдэд зориулагдсан эмнэлгийн хэрэгцээний тусламж үйлчилгээг ялангуяа энэ нийгмийн халамжийг авч байгаа улсуудтай, нийгмийн халамж болон эмнэлгийн үйлчилгээг харилцан хослуулах энэ ажлыг бас хийж байгаа хийж байгаа. Энэ нь өөрөө бас энэ эрүүл мэндийн хуульд өөрчлөлт оруулж байгаа оруулж байгаа энэ төслийн маань үндсэн гол концепц болоод байна. Энэ дээр бас нэг ганц хоёрхон зүйлийг тодруулаад асууя гэж бодсон юм.

 Ерөөсөө эрүүл мэндийн тусламжийг ярихаар бид нар хамгийн чухал нь өвдсөний дараа биш өвдөхөөс наана урьдчилан сэргийлэх, нийтийн эрүүл мэндийг илүү их боловсронгуй болгох, нийтийн эрүүл мэндийг олон түмэнд илүү хамааралтай болгох тал дээр нэлээд алхмууд хийгдсэн байгааг хуулийн төслөөс харж байна. Гэхдээ тэр дотроо магадгүй орон нутагт анхан шатан дээр эрүүл мэндийн тусламж үйлчилгээг илүү мэргэжлийн хэмжээнд хүргэх, илүү энэ үйлчилгээний төвлөрлийг сааруулах, хүртээмжийг нь нэмэгдүүлэх тал дээр тухайн, тухайн орон нутагт түргэн тусламжийн үйлчилгээг хэр их хийсэн бэ?

 Ерөөсөө бүх энэ анхан шатны нэгж болгон өөрөө бас нэг тодорхой хэмжээгээр түргэн тусламжийн, одоо 103 гэдэг шиг түргэн тусламжийн үйлчилгээ байвал тэгээд дараа, дараагийн харьяаллынхаа эмнэлгүүддээ чиглүүлээд явчихна. Тэгэхээр энэ байдлаар ялангуяа хот суурин газар ийм их замын түгжрэлтэй байгаа үед түргэн тусламжийн эмчилгээг илүү их сайжруулах тал дээр хэр их анхаарч ажилласан бэ гэдэг нэг дэх асуулт байж байна.

 Хоёр дахь асуулт, мэдээж эрүүл мэндийн тогтолцоог илүү сайжруулах, илүү боловсронгуй болгохын тулд даатгалынхаа тогтолцоог бүр онцгой анхаарах хэрэгтэй. Тэр дотроо даатгалын тогтолцоог анхаарахдаа бид нар зөвхөн эрүүл мэндийн даатгал төрийн буюу төрийн зайлшгүй албан шахалтаар өгдөг даатгал байхаасаа гадна хувийн даатгалын системийг энд хэр оруулж ирсэн бэ? Эрүүл мэндийн эмнэлэг тусламжийг бид нар хувийн даатгалаар авах юм бол магадгүй одоо тэр хүртээмж үйлчилгээ нь илүү их нэмэгдэх боломж бололцоо харагдаад байна. Олон улсад хэрэгжүүлж байгаа төрийн албан даатгалаасаа гадна хувийн даатгал өөрөө зөвхөн сайн дурын гэж тооцогдохгүй давхар албан гэж тооцогдох боломж бололцоог нь хэр бүрдүүлсэн бэ?

 Гурав дахь асуулт, Сарангэрэл сайд их гоё мэдээ хэлж байна. Ерөөсөө аливаа энэ эрүүл мэндийн үйлчилгээг хийхдээ зөвхөн төрийн эмнэлгүүд дээр түшиглэлгүй бас энэ хувийн хэвшлийн эмнэлгүүд дээр түшиглэх шаардлагатай байна. Хувийн хэвшлийн эмнэлгүүд маань олон түмнийгээ эрүүл саруул байлгах дээр маш их анхаарал хандуулж байгаа. Тэгэхээр хувийн хэвшил дээр очиж байгаа даатгал маань хэр байх вэ? Үүний уялдаа холбоо нь ямар байх вэ? гэдэг ийм асуулт байж байна. Энэ гурван асуултад илүү тодруулга авъя аа гэсэн хүсэлтэй байна.

 **Л.Энх-Амгалан:** Сарангэрэл сайд асуултад хариулъя, 3 асуулт асуусан байна.

 **Д.Сарангэрэл:** Оюундарь гишүүний асуултад хариулъя. Үнэхээр төрийн өмчийн ард иргэддээ эмнэлгийн тусламж үйлчилгээ үзүүлэх тэр функцийг бол манай хувийн хэвшлийнхэн сайн хуваалцаж байгаа. Орчин үеийн стандартад нийцсэн олон сайхан эмнэлгүүд ч байгуулагдсаныг та бүхэн маань мэдэж байгаа. Бид нар Интермедийг нэрлэнэ, Грандмедийг нэрлэнэ, Сонгодоо гээд олон эмнэлгүүд бий. Эдгээр эмнэлгүүд маань одоо лавлагаа шатанд ард иргэддээ эмнэлгийн тусламж үйлчилгээ үзүүлэх төрийн функцийг нэр төртэй хуваалцаж байгаа гэж эрүүл мэндийн салбар дүгнэдэг.

 Тийм ч учраас өмнө нь төрийн өмчийн эрүүл мэндийн байгууллагууд, хувийн өмчийн эрүүл мэндийн байгууллагууд эрүүл мэндийн даатгалын сангаас ялгавартай санхүүжиж байсныг 2020 оны улсын төсвөөр эрс өөрчилж чадсан. Тухайлбал хэвтэн эмчлүүлэхэд 175 мянган төгрөгийг хувийн хэвшлийнхэнд өгч, төрийн өмчийн бол 300 мянган төгрөгийн санхүүжилт авдаг байсан бол аль, алиных нь санхүүжилтийг нэмэгдүүлээд ингээд 400 мянган төгрөгийн ийм боломжийг үүсгэсэн. Түүнээс гадна уламжлалт анагаах ухааны эмнэлгүүдээ мөн дэмжиж 117 мянган төгрөгийн тарифыг 250 мянган төгрөг болгож, хувийн хэвшлийн болон төрийн өмчийн уламжлалт анагаах ухааны эрүүл мэндийн байгууллагуудаа дэмжих ийм том дэвшлийг бид хийж чадсан.

 Яаралтай тусламжийн тухайд бол Оюундарь гишүүний маань асууж байгаа зүйл маш чухал. Аалтан цаг буюу цаг алдахгүй эмнэлгийн тусламж үйлчилгээ үзүүлэх нь өөрөө хүний амь насыг аврах, улмаар амьдралын чанарыг нэмэгдүүлэх дунд дундаж наслалтыг нэмэгдүүлэх ийм ач холбогдолтой. Энэ чиглэлд бид бас хөрөнгө оруулалт нэлээн хийсэн. Тухайлбал, хөдөө орон нутагт яаралтай тусламжид шаардлагатай парк шинэчлэлийг 2020 оны эх гэхэд 90 гаруй хувьд хүргэж чадсан. Одоо 2020 онд үндсэндээ 100 хувьд хүргэнэ ээ гэж анхаарч байгаа. Түүнээс гадна Азийн хөгжлийн банкны шугамаар нэн хөнгөлөлттэй зээлээр эрүүл мэндийн салбарын хөгжил, хөтөлбөр 6 төслийг хэрэгжүүлэх гэж байгаа. Энэ төслийн ерөөсөө амин сүнс нь юу вэ гэвэл, яаралтай тусламжийг хөгжүүлэх, шаардлагатай үед агаарын эрүүл мэндийн тусламж үйлчилгээ, өөрөөр хэлбэл онгоцны үйлчилгээ үзүүлэх энэ боломжийг бүрдүүлсэн.

 Түүнээс гадна би гурав дахь удаагаа хэлэх гэж байна даа. Ер нь кол центр гэдгийг байгуулаад. Тэгээд энэ төв маань яаралтай тусламжийг шууд одоо онлайнаар удирдаад хаана яаралтай тусламж хэрэгтэй байна, хаана одоо түргэн тусламжийн машины баг маань явж байна. Одоо тэр багтайгаа холбогдоод газар дээр нь энэ яаралтай тусламжийг үзүүлэх, ийм том төслийг бид хэрэгжүүлэхээр төлөвлөж байгаа. Энэ Эрүүл мэндийн тухай хуульд нэг чухал заалт орж байгаа нь эмнэлгийн урт хугацааны тусламж үйлчилгээний тодорхойлолтыг зааж өгсөн. Амьдрал баян. Янз бүрийн зүйл гарна, цус харвах, аваар осолд орох гээд. Тухайн үедээ бол эмнэлгийн тусламж үйлчилгээ аваад, урт хугацаанд сувилахуй сэргээн засах эмнэлгийн тусламж үйлчилгээ авах шаардлага гардаг. Энэ үед иргэдэд маань хүндрэл учирдаг. Энэ бол хүүхдэд ч тохиолддог, том хүнд ч тохиолддог. Ар гэрт нь хамгийн том ачаа болдог зүйл. Тухайлбал, харвасны улмаас саажилт авсан хүний хажууд нь эмнэлгийн дараа заавал хүн асарч хамгаалах хэрэгтэй. Энэ гэр бүлийн амьдралд ч гэсэн их хүнд зүйл. Тэгвэл үүнийг сэргээн засах чиглэлээр, нөхөн сэргээх чиглэлээр, сувилахуйн чиглэлээр сараас дээш хугацаанд эмнэлгийн тусламж үйлчилгээ авах, үүнийг нь эрүүл мэндийн даатгалаас санхүүжүүлэх тэр чухал амин сүнсийг өнөөдрийн энэ Эрүүл мэндийн тухай хуульд нэмэлт, өөрчлөлт оруулж байгаа хуулийн төсөлд бид нар тусгайлан заалт болгож оруулж өгч байгаа. Энэ бол ард иргэд рүүгээ чиглэсэн маш чухал өөрчлөлтийг энэ Эрүүл мэндийн тухай хуулийн нэмэлт, өөрчлөлтөөр бид хийж байгаа. Үүнийг бол сая Оюундарь гишүүн маань асуусан.

 **Л.Энх-Амгалан**: Гишүүд асуулт асууж, үг хэлж дууслаа. Одоо Байнгын хорооноос гаргасан зарчмын зөрүүтэй саналын томьёоллоор санал хураалт хийнэ. Нийт 9 зарчмын зөрүүтэй саналын томьёолол байгаа.

 Эрүүл мэндийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

 **Нэг. Нийгмийн бодлого, боловсрол, соёл, шинжлэх ухааны байнгын хорооны дэмжсэн санал:**

1.Төслийн 1 дүгээр зүйлийн 3.1.24 дэх заалт болон 2 дугаар зүйлийн 16.10 дахь хэсгийн “хүн амын” гэсний дараа “эрүүл мэндийн” гэж, 1 дүгээр зүйлийн 44.1.7 дахь заалтын “мэдээлэл өгөхийг” гэсний дараа “эрүүл мэндийн байгууллага,” гэж тус тус нэмэх.

 Санал гаргасан:Улсын Их Хурлын гишүүн Ц.Цогзолмаа, О.Баасанхүү, М.Билэгт, Д.Ганболд, Г.Мөнхцэцэг, Б.Саранчимэг, С.Эрдэнэ /цаашид “Ажлын хэсэг” гэх/

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ. Дараагийнх дээр Гарамжав гишүүн үг авъя гэсэн.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-8

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

 2.Төслийн 1 дүгээр зүйлийн 8.1.25 дахь заалтын “өвчнийг эрт илрүүлэх үзлэгийг” гэснийг “өвчнөөс урьдчилан сэргийлэх, эрт илрүүлэх үзлэг, шинжилгээ, оношилгоонд хамруулах үйл ажиллагааг” гэж, 8.5 дахь хэсгийн “дахь хэсэгт заасан” гэснийг “, 19.3.3-т заасан” гэж тус тус өөрчлөх.

 Санал гаргасан:Ажлын хэсэг

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ. Гарамжав гишүүн үг авъя гэсэн.

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-8

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

 3.Төслийн 1 дүгээр зүйлийн 16.19 дэх хэсгийг хасах.

 Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-8

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ. Гарамжав гишүүн үг авъя гэсэн.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

 4.Төслийн 1 дүгээр зүйлийн “4/33 дугаар зүйлийн 33.3 дахь хэсэг”-ийг бүхэлд нь хасах.

 Гарамжав гишүүн үг хэлье.

 **Ц.Гарамжав:** Баярлалаа. Эрүүл мэндийн тухай хуульд нэмэлт, өөрчлөлт оруулах тухай бид нар өнөөдөр хэлэлцэж байна. Тэгэхээр энэ хууль маань нийгэмд хүлээгдэж байсан зарим нэг асуудлуудыг одоо шийдвэрлэсэнд бид нар баяртай байна. Тэгээд энэ зарчмын зөрүүтэй санал дээрээс түрүүн асуух асуулт байсан. Тэгэхдээ энэ санал дээр үзэл бодлоо хэлье. Эрүүл мэндийн анхан шатны тусламжийг бид нар үүнээс өмнө район, дүүрэг иргэдийн харьяаллаараа авдаг байсан. Тэгтэл одоо энэ шинэ хууль дээр тэр хуучин харьяалал харгалзахгүйгээр одоо хаана шаардлагатай газар, нутаг дэвсгэр дээр ажиллаж байсан, сурч байсан, өвөлжиж байсан эсхүл шилжин ирэгсдэдээ үйлчлэхээр ингэж заагдаж орсон нь хүний эрх талаасаа Үндсэн хуульд байдаг эрүүл амьдрах орших, хаана байгаа газраа эмнэлгийн үйлчилгээ авах боломжийг хангаж өгсөн ийм сайн хууль хуульчлагдаж орсон байгаа.

 Тэгэхээр Сонгинохайрхан дүүргийн иргэд маань үүнээс өмнө бүх дүүрэгт хуваарилагдаад нөгөө эмнэлгийн хүрэлцээ бага учраас тэр 310 мянган иргэд бүх дүүргүүдэд хуваарилагдаад, энд тэнд хуваарилагдчихсан. Тэгээд үзүүлэхэд бас их хүндрэл бэрхшээлтэй байсан. Ялангуяа Өнөр хорооллын хувьд ганцхан эрүүл мэндийн төвийн өргөтгөлтэй, тэнд ачаалал маш хүндрэлтэй. Өнөөгийн байдалд тэр Өнөр хороололд бид нар 200 ортой эмнэлгийн өргөтгөл бариад амжилттай энэ жил ашиглалтад оруулахаар ажиллаж байгаа юм.

 Тэгэхээр энэ шинэ хуулийн дагуу урьд нь одоо манай Сонгинохайрхан дүүргийн иргэд олон дүүрэг дээр харьяалагдсан, анхны эрүүл мэндийн тусламж үйлчилгээ авахад ч гэсэн хэцүү, түүнийгээ бусад ойролцоох оршиж байгаа газруудаасаа авдаг байсныг, одоо зохицуулж өгөх болжээ гэж ойлгож байгаа.

 Эсхүл манай дүүргийн иргэд одоо хэрхэн энэ шинэ хуулиар хамрагдаж, эмнэлэг маань байгуулагдаад ч гэсэн одоо энэ 200 ор маань цаашдаа бас хүрэлцэхгүй л дээ. Тэгэхээр тэр иргэдэд хамгийн анхан шатны түргэн шуурхай үйлчилгээг шинэ хуулийнхаа дагуу илүү хялбар болгох тийм одоо зохицуулалт яаж орсон юм бол. Тэр талаарц аашид анхаарч өгөөрэй гэсэн хүсэлт байгаа юм. Тэгээд ер нь энэ эмнэлэг барьж байгуулж байгаа энэ асуудлууд бол их сайхан сонсогдож байна. Одоо 44 эмнэлэг сүүлийн 4 жилд ашиглалтад орж байгаа үнэхээр сайхан мэдээ байна. Ялангуяа энэ манай дүүргийн 200 ортой эмнэлэг дээр анхан шатны тусламж өгдөг болгох, мэс заслын анхан шатны үйл ажиллагаануудыг үзүүлж болох дээр энэ тал дээр бас Эрүүл мэндийн яам маань анхаарч өгөөрэй гэж гэсэн хүсэлт байна. Энэ нэмэлт заалт дээр. Баярлалаа.

 Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 41 гишүүн дэмжиж, 80.4 хувийн саналаар санал дэмжигдлээ.

 5.Төслийн 1 дүгээр зүйлийн 44.1.6 дахь заалтыг доор дурдсанаар өөрчлөн найруулах:

 “44.1.6.өөрийн байгууллагын ажилтныг энэ хуулийн 8.5-д заасан журмын дагуу өвчнөөс урьдчилан сэргийлэх, эрт илрүүлэх үзлэг, шинжилгээ, оношилгоонд товлосон хугацаанд хамруулах;”

 Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 41 гишүүн дэмжиж, 80.4 хувийн саналаар санал дэмжигдлээ.

 6.Төслийн 2 дугаар зүйлийн 16.4 дэх хэсгийн “хүн амын төвлөрөл,” гэсний дараа “өвчлөл,” гэж нэмэх.

 Санал гаргасан:Улсын Их Хурлын гишүүн С.Чинзориг

 Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

 7.Төслийн 2 дугаар зүйлийн “1/12 дугаар зүйлийн 12.2 дахь хэсэг”-ийг болон 4 дүгээр зүйлийг тус тус хасах.

Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

**Найруулгын санал:**

 1.Төслийн 1 дүгээр зүйлийн 3.1.25 дахь заалтын “хугацаанд” гэснийг “хугацаагаар” гэж, 8.7 дахь хэсгийн “боловсрол,” гэснийг “боловсролын болон” гэж, 44.1.7 дахь заалтын “хамгаалагч,” гэснийг “хамгаалагчийн болон” гэж, 2 дугаар зүйлийн “хуульд” гэснийг “хуулийн гэж, “хэсэг, заалтыг” гэснийг “хэсгийг” гэж тус тус өөрчлөх, “2/8 дугаар зүйлийн 8.1.25 дахь заалт, 8.4-8.9 дэх хэсэг” гэснийг “2/8 дугаар зүйлийн 8.1.25 дахь заалт”, “3/8 дугаар зүйлийн 8.4-8.9 дэх хэсэг” гэж дугаарласантай холбогдуулан бусад зүйлийн дугаарыг тус тус өөрчлөх, 2/16 дугаар зүйлийн “16.4 дэх хэсэг” гэсний дараа “16.7, 16.10, 16.16 дахь хэсэг” гэснийг тус бүрд нь салгаж дугаарласантай холбогдуулан шинэчлэн дугаарлах.

Санал гаргасан:Ажлын хэсэг. Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-8

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 Санал хураалтад 51 гишүүн оролцож, 42 гишүүн дэмжиж, 82.4 хувийн саналаар найруулгын санал дэмжигдлээ.

 *Эмнэлгийн тусламж, үйлчилгээний тухай хуулийг дагаж мөрдөх журмын тухай хуульлд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.*

 **Нэг.Нийгмийн бодлого, боловсрол, соёл, шинжлэх ухааны байнгын хороо дэмжсэн санал:**

 1.Төслийн 2 дугаар зүйлийн “батлагдсан өдрөөс нь” гэснийг “Эрүүл мэндийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс” гэж өөрчлөх.

 Санал гаргасан:Улсын Их Хурлын гишүүн Ц.Цогзолмаа, О.Баасанхүү, М.Билэгт, Д.Ганболд, Г.Мөнхцэцэг, Б.Саранчимэг, С.Эрдэнэ /Ажлын хэсэг/

 Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

 **Г.Занданшатар**:Санал хураалтад 51 гишүүн оролцож, 42 гишүүн дэмжиж, 82.4 хувийн саналаар санал дэмжигдлээ.

 Зарчмын зөрүүтэй саналын томьёоллоор санал хурааж дууслаа.

Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эмнэлгийн тусламж, үйлчилгээний тухай хуулийг дагаж мөрдөх журмын тухай хуульлд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлж байна.

 Нэг чиглэл байна. 2 дугаар санал хураалт дахь 8.1.25 дахь заалтын дугаарыг 8.1.24 гэж өөрчлөх чиглэл өгье.

 Дараагийн асуудалд орно.

 **Найм.Монгол Улсын Засгийн газар Бүгд Найрамдах Франц Улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төслийг хэлэлцэнэ.**

 Хууль санаачлагчийн илтгэлийг Сангийн сайд Ч.Хүрэлбаатар танилцуулна. Хүрэлбаатар сайдыг индэрт урьж байна.

 **Ч.Хүрэлбаатар**: Улсын Их Хурлын дарга,

 Улсын Их Хурлын эрхэм гишүүд ээ,

 Нийслэлийн нийтийн тээвэрт дүүжин замын тээврийг нэвтрүүлэх төслийг Бүгд Найрамдах Франц Улсын 60.7 сая еврогийн зээлийн хүрээнд хэрэгжүүлэхээр Францын талтай тохиролцоод байна. Төслийн хүрээнд дараах хоёр чиглэлээр дүүжин замын шугамыг барьж ашиглалтад оруулна.

 Нэг, Баянхошуу, Ханын материал, З, 4 дүгээр хорооллын эцэс чиглэл, хоёрт, 7 буудал, Дарь-Эх, Сансрын тойрог чиглэлийн шугам. Бүгд Найрамдах Франц Улсын Засгийн газрын зээлийн нөхцөл нь 0.76 хувь, зээлийн эргэн төлөлтийн хугацаа 40 жил, зээлийн үндсэн төлбөрөөс чөлөөлөгдөх хугацаа 12 жил, хөнгөлөлтийн түвшин нь 70 хувьтай байна. Төслийн санхүүгийн хэлэлцээрийг 2020 оны 5 дугаар сарын 12-ны өдөр байгуулсан бөгөөд уг хэлэлцээр нь Олон улсын гэрээний тухай хуулийн 8 дугаар зүйлийн 8.1.2-т заасны дагуу Улсын Их Хурлаар заавал соёрхон батлуулах шаардлагатай тул асуудлыг хэлэлцэн шийдвэрлэж өгөхийг хүсье. Баярлалаа.

 **Г.Занданшатар:** Байнгын хорооны санал, дүгнэлтийг Аюулгүй байдал, гадаад бодлогын байнгын хорооны гишүүн Цогзолмаа гишүүн танилцуулна. “Их засаг” танхимаас танилцуулна.

 **Ц.Цогзолмаа**: Улсын Их Хурлын дарга, эрхэм гишүүд ээ,

 Монгол Улсын Засгийн газар болон Бүгд Найрамдах Франц Улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төслийг Монгол Улсын Засгийн газраас 2020 оны 5 дугаар сарын 13-ны өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2020 оны 5 дугаар сарын 13-ны өдрийн хуралдаан хэлэлцлээ. Дээрх Санхүүгийн хэлэлцээрийн төслийг 2020 оны 5 дугаар сарын 6-ны өдөр Эдийн засгийн байнгын хороо, 2020 оны 5 дугаар сарын 8-ны өдөр Төсвийн байнгын хороо болон Аюулгүй байдал, гадаад бодлогын байнгын хороо тус тус хэлэлцэн дэмжиж, санал, дүгнэлтээ Засгийн газарт хүргүүлсэн билээ.

 Хуулийн төслийг хэлэлцэх үед Улсын Их Хурлын гишүүд асуулт асууж, үг хэлээгүй болно. Хуулийн төслийг Байнгын хорооны хуралдаанд оролцсон гишүүдийн олонх нь дэмжиж соёрхон батлах нь зүйтэй гэж үзлээ.

 Улсын Их Хурлын эрхэм гишүүд ээ,

 Монгол Улсын Засгийн Газар болон Бүгд Найрамдах Франц Улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг дэмжин баталж өгөхийг та бүхнээс хүсье.

 Анхаарал тавьсан явдалд баярлалаа.

 **Г.Занданшатар:** Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Алга байна.

 Байнгын хорооны саналаар Санхүүгийн хэлэлцээр соёрхон батлах тухай хуулийн төслийг баталъя гэсэн саналын томьёоллоор санал хураалт явуулна.

 Санал хураалтыг гар өргөж явуулна. Танхим тус бүрээс ирсэн санал хураалтын дүнг нэгтгэж танилцуулна.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-2

 “Их засаг” танхимаас Улсын Их Хурлын гишүүн Ц.Цогзолмаа: 7-6

 гишүүн дэмжсэн байна

Санал хураалтад 51 гишүүн оролцож, 32 гишүүн дэмжиж, 62.7 хувийн саналаар санал дэмжигдлээ.

 Хуулийн төсөл батлагдлаа. Гишүүд, ажлын хэсэгт баярлалаа.

 Хуулийн эцсийн найруулгыг уншиж сонсгоно.

 Монгол Улсын хууль.

 Санхүүгийн гэрээ хэлэлцээр соёрхон батлах тухай

 Нэгдүгээр зүйл. Монгол Улсын Засгийн газар болон Бүгд Найрамдах Франц Улсын Засгийн газар хооронд 2020 оны 5 дугаар сарын 12-ны өдөр байгуулсан Нийслэлийн нийтийн тээвэр дүүжин замын тээврийг нэвтрүүлэх төслийн санхүүгийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

 Хуулийн эцсийн найруулга дээр саналтай гишүүн байна уу? Алга байна.

 Эцсийн найруулгыг сонссонд тооцлоо.

 Дараагийн асуудалд орно.

 ***Ес.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль тогтоолын төслүүдийн эцсийн хэлэлцүүлгийг явуулна.***

 Төслийг эцсийн хэлэлцүүлэгт бэлтгэсэн талаарх Аюулгүй байдал, гадаад бодлогын байнгын хорооны танилцуулгыг Улсын Их Хурлын гишүүн Цэдэнбалын Цогзолмаа “Их засаг” танхимаас танилцуулна. Цогзолмаа гишүүнийг урьж байна.

 **Ц.Цогзолмаа:** Улсын Их Хурлын дарга, эрхэм гишүүд ээ.

 Монгол Улсын Засгийн газраас 2020 оны 5 дугаар сарын 5-ны өдөр Улсын Их Хуралд өргөн мэдүүлсэн Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүдийн анхны хэлэлцүүлгийг Улсын Их Хурал 2020 оны 5 дугаар сарын 13-ны өдрийн нэгдсэн хуралдаанаараа хэлэлцэж, төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ.

 Байнгын хорооны 2020 оны 5 дугаар сарын 13-ны өдрийн хуралдаанаар Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүдийн эцсийн хэлэлцүүлгийг хийж төслийн агуулга, зарчмыг алдагдуулахгүйгээр үг хэллэг, бүтцийн шинжтэй засварыг төсөлд тусгасан бөгөөд нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусган эцсийн хувилбарын төслийг бэлтгэлээ.

 Улсын Их Хурлын гишүүн Нямбаатар төслийн 3 дугаар зүйлийн 4 дэх заалт буюу 18 дугаар зүйлийн 1 дэх хэсгийн “хангана” гэснийг “хангаж”, “шаардлагатай бусад дэмжлэг туслалцаа үзүүлнэ” гэж өөрчлөх санал гаргасныг хуралдаанд оролцсон гишүүдийн олонх нь дэмжсэн байна.

 Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүдийн эцсийн хувилбар төслийг эцсийн хэлэлцүүлэгт бэлтгэсэн талаарх танилцуулгыг бэлтгэн та бүхэнд тараасан болно.

 Улсын Их Хурлын эрхэм гишүүд ээ

 Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Монгол Улсын Засгийн газрын тухай хуульд нэмэлт, өөрчлөлт оруулах тухай, Монгол Улсын Ерөнхийлөгчийн тухай хуульд нэмэлт, өөрчлөлт оруулах тухай, Монгол Улсын Их Хурлын тухай хуульд нэмэлт, өөрчлөлт оруулах тухай, Төрийн албаны тухай хуульд нэмэлт, өөрчлөлт оруулах тухай, Төрийн болон албаны нууцын тухай хуульд нэмэлт, оруулах тухай, Гүйцэтгэх ажлын тухай хуульд нэмэлт оруулах тухай, Цэргийн албан хаагчийн тэтгэвэр, тэтгэмжийн тухай хуульд нэмэлт оруулах тухай, Галт зэвсгийн тухай хуульд нэмэлт оруулах тухай, Эрдэнэсийн сангийн тухай хуульд өөрчлөлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Үй олноор хөнөөх зэвсэг элрүүлэх болон терроризмтой тэмцэх тухай хуульд нэмэлт оруулах тухай, Мэдээллийн ил тод байдал, мэдээлэл авах эрхийн тухай хуульд нэмэлт оруулах тухай, Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслүүд болон Тогтоолын хавсралтад нэмэлт өөрчлөлт оруулах тухай Улсын Их Хурлын тогтоолын төслийн эцсийн хувилбарын төсөл эцсийн хэлэлцүүлэгт бэлтгэсэн тухай танилцуулгыг хэлэлцэн шийдвэрлэж хууль, тогтоолын төслүүдийг баталж өгөхийг та бүхнээс хүсье.

 Анхаарал тавьсан явдалд баярлалаа.

 **Г.Занданшатар**:Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу?

 Алга байна.

 Ингээд Байнгын хорооноос гаргасан зарчмын зөрүүтэй саналын томьёоллоор санал хураана.

 Зарчмын зөрүүтэй нэг санал байна.

 *Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:*

 /Монгол Улсын Их Хурлын чуулганы хуралдааны дэгийн тухай хуулийн 23.2.3-д заасны дагуу/

 1.Төслийн З дугаар зүйлийн 4 дэх заалт буюу 18 дугаар зүйлийн 18.1 дэх хэсгийн “хангана” гэснийг “хангаж, шаардлагатай бусад дэмжлэг, туслалцаа үзүүлнэ” гэж өөрчлөх.

 Санал гаргасан: Байнгын хороо.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-13 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-5

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 51 гишүүн оролцож, 36 гишүүн дэмжиж, 70.6 хувийн саналаар энэ санал дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 Одоо Байнгын хорооны саналаар 1.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Санал хураалтыг гар өргөж явуулна. Танхим тус бүрээс ирсэн санал, дүнг нэгтгэж танилцуулна.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 51 гишүүн оролцож, 37 гишүүн дэмжиж, 72.5 хувийн саналаар энэ санал дэмжигдлээ.

 2.Хамт өргөн мэдүүлсэн Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 51 гишүүн оролцож, 37 гишүүн дэмжиж, 72.5 хувийн саналаар хууль батлагдлаа.

 3.Монгол Улсын Ерөнхийлөгчийн тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 12-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 51 гишүүн оролцож, 37 гишүүн дэмжиж, 72.5 хувийн саналаар хууль батлагдлаа.

 4.Монгол Улсын Их Хурлын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 72.5 хувийн саналаар хууль батлагдлаа.

 5.Төрийн албаны тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 6.Гүйцэтгэх ажлын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.5 хувийн саналаар хууль батлагдлаа.

 7.Цэргийн албан хаагчийн тэтгэвэр, тэтгэмжийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 8.Галт зэвсгийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 9.Эрдэнэсийн сангийн тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 10.Нэмэгдсэн өртгийн албан татварын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 11.Үй олноор хөнөөх зэвсэг дэлгэрүүлэх болон терроризмтой тэмцэх тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 12.Мэдээллийн ил тод байдал ба мэдээлэл авах эрхийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 13.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 14.Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар тогтоол батлагдлаа.

 15.Төрийн болон албаны нууцын тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар хууль батлагдлаа.

 Хууль, тогтоолын төслүүд батлагдлаа. Гишүүд, ажлын хэсэгт баярлалаа.

 Төрийн тусгай хамгаалалтын тухай хуульд оруулсан нэмэлт, өөрчлөлтийг дагаж мөрдөх журмын хуулийн дагуу энэ Төрийн тусгай хамгаалалтын газрыг бие даан хөгжүүлэх, энэ коронавирусийн дараах дэлхий ертөнцийн аюул заналын тухай ойлголт өөрчлөгдөж, шинэчлэгдэж байгаатай холбогдуулан төрийн аюулгүй байдлын асуудал, тусгай хамгаалалтын зохион байгуулалтыг хуулийн нэмэлт, өөрчлөлтөд нийцүүлэн боловсронгуй болгож үр дүнтэй, хариуцлагатай, өргөсөн тангарагтаа үнэнч байж хуулийг ягштал хэрэгжүүлж, үнэнч шударгаар Монголд төрд зүтгэхийг үүрэг чиглэл болгож байна.

 Хуулийн төсөл батлагдлаа. Баярлалаа.

 ***Арав.Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулна.***

 Төслийг эцсийн хэлэлцүүлэгт бэлтгэсэн талаарх Аюулгүй байдал, гадаад бодлогын байнгын хорооны танилцуулгыг Улсын Их Хурлын гишүүн Жадамбын Энхбаяр танилцуулна. Энхбаяр гишүүнийг индэрт урьж байна.

 **Ж.Энхбаяр**: Улсын Их Хурлын дарга, эрхэм гишүүд ээ

 Монгол Улсын Их Хурлын гишүүн Ж.Энхбаяраас 2020 оны 4 дүгээр сарын 21-ний өдөр Улсын Их Хуралд өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн холбогдох бусад хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг Улсын Их Хурал 2020 оны 5 дугаар сарын 8-ны өдрийн нэгдсэн хуралдаанаар хэлэлцэж, төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ.

 Тус Байнгын хороо 5 сарын 12-ны өдрийн хуралдаанаар нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, хэсэг, заалтад нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж эцсийн хувилбарт бэлтгэсэн хуулийн төслүүдийг та бүхэнд тараасан болно.

 Улсын Их Хурлын эрхэм гишүүд ээ,

 Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Онц байдлын тухай хуульд нэмэлт, өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд нэмэлт оруулах тухай хуулийн төслүүдийн эцсийн хувилбарын төсөл, эцсийн хэлэлцүүлэгт бэлтгэсэн талаарх Аюулгүй байдал, гадаад бодлогын байнгын хорооны танилцуулгыг хэлэлцэн шийдвэрлэж, хуулийн төслүүдийг баталж өгөхийг та бүгдээс хүсье.

 Анхаарал тавьсанд баярлалаа.

 **Г.Занданшатар**: Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу? Оюундарь гишүүн.

 **Н.Оюундарь**: Энэ гамшгаас хамгаалах тухай хуульд нэмэлт, өөрчлөлт оруулах тухай хуулийн хэсгийн ажлын хэсэгт орж ажилласан. Тэгээд энэ дээр бид нарын яриад байсан ялангуяа хил бүхий аймгуудад энэ гамшгаас хамгаалах онцгой байдлыг санхүүжилт, боловсон хүчин талаасаа анхаарах асуудлууд энэ хуулийн төсөл дээр орсон байгаа. Түүн дотроос дахиад нэг юм тодруулъя гэхээр одоо жишээлбэл, манай Сэлэнгэ аймгийн Хүдэр сум онцгой байдлын жижиг ангитай болсон. Гол нь тэнд ажиллаж байгаа улсуудын хуулиараа 50 хувь нь орон нутгийнх байгаа, 50 хувь нь төвөөс гэдэг юм уу, томилолтоор ажиллаж байгаа улсууд. Яг өнөөдрийн нөхцөл байдалд аль болохоор орон нутгаас энэ боловсон хүчнээ бэхжүүлэх ажил хийгдээд, зохион байгуулагдаж байгаа. Тэгээд тийм боломж ер нь орон нутгийнхаа нөхцөл байдлыг илүү сайн мэддэг, орон нутгаасаа боловсон хүчнээ хангах талаар бодлогын ямар зүйлүүд орж байна вэ? Нэгдүгээр асуулт.

 Хоёр дахь асуулт, Мэдээж гамшигтай холбоотой цахим сүлжээ байгаа. Гамшгийн асуудлаас хамгаалах, урьдчилан сэргийлэх. Энэ цахим сүлжээг аюулгүй байдлын талыг нь хэр сайн анхаарсан бэ? гэдэг асуулт байгаа.

 Гурав дахь нь, Саяны энэ ковид-19 дээр бид нар маш сайн харлаа л даа. Ерөөсөө өдөр, шөнөгүй, нойргүй ажиллаж байгаа улсууд маань энэ онцгой байдлынхан, эрүүл мэндийн салбарынхан, хууль хяналтын байгууллагынхан байна. Ийм тохиолдолд эд нарын нийгмийн халамжийн асуудал дээр нь, ялангуяа нийгмийн даатгал дээр нь хэрхэн илүү анхаарах ямар боломж бололцоо байна. Магадгүй төв, төв орон нутагт байгаа улсуудад ипотекийн хөнгөлөлттэй зээлд хамруулах, эд нарын нийгмийн ар талын асуудлыг илүү бэхжүүлэх тал дээр ямар, ямар бодлогын зүйлүүд орсон байна вэ гэдгийг асууя.

 **Г.Занданшатар**: Асуултад Ж.Энхбаяр гишүүн хариулъя.

 **Ж.Энхбаяр**: Гишүүний асуултад хариулъя. Энэ хуулийг өргөн барих шаардлага дэлхий нийтэд одоо тархаад байгаа энэ өвчинтэй холбоотойгоор, яг энэ цар тахалтай тэмцэж байгаа, тэргүүн эгнээнд ажиллаж байгаа онцгой байдлын байгууллагын эрх зүйн орчныг боловсронгуй болгохгүй бол болохгүй юм аа гэдэг нь өнгөрсөн 100 хоногийн хугацаанд болсон хорио цээрийн дэглэмийн үед, нөгөө талаасаа дэлхий дахинд тархаад байгаа энэ шинэ төрлийн коронавируст халдварын тахлын улмаас Монгол Улсын үндэсний аюулгүй байдал, нийтийн эрүүл мэндэд, нийгэм, эдийн засгийн бүхий л салбарт үзүүлэх сөрөг нөлөө, учруулах хохирол бол гамшгийн түвшинд хүрсэн гэж үзэж байгаа. Ер нь би цаашдаа маш том амаргүй том сорилтыг давна. Энэ томоохон сорилтыг давахын тулд бид төрийн тусгай чиг үүрэг бүхий байгууллагуудынхаа эрх зүйн орчныг боловсронгуй болгох, таны асуугаад байгаа орон нутаг болон салбаруудын хилийн бүсийн үүрэг үүсгэж байгаа байгууллагуудын чадавхыг сайжруулах цогц арга хэмжээнүүдийг тусгасан. Тэгэхээр энэ яг сүүлийн 100 хоногт гарсан практик ажиллагаан дээр тулгуурлаад, дэлхийн улс орнууд энэ өвчин тахалтай хэрхэн тэмцэж байгаа бас сайн туршлагыг шингээгээд. Ингээд салбарын эрх зүйн орчин, нийгмийн одоо хамгаалал, салбар хоорондын уялдаа энэ зүйлийг хангаснаар хуулийн төсөл гарсан гарч байгаа.

 Энэ хуулийн төсөл батлагдсанаар энэ онцгой байдлын байгууллагын эрх зүйн орчин боловсронгуй болон үүрэг гүйцэтгэх чадавх дээшилнэ гэж үзэж байгаа. Тэгэхээр таны асуусан олон зүйл энэ дотор багтаж орсон байна аа гэж хэлэхийг хүсэж байна.

 **Г.Занданшатар**: Гишүүд асуулт асууж, хариулт авч дууслаа. Байнгын хорооны саналаар 1.Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 Санал хураалтыг гар өргөж явуулна. Танхим тус бүрээс ирсэн саналын дүнг нэгтгэж танилцуулна.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-8 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 38 гишүүн дэмжиж, 73.1 хувийн саналаар хууль батлагдлаа.

 2.Хамт өргөн мэдүүлсэн Засгийн газрын тусгай сангийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар хууль батлагдлаа.

 З.Онц байдлын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар хууль батлагдлаа.

 4.Улсын тэмдэгтийн хураамжийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар хууль батлагдлаа.

 4.Төрийн болон орон нутгийн өмч хөрөнгөөр бараа, ажил, үйлчилгээ худалдан авах тухай хуульд нэмэлт оруулах хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар хууль батлагдлаа.

 Хуулийн төслүүд батлагдлаа. Гишүүд, ажлын хэсэгт баярлалаа.

 Энэ хуулийг Улсын Их Хурлын Тамгын газар, Улсын Их Хурлын гишүүн Ж.Энхбаяр, Х.Нямбаатар нар хамтран боловсруулж, Онцгой байдлын ерөнхий газрын дарга, генерал Бадралын санал, санаачлагатайгаар ажлын хэсгүүд идэвхтэй ажиллаж, богино хугацаанд батлан гаргалаа.

 Энэ хууль коронавирусын цар тахлын халдвараас урьдчилан сэргийлэхэд бодит үр дүн үзүүлнэ гэдэгт итгэж байна. Хууль хэрэгжүүлэх талаар хичээн зүтгэж ажиллахыг Онцгой байдлын ерөнхий газар, Улсын онцгой комисс, холбогдох хүмүүст чиглэл болгож байна.

 Дараагийн асуудалд орно.

 ***Арван нэг.Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийн анхны хэлэлцүүлгийг явуулна.***

 Төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Жадамбын Энхбаяр танилцуулна.

 **Ж.Энхбаяр**: Улсын Их Хурлын дарга, эрхэм гишүүд ээ.

 Монгол Улсын Их Хурлын гишүүн Ж.Энхбаяраас 2020 оны 4 дүгээр сарын 21-ний өдөр Улсын Их Хуралд өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 5 сарын 28-ны өдөр нэгдсэн хуралдаанаараа хийж, төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ. Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөлд заасан гамшгаас хамгаалах байгууллагын албан хаагчдын үүргээ биелүүлэх баталгааг хангаж өгөх хэсгүүдийг Төсвийн тухай хуулийн 6 дугаар зүйлийн 6.2.5-д заасан төсвийн жилийн дундуур орлого бууруулах, зарлага нэмэгдүүлэх, үр дагавартай бодлогын аливаа шийдвэр гаргасан бол түүнийг дараагийн төсвийн жилээс хэрэгжүүлдэг байх зүйл, заалтуудтай уялдуулан зохицуулах шаардлагыг харгалзан Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг боловсруулж, батлуулах нь зүйтэй гэж Аюулгүй байдал, гадаад бодлогын байнгын хорооноос үзсэн болно.

 Монгол Улсын Их Хурлын чуулганы хуралдааны дэгийн тухай хуулийн 24 дүгээр зүйлийн 24.6 дахь хэсэгт заасныг үндэслэн Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг боловсрууллаа.

 Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Ж.Энхбаяр Монгол Улсын Их Хурлын чуулганы хуралдааны дэгийн тухай хуулийн 16 дугаар зүйлийн 16.3-т заасны дагуу хуулийн төслийг анхны хэлэлцүүлгээр батлах горимын санал гаргасныг Байнгын хорооны хуралдаанд оролцсон гишүүдийн олонх дэмжиж, төслийг нэгдсэн хуралдаанд танилцуулж батлуулах нь зүйтэй гэж үзсэн болно.

 Төслийн анхны хэлэлцүүлгийг явуулсан талаарх Байнгын хорооны санал, дүгнэлт болон хуулийн төслийг та бүхэнд тараасан болно.

 Улсын Их Хурлын эрхэм гишүүд ээ,

 Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн шийдвэрлэж, хуулийн төслийг баталж өгөхийг та бүгдээс хүсье. Баярлалаа.

 **Г.Занданшатар:**Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу? Алга байна.

 Байнгын хороо Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг анхны хэлэлцүүлгээр нь батлах горимын санал гаргасныг дэмжье гэсэн томьёоллоор санал хураалт явуулна.

 Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар горимын санал дэмжигдлээ.

 Байнгын хорооноос гаргасан анхны хэлэлцүүлгээр нь батлах горимын санал дэмжигдсэн тул Гамшгаас хамгаалах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг бүхэлд нь батлах санал хураалт явуулъя.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-10

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна.

Санал хураалтад 52 гишүүн оролцож, 40 гишүүн дэмжиж, 76.9 хувийн саналаар хууль батлагдлаа.

 Гишүүд, ажлын хэсэгт баярлалаа.

 ***Арван хоёр. Зэвсэгт хүчний тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулна.***

 Төслийг эцсийн хэлэлцүүлэгт бэлтгэсэн талаарх Аюулгүй байдал, гадаад бодлогын байнгын хорооны танилцуулгыг Улсын Их Хурлын гишүүн Жадамбын Энхбаяр танилцуулна. Индэрт урьж байна.

 **Ж.Энхбаяр**: Монгол Улсын Засгийн газраас 2020 оны 4 дүгээр сарын 1-ний өдөр Улсын Их Хуралд өргөн мэдүүлсэн Зэвсэгт хүчний тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 5 дугаар сарын 8-ны өдрийн нэгдсэн хуралдаанаараа хэлэлцэж, төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ. Байнгын хороо 5 дугаар сарын 12-ны өдрийн хуралдаанаар нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, хэсэг, заалтад нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дарааллын шинжтэй засварыг хийж, эцсийн хувилбарт бэлтгэсэн хуулийн төслүүдийг та бүхэнд тараасан билээ.

 Зэвсэгт хүчний тухай хуульд нэмэлт, өөрчлөлт оруулах тухай хуулийн төслийн эцсийн хувилбар төслийг эцсийн хэлэлцүүлэгт бэлтгэсэн талаарх танилцуулгыг бэлтгэн та бүгдэд тараасан болно.

 Улсын Их Хурлын эрхэм гишүүд ээ,

 Зэвсэгт хүчний тухай хуульд нэмэлт, өөрчлөлт оруулах тухай хуулийн төслийн эцсийн хувилбарын төсөл, эцсийн хэлэлцүүлэгт бэлтгэсэн тухай танилцуулгыг хэлэлцэн шийдвэрлэж хуулийн төслийг баталж өгөхийг та бүгдээс хүсье. Анхаарал тавьсанд баярлалаа.

 **Л.Энх-Амгалан**: Энхбаяр гишүүнд баярлалаа.

 Ажлын хэсгийг танилцуулъя. Нямаагийн Энхболд Батлан хамгаалахын сайд, Сайханбаяр Батлан хамгаалах яамны Стратеги бодлого, төлөвлөлтийн газрын дарга, Г.Энхболд Батлан хамгаалах яамны Стратеги бодлого, төлөвлөлтийн газрын хэлтсийн дарга, Ганбямба Батлан хамгаалах яамны Стратеги бодлого, төлөвлөлтийн газрын хэлтсийн дарга, Зэвсэгт хүчний жанжин штабаас: Зэвсэгт хүчний жанжин штабын Бодлого, стратеги төлөвлөлтийн газрын дарга Цогтжаргал, Жанжин штабын Кибер аюулгүй байдлын төвийн дарга Ширбазар гэсэн ийм ажлын хэсэг хүрэлцэж ирсэн байна.

 Байнгын хорооны санал, дүгнэлттэй холбогдуулж асуух асуулттай гишүүд байна уу? Алга байна.

 Байнгын хорооны саналаар Зэвсэгт хүчний тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт хийе.

 Санал хураалт.

 “Их хуралдай” танхимаас Улсын Их Хурлын гишүүн Д.Тогтохсүрэн: 13-9

 “Их эзэн Чингис хаан” танхимаас Улсын Их Хурлын гишүүн Г.Тэмүүлэн: 12-7

 “Жанжин Д.Сүхбаатар” танхимаас Улсын Их Хурлын гишүүн Н.Амарзаяа: 13-10 гишүүн дэмжлээ.

 “Үндсэн хууль” танхимаас Улсын Их Хурлын гишүүн Н.Оюундарь: 7-6

 “Их засаг” танхимаас Улсын Их Хурлын гишүүн Ц.Цогзолмаа: 7-7

 гишүүн дэмжсэн байна

Санал хураалтад 52 гишүүн оролцож, 39 гишүүн дэмжиж, 75.0 хувийн саналаар хууль батлагдлаа.

 Энхбаяр гишүүн ажлын хэсгийн ахлагч үг хэлнэ.

 **Ж.Энхбаяр**: Улсын Их Хурлын дарга, эрхэм гишүүд ээ.

 Монгол Улсын Үндэсний аюулгүй байдлын үзэл баримтлал, Монгол Улсын батлан хамгаалах бодлогын үндэс, зэвсэгт хүчнийг 2030 он хүртэл хөгжүүлэх хөтөлбөр зэрэг бодлогын бичиг баримт үндэслэн зэвсэгт хүчний салбарын хуульд өөрчлөлт орууллаа. Энэ хуулийн өөрчлөлтөөр зэвсэгт хүчинд Монгол Улсын кибер орон зайг хамгаалах шинэ зорилт, шинэ ийм үүрэг, хариуцлагыг ногдуулж байна.

 Мөн зэвсэгт хүчинд тусгай чиг үүрэг бүхий тусгай хүчнийг бэлтгэж, улс орны батлан хамгаалахад ашиглах ийм томоохон зорилтыг энэ хуулиар дэвшүүлж, үүрэг болгож байгаа юм. Энэ Их Хурал 4 жилийн хугацаанд зэвсэгт хүчинтэй холбоотой, төрийн цэргийн байгууллагатай холбоотой, тангараг өргөсөн тусгай чиг үүрэг бүхий байгууллагуудын хууль эрх зүйн орчныг үндсэнд нь бүрэн одоо шинэчилж, баталж гаргалаа. Иймд тусгай чиг үүрэг бүхий үндэсний аюулгүй байдлыг хамгаалах энэ байгууллагуудынхаа нийт ажилтан, офицер, ахлагч нарынхаа нэрийн өмнөөс энэ удаагийн Их Хурлынхаа гишүүдэд, нийт бүрэлдэхүүнд баярласнаа илэрхийлэхийг хүсэж байна. Энэ бол олон, олон офицер, ахлагч нараас өгсөн талархал байгаа юм шүү. Ингээд та нартаа баярлалаа. Улс төрийн ажилд нь амжилт хүсье.

 **Л.Энх-Амгалан:** Хуулийн төсөл батлагдлаа. Гишүүд, ажлын хэсэгт баярлалаа.

 Үдээс өмнөх чуулганаар хэлэлцсэн асуудлуудаа хэлэлцэж дуусаж байна. Ингээд үдээс хойш 2 Байнгын хороо хуралдана. Нийгмийн бодлого, боловсрол, соёл, шинжлэх ухааны байнгын хороо, Аюулгүй байдал, гадаад бодлогын байнгын хороо хуралдаж үдээс өмнө хэлэлцсэн хуулийн эцсийн хэлэлцүүлгийг хийгээд, тэгээд маргааш өглөө чуулганы нэгдсэн хуралдаанаар эцсийн хэлэлцүүлгийг хийнэ.

 Ингээд өнөөдрийн нэгдсэн хуралдаан өндөрлөснийг мэдэгдье.

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН